DOHODA O SPOLUPRÁCI S JTI
Návrh predložený členským štátom

Zoznam dokumentov

1.	Dohoda o spolupráci
	Príloha 1 - Medzinárodné ochranné známky Japan Tobacco
	Príloha 2 - Ochranné známky Japan Tobacco
	Príloha 3 - Program PSZ
	Príloha 4 - Zoznam arbitrov
	Príloha 5 - Dohoda o viazaní finančných prostriedkov
	Príloha 6 - Zoznam krajín na účely sledovania a pátrania 

2.	Dohoda o vzájomnom zrieknutí sa nárokov 
Príloha 1: Dohoda o späťvzatí žaloby v USA

3.	Dohoda týkajúca sa spoločnosti Gallaher 
	Zoznam 1: Zoznam ochranných známok spoločnosti Gallaher 

4.	Vzdanie sa nárokov voči RJR 
	Zoznam 1: Zoznam medzinárodných ochranných známok Japan Tobacco 

5.	Podporné listy: 
a.)	List určujúci laboratórium 
b.)	List JTI
c.)	List potvrdzujúci príjem listu od JTI
d.)	List úradu OLAF
e.)	List so zoznamom dokumentov

6.	Podpisové stránky

•	JT International S. A. a JT International Holding BV 
•	Japan Tobacco Inc. 
•	Európske spoločenstvo 
•	Členský štát (Slovenská republika)

1.	DOHODA O SPOLUPRÁCI

Dohoda o spolupráci medzi Európskym spoločenstvom a účastníckymi členskými štátmi s JT International SA a JT International Holding BV 

Príloha 1 - Medzinárodné ochranné známky Japan Tobacco
Príloha 2 - Ochranné známky Japan Tobacco
Príloha 3 - Program PSZ
Príloha 4 - Zoznam arbitrov
Príloha 5 - Dohoda o viazaní finančných prostriedkov
Príloha 6 - Zoznam krajín na účely sledovania a pátrania

14. december 2007

JT International S. A.
JT International Holding BV 

a

Európske spoločenstvo

a

účastnícke členské štáty

DOHODA O SPOLUPRÁCI

Táto dohoda bola uzatvorená dňa 14. decembra 2007

medzi

JT International S. A. (ďalej len „JTI“) a JT International Holding BV (ďalej len „JTH“), v ich vlastnom mene a v mene všetkých dcérskych spoločností JTH, ktoré existujú v čase uzatvorenia tejto dohody (ďalej len spoločne spoločnosti „Japan Tobacco“)

a

Európskym spoločenstvom (ďalej len „ES“) zastúpeným Európskou komisiou (ďalej len „Komisia“)

a

členskými štátmi Európskej únie, ktoré sú účastníkmi tejto dohody (ďalej len „účastnícke členské štáty“).

1.	ODÔVODNENIA

KEĎŽE

(A) Nezákonné obchodovanie s cigaretami predstavuje rastúci problém pre ES, pre členské krajiny a pre legitímny obchod s tabakovými výrobkami. Nadobúda formu obchodu s falšovanými cigaretami, ako aj s pôvodnými výrobkami, ktoré sa pašujú do ES bez platenia akýchkoľvek daní alebo cla uplatňovaných v ES alebo v členskej krajine, alebo sú nezákonne dovezené z území s nízkym daňovým zaťažením na územia s vyšším daňovým zaťažením;

(B) Nezákonné obchodovanie s cigaretami je proti verejnému záujmu v súvislosti s výberom daní, transparentnými trhmi a ochranou čestnej hospodárskej súťaže. Nezákonný obchod s cigaretami je ako taký proti záujmom ES, členských štátov ako aj spoločností Japan Tobacco a ich zainteresovaných osôb, vrátane zamestnancov, zákazníkov, obchodných partnerov a akcionárov;

(C) Problém nezákonného obchodovania s cigaretami si vyžaduje spojenie snahy o spoluprácu medzi tabakovým priemyslom, členskými štátmi a ES s cieľom zamedziť toku pašovaného a falšovaného tovaru a následnej straty príjmov;

(D) Spoločnosti Japan Tobacco uznávajú, že vytvorenie systému, ktorý poskytne ES a členským štátom účinnú a včasnú schopnosť sledovať a pátrať po predaji cigariet firmy Japan Tobacco, je dôležitým prvkom ich záväzku bojovať proti obchodu s nezákonnými výrobkami. Spoločnosti Japan Tobacco sa zaväzujú k plynulému procesu dialógu a spolupráce s ES a členskými štátmi s cieľom hodnotenia a riešenia otázky obchodu s nezákonnými výrobkami, ako aj vynaloženia z obchodného hľadiska primeraného úsilia na realizáciu opatrení v súvislosti s cieleným sledovaním a pátraním po výrobkoch, ktoré umožní v primeranej miere poskytnúť ES a členským štátom významnú dodatočnú pomoc v ich úsilí v boji proti obchodu s nezákonnými výrobkami;

(E) Zámerom tejto dohody je dosiahnuť spoločný cieľ zmluvných strán vytvoriť dlhotrvajúci vzťah zmysluplnej spolupráce v súvislosti s bojom proti výrobe, predaju, distribúcii a/alebo skladovaniu pašovaných a/alebo falšovaných cigariet na, alebo cez územie ES, ako aj akýmikoľvek s tým súvisiacimi nezákonnými činnosťami a konkrétne s cieľom zabrániť uvedeniu cigariet Japan Tobacco na nezákonný trh;

(F) Zmluvné strany majú spoločný cieľ ukončiť predaj cigariet osobám, spoločnostiam a/alebo distribútorom, o ktorých sa zistilo, že boli nezákonne, vedome alebo následkom nedbanlivosti zapojení do výroby, predaja, distribúcie a/alebo skladovania pašovaných výrobkov alebo podpory týchto činností, alebo do akýchkoľvek iných súvisiacich nezákonných činností. Strany berú na vedomie, že úrad OLAF a členské štáty sú oprávnené viesť vyšetrovanie a konať voči takýmto osobám, ako aj predchádzať takýmto podvodom a odhaľovať ich, pričom ES a členským štátom by mala byť poskytnutá aktívna a účinná podpora spoločností Japan Tobacco pri ich úsilí zabrániť akýmkoľvek činom alebo praktikám, ktoré napomáhajú  pašovaniu alebo podporujú pašovanie cigariet spoločností Japan Tobacco alebo ich zneužívajú ako nástroj na pranie nezákonných príjmov. Informácie poskytnuté úradu OLAF a účastníckym členským štátom spoločnosťami Japan Tobacco v súlade s touto dohodou prispejú k ráznemu stíhaniu osôb podozrivých z pašovania cigariet, falšovania cigariet a z akejkoľvek inej s tým súvisiacej nezákonnej  činnosti na celom svete;

(G) Spoločnosti Japan Tobacco uznávajú, že uzatvorenie tejto Dohody o spolupráci s ES a  účastníckymi členskými štátmi je v ich najlepšom záujme, keďže účinne bojuje proti uvedeniu cigariet Japan Tobacco na nezákonný trh v ES, posiľňuje schopnosť zmluvných strán riešiť akékoľvek s tým spojené spory bez uplatnenia súdneho konania a ochráni hodnotu značky a podnikanie spoločností Japan Tobacco v rámci ES a prinesie im prospech. 

PRETO

zmluvné strany súhlasia s uzatvorením tejto dohody po zvážení vzájomných dohôd a ďalších hodnotných ustanovení uvedených nižšie. 

2.	DEFINÍCIE A VÝKLAD

2.1	V tejto dohode sa budú nasledujúce pojmy vykladať týmto spôsobom:

Dodatočná platba je  platba alebo platby uvedené v článku 7.10.

Pobočka je vo vzťahu ku ktorejkoľvek strane akákoľvek priama alebo nepriama dcérska spoločnosť, ktorá môže byť kedykoľvek zriadená.

Dohoda je táto dohoda, ktorá môže byť kedykoľvek pozmenená alebo upravená.

Príkaz na audit je príkaz, o ktorý môže požiadať ES arbitra s požiadavkou na audit činností spoločností Japan Tobacco s cieľom preveriť dodržiavanie dohody.

Oprávnené osoby sú zamestnanci určení podľa odseku 7.4.

Vyradený zákazník alebo vyradený zmluvný partner je certifikovaný zákazník, certifikovaný zmluvný partner, druhý nákupca alebo následný nákupca, ktorý je vylúčený z vykonávania obchodnej činnosti so spoločnosťami  Japan Tobacco na obdobie 5 rokov v súlade s odsekmi 5.11 až 5.14 tejto dohody.

Obchodný deň je ktorýkoľvek deň s výnimkou soboty, nedele alebo oficiálneho štátneho sviatku v Belgicku alebo Švajčiarsku.

Kartón je balenie približne 200 cigariet, ktoré sú obyčajne balené v 10 balíčkoch. 

Osvedčenie o dodržiavaní podmienok je správa, ktorú poskytnú spoločnosti Japan Tobacco úradu OLAF a účastníckym členským štátom na základe článku 11.1, opisujúca dodržiavanie požiadaviek tejto dohody spoločnosťami Japan Tobacco. 

Certifikovaný zákazník alebo certifikovaný zmluvný partner je prvý nákupca alebo zmluvný partner,  podľa situácie, ktorý nakúpi a/alebo nakladá s viac než 2 500 veľkými baleniami cigariet Japan Tobacco v akomkoľvek 12-mesačnom období, a ktorý bol preverený a schválený spoločnosťami Japan Tobacco v súlade s princípmi PSZ  - Poznaj svojho zákazníka (KYC - know your customer), ktoré sú uvedené v článku 5 a opísané v prílohe 3, ktoré sú zahrnuté v programoch Japan Tobacco.

Hlavný inšpektor pre dodržiavanie podmienok je osoba zodpovedná za všetky otázky dodržiavania podmienok vrátane otázok, ktoré vyplývajú z tejto dohody. 

Cigareta je akýkoľvek výrobok obsahujúci tabak a je určený na zapálenie alebo horenie za bežných podmienok používania a zahŕňa bez obmedzenia akýkoľvek tabak určený na vlastnoručné šúľanie cigariet, ktorý kvôli svojmu vzhľadu, druhu, baleniu alebo označeniu je vhodný na spotrebu a zrejme bude ponúknutý spotrebiteľom alebo nimi zakúpený ako tabak na výrobu cigariet. Na účely tejto dohody sa bude 0,0325 uncí tabaku určeného na vlastnoručné šúľanie cigariet  považovať za ekvivalent jednej cigarety. 

Príkaz na dodržiavanie podmienok je príkaz, o ktorý môže ES požiadať arbitra, vyžadujúc od spoločností Japan Tobacco, aby upravili činnosť v súlade s dohodou. 

Nezákonne dovezené cigarety sú cigarety, ktoré boli dovezené, distribuované alebo predané v členskom štáte, alebo boli na ceste do členského štátu na účely predaja v danom členskom štáte v rozpore s platnými daňovými, colnými alebo inými fiškálnymi právnymi predpismi danej členskej krajiny alebo ES, avšak na účely tejto dohody sa to nevzťahuje na falšované cigarety. 

Nezákonne dovezené cigarety Japan Tobacco sú cigarety Japan Tobacco, ktoré sú taktiež nezákonne dovezenými cigaretami.

Zmluvný partner je akákoľvek osoba alebo podnik (okrem prvého nákupcu alebo pobočky spoločností Japan Tobacco) poverená spoločnosťami Japan Tobacco zabezpečiť distribučné alebo skladovacie služby pre cigarety Japan Tobacco, alebo spoločnosť, ktorá nie je pobočkou spoločností Japan Tobacco a je na základe licencie zapojená do výroby výrobkov označených ochrannou známkou Japan Tobacco. 

Spolupracujúca spoločnosť je spoločnosť, ktorá uzatvorila záväznú dohodu s ES a niektorými alebo všetkými členskými štátmi, ktorá sa vzťahuje na spoluprácu v boji proti falšovaným a nezákonne dovezeným cigaretám, a ktorá obsahuje povinnosti vo vzťahu k poznaniu svojho zákazníka, k sledovaniu a pátraniu a k peňažným platbám.

Výbor pre korporatívnu zodpovednosť je subjekt v rámci JTI s rovnakým názvom ako je uvedený v ustanovení 4.1(b). 

Falšované cigarety sú cigarety označené ochrannou známkou výrobcu cigariet, ktoré vyrába tretia strana bez súhlasu príslušného výrobcu cigariet, avšak v žiadnom prípade nezahŕňa nasledujúce: (i) cigarety vyrábané držiteľom ochrannej známky alebo jeho ktoroukoľvek pobočkou, bez ohľadu na skutočný alebo zamýšľaný distribučný trh; (ii) cigarety označené ochrannou známkou výrobcu cigariet používajúceho tabak, ktorý je buď vyrábaný, alebo predávaný daným výrobcom cigariet; alebo (iii) cigarety označené ochrannou známkou výrobcu cigariet, ktoré sú balené v pravom balení daného výrobcu cigariet, vrátane pravých kartónov a balíčkov daného výrobcu cigariet.

Falšované cigarety spoločností Japan Tobacco sú cigarety označené ochrannou známkou spoločností Japan Tobacco, ktoré vyrába tretia strana bez súhlasu spoločností Japan Tobacco, avšak v žiadnom prípade nebude zahŕňať nasledujúce: (i) cigarety vyrábané spoločnosťami Japan Tobacco alebo ich ktoroukoľvek pobočkou, bez ohľadu na skutočný alebo zamýšľaný distribučný trh; alebo (ii) cigarety označené ochrannou známkou spoločností Japan Tobacco s použitím tabaku, ktorý je buď vyrábaný, alebo predávaný spoločnosťami Japan Tobacco; alebo (iii) cigarety označené ochrannou známkou spoločností Japan Tobacco, ktoré sú balené v originálnom balení kartónov a balíčkov spoločností Japan Tobacco, ak spoločnosti Japan Tobacco nemôžu preukázať, že takéto originálne baliace materiály boli odcudzené spoločnostiam Japan Tobacco.

Spor je kontroverzia, nárok, nezhoda alebo spor vyplývajúci z tejto dohody alebo v súvislosti s ňou.

Zdokumentované alebo iné závažné dôkazy sú: (i) odsúdenie akýmkoľvek oficiálnym súdom alebo tribunálom ES za akýkoľvek trestný čin v súvislosti s výrobou, predajom, distribúciou a/alebo uskladnením nezákonného výrobku alebo s akoukoľvek súvisiacou nezákonnou činnosťou; alebo (ii) zistenie oficiálneho súdu alebo tribunálu ES v akomkoľvek občianskoprávnom konaní o zapojení nezákonného výrobku do výroby, predaja, distribúcie a/alebo uskladnenia alebo do akejkoľvek súvisiacej nezákonnej činnosti; alebo (iii) odsúdenie za trestný čin alebo zistenie v občianskoprávnom konaní podľa vyššie uvedených ustanovení (i) a (ii), zo strany oficiálneho súdu alebo tribunálu spadajúceho pod akúkoľvek inú jurisdikciu, ktorá má porovnateľné procesné ochranné prostriedky a vyžaduje si štandard dokazovania porovnateľný so štandardmi platnými v ES.

Deň uzatvorenia dohody je deň, keď sa táto dohoda stane záväznou pre všetky strany a predstavuje neskorší termín z nasledujúcich možností: (i) deň, keď boli podpisy tejto dohody zo strany ES a účastníckych členských štátov doručené spoločnostiam Japan Tobacco; alebo (ii) deň, keď boli podpisy tejto dohody zo strany JTH a JTI doručené ES. 

Prvý nákupca je akákoľvek osoba alebo podnik okrem pobočky spoločností Japan Tobacco, ktorým spoločnosti Japan Tobacco  priamo predávajú cigarety. 

Stretnutia súvisiace so správou sú schôdzky uvedené v článkoch 8 a 9.

Nezákonným výrobkom sú nezákonne dovezené alebo falšované cigarety.

Určený trh maloobchodného predaja je trh, ktorý spoločnosti Japan Tobacco považujú za trh domáceho maloobchodného predaja alebo bezcolného (duty-free) maloobchodného predaja cigariet Japan Tobacco alebo ktorý na základe dohody s certifikovaným zákazníkom takým trhom bude, ak spoločnosti Japan Tobacco predávajú takéto cigarety certifikovaným zákazníkom. 

Medzinárodné ochranné známky Japan Tobacco sú ktorékoľvek a všetky ochranné známky uvedené v prílohe 1.

Cigarety Japan Tobacco sú cigarety označené ochrannými známkami Japan Tobacco vyrábané akoukoľvek spoločnosťou Japan Tobacco, akoukoľvek pobočkou spoločnosti Japan Tobacco alebo držiteľom licencie spoločnosti Japan Tobacco alebo zmluvným výrobcom a pre vylúčenie akýchkoľvek pochybností sú vylúčené všetky cigarety označené akýmikoľvek inými ochrannými známkami, ktoré nadobudla ktorákoľvek spoločnosť Japan Tobacco  po 1. apríli 2007. 

Spoločnosť/spoločnosti Japan Tobacco sú a/alebo znamenajú JTI, JTH a všetky dcérske spoločnosti JTH existujúce v deň uzatvorenia dohody, ktoré sú zapojené do výroby, predaja, distribúcie a/alebo skladovania cigariet Japan Tobacco, každá z nich jednotlivo.

Programy Japan Tobacco sú interné pravidlá spoločností Japan Tobacco, ktoré sa majú dodržiavať v súvislosti s výrobou, predajom, distribúciou a/alebo skladovaním cigariet vrátane, ale nielen Kódexu správania sa dostupného na adrese www.jti.com. 

Ochranné známky Japan Tobacco sú ktorékoľvek a všetky ochranné známky uvedené v prílohe 2.

Program PSZ je program Poznaj svojho zákazníka uvedený v článku 5 a podrobnejšie opísaný v prílohe 3.

Zoznam arbitrov je zoznam arbitrov v prílohe 4.

Veľké balenie je balenie obsahujúce približne 10 000 cigariet.

Členské štáty sú štáty, ktoré sú členmi Európskej únie. 

Neúčastnícke členské štáty sú tie členské štáty, ktoré nie sú stranami tejto dohody.

OLAF je úrad Európskej komisie zameraný na boj proti podvodom alebo jeho akýkoľvek nástupca.

Balíček je balenie približne 20 cigariet. 

Účastnícke členské štáty sú členské štáty, ktorých podpisy na tejto dohode boli doručené spoločnostiam Japan Tobacco do dňa uzatvorenia dohody spolu s tými členskými štátmi, ktoré následne pristúpia k tejto dohode v súlade s článkom 25.

Stana alebo strany je/sú strana alebo strany tejto dohody, ktorá je uvedená/ktoré sú uvedené alebo spomenuté na titulnej strane tejto dohody a ktoré pristúpili k tejto dohode vyplnením podpisovej strany, avšak s vylúčením Japan Tobacco Inc.

Príslušné právne predpisy sú príslušné zákony, štatúty, rozhodnutia, pravidlá, nariadenia alebo iné ustanovenia právne záväzné v ES a/alebo ktoromkoľvek členskom štáte, ktoré sú v platnosti v každom členskom štáte  ku dňu jeho podpisu, alebo sú prijaté alebo novelizované zo strany ES alebo členského štátu po dni jeho podpisu.

Žiadosť o ukončenie zmluvného vzťahu je písomná žiadosť podľa článku 5.13 úradu OLAF, aby bol vyradený certifikovaný zákazník, certifikovaný zmluvný partner alebo druhý či následný nákupca.

Subjekty RJR sú Reynolds American Inc., R. J. Reynolds Tobacco Company (spoločnosť zo Severnej Karolíny), R. J. Reynolds Tobacco Company (spoločnosť z  Delaware), R. J. Reynolds Tobacco Company (spoločnosť z New Jersey), RJR Nabisco Inc., R. J. Reynolds Tobacco International, Inc., RJR Acquisition Corp., Nabisco Group Holdings Corp., RJR Nabisco Holdings Corp., R. J. Reynolds Tobacco Holdings, Inc., R. J. Reynolds Global Products, Inc., a všetky ich pobočky a dcérske spoločnosti existujúce k 12. máju 1999 alebo nadobudnuté po tomto dátume (čo pre odstránenie akýchkoľvek pochybností nezahŕňa žiadne spoločnosti Japan Tobacco Group). 

Druhý nákupca je akákoľvek osoba alebo podnik, ktorým prví nákupcovia priamo predajú tisíc alebo viac veľkých balení cigariet počas akéhokoľvek 12-mesačného obdobia.

Vyhlásenie o nedodržiavaní podmienok je vyhlásenie, ktoré úrad OLAF poskytne spoločnostiam Japan Tobacco na základe článku 11.2, ak si odôvodnene myslí, že si neplnia svoje záväzky podľa dohody. 

Následný nákupca je akákoľvek osoba alebo podnik, ktorému druhí nákupcovia priamo alebo nepriamo predajú tisíc alebo viac veľkých balení cigariet počas akéhokoľvek 12-mesačného obdobia. 

Výpoveď je oznámenie podľa článku 12 doručené v súlade s postupmi uvedenými v článku 15, kde sa dostatočne podrobne špecifikuje charakter akéhokoľvek závažného porušenia tak, aby prijímajúca strana mohla vyhodnotiť svoj ďalší postup. 

Laboratóriá Trier sú laboratóriá umiestnené v JT International GmbH, Diedenhofener Strasse 20, 54294 Trier, Nemecko. 

2.2	Okrem prípadu, keď si to kontext vyžaduje odlišne: 

(a)	odvolávky na akýkoľvek článok, odsek alebo prílohu bez ďalšieho určenia 
sa budú chápať ako odvolávky na príslušne číselne označený článok, odsek alebo prílohu k tejto dohode;

(b)	názvy článkov a príloh majú len pomocný charakter a nebudú sa brať do úvahy pri výklade tejto dohody; a

(c)	odvolávka na akýkoľvek rod bude zahŕňať všetky rody a odvolávka na jednotné číslo sa bude týkať aj množného čísla a naopak.

3.	Záväzky spoloČností Japan Tobacco 

Všeobecný záväzok

3.1	Spoločnosti Japan Tobacco potvrdzujú svoj trvalý záväzok a povinnosť dodržiavať všetky platné právne predpisy vrátane predpisov, ktoré platia v ES a v členských štátoch a zvlášť predpisy, ktoré upravujú ich konanie vo vzťahu k nasledujúcemu:

(a)	platba dovozného cla, dane z pridanej hodnoty, spotrebnej dane a iných  platieb, ktoré sa majú zaplatiť vo vzťahu k cigaretám Japan Tobacco;

(b)	zaobchádzanie s  platbami prijatými od certifikovaných zákazníkov, certifikovaných zmluvných partnerov, držiteľov licencií a iných zaviazaných strán vo vzťahu k cigaretám Japan Tobacco;

(c)	výkazy o cudzej mene a plnenie požiadaviek na výkazníctvo vo vzťahu k cigaretám Japan Tobacco; a

(d)	obchodné obmedzenia alebo zákazy vo vzťahu k cigaretám Japan Tobacco. 

3.2	V prípade, že spoločnosti Japan Tobacco nadobudnú nové výrobné zariadenia po dni uzatvorenia dohody, na ktoré by sa vzťahovala táto dohoda, ak by boli súčasťou spoločností Japan Tobacco v deň uzatvorenia dohody a ktoré by, okrem tohto ustanovenia, podliehali podmienkam tejto Dohody o spolupráci, strany sa dohodli, že povinnosťou JTH a JTI bude vynaložiť z obchodného hľadiska primerané úsilie, aby do 12 mesiacov po takomto nadobudnutí zrealizovali požiadavky tejto dohody v týchto nových výrobných zariadeniach a po uplynutí takéhoto 12-mesačného obdobia sa budú tieto nové zariadenia na účely tejto dohody považovať za súčasť spoločností Japan Tobacco. Ak bude JTH a/alebo JTI odôvodnene požadovať dodatočný čas na implementáciu požiadaviek tejto dohody v akýchkoľvek nových výrobných zariadeniach, JTH a/alebo JTI môžu predložiť úradu OLAF odôvodnenú žiadosť o predĺženie. ES a účastnícke členské štáty súhlasia, že schválenie odôvodnenej žiadosti o primerané predĺženie na základe tohto odseku nebude bezdôvodne odopierané.

3.3	V prípade, že spoločnosti Japan Tobacco získajú spoločnosť alebo skupinu spoločností zapojených do výroby, predaja, distribúcie a/alebo skladovania cigariet označených inými ochrannými známkami ako Japan Tobacco alebo sa s ňou/nimi zlúčia ku dňu uzatvorenia dohody, alebo ak akákoľvek spoločnosť Japan Tobacco iným spôsobom nadobudne, či už priamo alebo nepriamo, vlastníctvo takejto spoločnosti alebo skupiny spoločností so schopnosťou vykonávať nad ňou/nimi priamu riadiacu kontrolu, spoločnosti Japan Tobacco a ES sa v čo najskoršom možnom čase stretnú, aby prerokovali, v akom rozsahu a časovom rámci by mohli byť ustanovenia tejto dohody a akejkoľvek inej dohody medzi stranami vstupujúcej do platnosti v deň uzatvorenia dohody alebo bezprostredne pred ním, primerane aplikované dohodou na nadobudnutú spoločnosť alebo skupinu spoločností.

3.4	Bez ohľadu na odsek 3.3, ak spoločnosti Japan Tobacco získajú spoločnosť alebo skupinu spoločností zapojených do výroby, predaja, distribúcie a/alebo skladovania cigariet označených inými ochrannými známkami ako Japan Tobacco alebo sa s ňou/nimi zlúčia ku dňu uzatvorenia dohody, alebo ak akákoľvek spoločnosť Japan Tobacco iným spôsobom nadobudne, či už priamo alebo nepriamo, vlastníctvo takejto spoločnosti alebo skupiny spoločností alebo schopnosť vykonávať nad ňou/nimi priamu riadiacu kontrolu, spoločnosti Japan Tobacco sa zaväzujú uplatniť každú z povinností ustanovených v odsekoch 3.5 až 3.12, článku 4 a odseku 5.1 voči všetkým subjektom, ktoré sa týmto stanú súčasťou spoločností Japan Tobacco s účinnosťou od dvoch rokov odo dňa nadobudnutia takejto spoločnosti vo vzťahu ku všetkým cigaretám, ktoré predáva akákoľvek spoločnosť Japan Tobacco s označením akoukoľvek ochrannou známkou, ktorú vlastní alebo kontroluje nadobudnutá spoločnosť alebo skupina spoločností a je pod riadiacou kontrolou akejkoľvek spoločnosti Japan Tobacco ako výsledok tohto nadobudnutia. Vo vzťahu k akémukoľvek takému subjektu sa všetky lehoty v odsekoch 3.5 až 3.12, článku 4 a odseku 5.1 na implementáciu povinností ustanovených v týchto odsekoch, predlžujú na dva roky odo dňa nadobudnutia takéhoto subjektu. 

Programy Japan Tobacco 

3.5	Spoločnosti Japan Tobacco budú udržiavať a presadzovať programy v princípe vo forme programov spoločnosti Japan Tobacco, v súhrne ustanovujúce dodržiavanie podmienok a etických noriem na nie nižšej materiálnej úrovni, než sú normy, ktoré vyplývajú z programov spoločnosti Japan Tobacco tak, ako sú definované v deň uzatvorenia tejto dohody. 

3.6	Spoločnosti Japan Tobacco vyvinú z obchodného hľadiska primerané úsilie na zabezpečenie dodržiavania princípov a požiadaviek tejto dohody a programov Japan Tobacco   svojimi predstaviteľmi, zamestnancami a agentmi.

3.7	Spoločnosti Japan Tobacco budú priebežne rozvíjať programy spoločnosti Japan Tobacco, aby odrážali podstatné zmeny v medzinárodných praktikách a vývoji v technológiách a postupoch a budú informovať úrad OLAF o všetkých podstatných zmenách v týchto programoch pri predkladaní svojho osvedčenia o dodržiavaní podmienok. 

3.8	Nezákonné konanie alebo konanie, ktoré porušuje túto dohodu alebo programy Japan Tobacco sa nebude za žiadnych okolností tolerovať. Toto zahŕňa konanie v krajine, ktorá vo svojich právnych predpisoch nepresadzuje obmedzenie alebo zákaz obsiahnutý v tejto dohode alebo v programoch Japan Tobacco, alebo kde takéto konanie nie je predmetom verejnej kritiky alebo odsúdenia.

3.9	Po odhalení akéhokoľvek porušenia tejto dohody alebo programov Japan Tobacco, spoločnosti Japan Tobacco vyvinú z obchodného hľadiska všetko primerané úsilie na zabránenie a/alebo potrestanie ďalšieho podobného konania. 

3.10	Spoločnosti Japan Tobacco berú na vedomie, že skutočnosť, že konkurent alebo iná spoločnosť by mohla vykonávať nezákonnú činnosť bez toho, aby znášala pokuty, neznamená, že spoločnosti Japan Tobacco sa môžu zapojiť do takejto nezákonnej činnosti, alebo tolerovať zapojenie sa ich certifikovaných zákazníkov alebo certifikovaných zmluvných partnerov alebo kohokoľvek spojeného so spoločnosťami  Japan Tobacco  do takejto nezákonnej činnosti.

3.11	Do 6 mesiacov odo dňa uzatvorenia tejto dohody budú prehodnotené programy Japan Tobacco, aby do nich mohli byť zapracované relevantné prvky obsiahnuté v tejto dohode. V prípade akéhokoľvek rozporu medzi programami Japan Tobacco a touto dohodou bude nadradená táto dohoda. 

Interná komunikácia

3.12	Spoločnosti Japan Tobacco sprístupnia všetkým svojim zamestnancom na internej webovej stránke spoločností Japan Tobacco nasledujúce:

(a)	túto dohodu;

(b)	programy Japan Tobacco tak, ako boli zrevidované ako výsledok tejto dohody; 

(c)	často kladené otázky a odpovede súvisiace s touto dohodou; 

(d)	často kladené otázky a odpovede týkajúce sa revízií vykonaných v programoch Japan Tobacco; a 

(e)	prepojenie na ohlasovací systém založený na základe odsekov 4.6 až 4.7.

4.	Organizácia interného dodržiavania podmienok

Inšpektor spoločností Japan Tobacco pre dodržiavanie podmienok 

4.1	Na účely tejto dohody bude mať JTI  stáleho hlavného inšpektora spoločností Japan Tobacco pre dodržiavanie podmienok, ktorý bude priamo podriadený predstavenstvu JTH. Hlavný inšpektor pre dodržiavanie podmienok bude mať právomoc a zodpovednosť v nasledujúcich veciach: 

(a) 	preverovaní praktík spoločností Japan Tobacco v súvislosti s výrobou, predajom, distribúciou a/alebo skladovaním cigariet Japan Tobacco; 

(b) 	v spolupráci s Výborom pre korporatívnu zodpovednosť JTI definovaní rôznych zámerov v oblasti dodržiavania podmienok spoločnosťami Japan Tobacco; 

(c) 	prijímaní a plnení všetkých záväzkov vyplývajúcich z tejto dohody pre spoločnosti Japan Tobacco; 

(d) 	dohľadu a skúmania dodržiavania podmienok spoločnosťami Japan Tobacco v súvislosti s programami Japan Tobacco a dohodou; 

(e) 	tvorby a prehodnocovania vzdelávacích a školiacich programov pre zamestnancov v súvislosti s výrobou, predajom, distribúciou a/alebo skladovaním cigariet Japan Tobacco v súlade s programami Japan Tobacco a dohodou; a 

(f) 	pôsobenia priameho a/alebo prostredníctvom príslušného personálu ako kontaktný bod pre komunikáciu medzi spoločnosťami Japan Tobacco a ES a účastníckymi členskými štátmi. 

4.2	Do 12 mesiacov odo dňa uzatvorenia dohody spoločnosti Japan Tobacco vymenujú miestnych inšpektorov pre dodržiavanie podmienok alebo ich ekvivalentnú náhradu a regionálnych inšpektorov alebo ich ekvivalentnú náhradu so zodpovednosťou za monitorovanie a hodnotenie dodržiavania zásad programov Japan Tobacco a plnenia povinností, ktoré z nich vyplývajú. Títo miestni a regionálni inšpektori pre dodržiavanie podmienok budú poskytovať správy prostredníctvom štruktúry riadenia dodržiavania podmienok hlavnému inšpektorovi pre dodržiavanie podmienok. Spoločnosti Japan Tobacco poskytnú úradu OLAF komplexný a aktuálny zoznam svojich menovaných miestnych a regionálnych inšpektorov pre dodržiavanie podmienok v prvý výročný deň uzatvorenia dohody a potom v ten istý deň v každom ďalšom roku. 

Delegovanie právomoci 

4.3 	Spoločnosti Japan Tobacco poskytnú značné právomoci a voľnosť v rozhodovaní týkajúcom sa  výroby, predaja, distribúcie a/alebo skladovania cigariet Japan Tobacco alebo tvorby príslušných politík a podnikateľských praktík len zamestnancom spoločností Japan Tobacco, o ktorých si spoločnosti Japan Tobacco oprávnene myslia, na základe riadnej previerky, že preukázali schopnosť a odhodlanie konať v plnom súlade so všetkými platnými právnymi predpismi, programami Japan Tobacco tak, ako boli revidované, programom PSZ a požiadavkami tejto dohody. 

Hodnotenie konania 

4.4	Spoločnosti Japan Tobacco budú používať a stále aktualizovať postupy každoročného hodnotenia konania zamestnancov, ktorých činnosť sa týka výroby, predaja, distribúcie a/alebo skladovania cigariet Japan Tobacco, pričom podniknú účinné a adekvátne kroky voči zamestnancovi a/alebo v súčinnosti s orgánmi v prípade, že zamestnanec nedodrží zásady programov Japan Tobacco. 

Školiace programy 

4.5 	Spoločnosti Japan Tobacco budú používať a stále aktualizovať povinné školiace programy pre svojich zamestnancov, ktorých činnosť sa týka výroby, predaja, distribúcie a/alebo skladovania cigariet spoločností Japan Tobacco, alebo tvorby príslušných politík a podnikateľských praktík týkajúcich sa týchto činností. Osnovy takýchto školiacich programov budú zahŕňať túto dohodu a jej uplatňovanie vo vzťahu k politikám a podnikateľským praktikám týkajúcim sa výroby, predaja, distribúcie a/alebo skladovania cigariet spoločností Japan Tobacco a budú oznámené úradu OLAF a účastníckym členským štátom. Zamestnanci zodpovední za návrh a realizáciu školiacich programov spadajúcich pod tento odsek budú najmenej raz za rok viesť alebo sa zúčastnia školiacich programov určených na vzdelávanie a informovanie zamestnancov spoločností Japan Tobacco o ich povinnostiach dodržiavať zásady vyplývajúce z programov Japan Tobacco a z tejto dohody, v prípade potreby s dodatočným školením na základe rozhodnutia hlavného inšpektora pre dodržiavanie podmienok. Najmenej raz za rok sa zástupca úradu OLAF zúčastní na školení pre zamestnancov spoločností Japan Tobacco. 

Ohlasovanie podozrivých činností 

4.6 	Spoločnosti Japan Tobacco budú požadovať od každého zamestnanca spoločností Japan Tobacco, ktorý má podozrenie, že došlo k porušeniu programov Japan Tobacco alebo tejto dohody zo strany iného zamestnanca alebo zo strany certifikovaného zákazníka alebo certifikovaného zmluvného partnera, aby túto činnosť urýchlene ohlásil miestnemu inšpektorovi pre dodržiavanie podmienok alebo hlavnému inšpektorovi pre dodržiavanie podmienok a/alebo internému právnemu poradcovi. Do miery, ktorú umožňuje zákon, bude totožnosť ohlasujúceho zamestnanca dôverná, ak si to bude zamestnanec želať. 

4.7 	Hlavný inšpektor pre dodržiavanie podmienok vytvorí systém ohlasovania, ktorý umožní zamestnancom spoločností Japan Tobacco ohlasovať buď dôverne alebo, do miery povolenej zákonom, anonymne určenej kontaktnej osobe, aj prostredníctvom elektronickej pošty, bežnej pošty alebo telefonicky, akúkoľvek podozrivú transakciu, okrem iného vrátane hotovostných transakcií v čiastke vyššej ako 10 000 USD alebo akékoľvek podozrivé zapojenie sa zamestnancov spoločností Japan Tobacco, certifikovaných zmluvných partnerov alebo certifikovaných zákazníkov do nasledujúcich činností: 

(a) 	výroby, predaja, distribúcie a/alebo uskladnenia nezákonného výrobku; 

(b) 	akejkoľvek nezákonnej činnosti; alebo 

(c) 	transakcií, ktoré nezodpovedajú bežným obchodným praktikám, ktoré porušujú túto dohodu alebo programy Japan Tobacco, alebo spôsobujú riziko, že by cigarety spoločností Japan Tobacco mohli byť nasmerované do nezákonných obchodných kanálov. 

V rozsahu, v akom to umožňujú právne predpisy, ak si tak želá ohlasujúci zamestnanec, uchová akákoľvek určená kontaktná osoba totožnosť ohlasujúceho zamestnanca  trvalo v tajnosti a jeho totožnosť nebude odhalená pri informovaní miestneho inšpektora pre dodržiavanie podmienok, hlavného inšpektora pre dodržiavanie podmienok a/alebo interného právneho poradcu o podozrivej transakcii (transakciách). 

4.8 	Spoločnosti Japan Tobacco okamžite preveria opodstatnenosť každej správy o akejkoľvek potenciálne podozrivej transakcii opísanej v odseku 4.7 a poskytnú úradu OLAF správu v zákonne povolenom rozsahu, ak sú oprávnené dôvody veriť, že došlo k porušeniu. 

4.9 	Spoločnosti Japan Tobacco v zákonne povolenom rozsahu vyzvú svojich zamestnancov a/alebo agentov, aby boli k dispozícii a zvlášť zabezpečia, aby hlavný inšpektor pre dodržiavanie podmienok alebo príslušný zamestnanec bol k dispozícii úradu OLAF a akémukoľvek príslušnému účastníckemu členskému štátu na vypočutie alebo poskytnutie prísažného vyhlásenia, ktoré môže úrad OLAF a účastnícke členské štáty odôvodnene a oprávnene požadovať vo vzťahu k záležitostiam na ktoré sa vzťahuje táto dohoda a ktoré vznikli po dni uzatvorenia tejto dohody. Všetky takéto vypočutia a/alebo vyhlásenia zamestnancov a/alebo agentov spoločností Japan Tobacco sa uskutočnia podľa požiadaviek zamestnanca/agenta za pomoci a/alebo  prítomnosti zástupcov spoločností Japan Tobacco alebo bez nich. 

5. 	VZŤAHY S CERTIFIKOVANÝMI ZÁKAZNÍKMI A CERTIFIKOVANÝMI ZMLUVNÝMI PARTNERMI 

Povinnosť dodávky 

5.1	Spoločnosti Japan Tobacco budú dodávať cigarety Japan Tobacco len v množstvách, ktoré zodpovedajú legitímnej spotrebe na určenom trhu maloobchodného predaja a odmietnu dodávať cigarety, ktoré prekračujú rozsah takejto spotreby. 

Programy PSZ

5.2 	Spoločnosti Japan Tobacco sa zaväzujú, že do šiestich mesiacov odo dňa uzatvorenia tejto dohody budú v celosvetovom meradle príslušne uplatňovať túto dohodu a svoje programy PSZ (poznaj svojho zákazníka) na všetky zmluvy s akýmikoľvek novými prvými nákupcami alebo zmluvnými partnermi, od ktorých sa môže očakávať nákup a/alebo zaobchádzanie s viac než 2 500 veľkými baleniami cigariet Japan Tobacco počas akéhokoľvek 12-mesačného obdobia kedykoľvek v priebehu prvých dvoch rokov obchodovania so spoločnosťami Japan Tobacco, alebo ktorí následne nakúpia a/alebo nakladajú s viac než 2 500 veľkými baleniami cigariet Japan Tobacco počas akéhokoľvek 12-mesačného obdobia kedykoľvek v priebehu trvania tejto dohody tak, aby sa takíto prví nákupcovia alebo zmluvní partneri stali certifikovanými zákazníkmi alebo certifikovanými zmluvnými partnermi. 

5.3 	Spoločnosti Japan Tobacco sa zaväzujú, že do jedného roka odo dňa uzatvorenia tejto dohody a v zákonne povolenom rozsahu budú v celosvetovom meradle príslušne uplatňovať túto dohodu a svoje programy PSZ (poznaj svojho zákazníka) na všetky zmluvy so všetkými existujúcimi prvými nákupcami a zmluvnými partnermi, ktorí po dni uzatvorenia tejto dohody zakúpia a/alebo budú zaobchádzať alebo sa dá odôvodnene očakávať, že budú naďalej nakupovať a/alebo zaobchádzať s viac než 2 500 veľkými baleniami cigariet Japan Tobacco počas akéhokoľvek 12-mesačného obdobia tak, aby sa takíto prví nákupcovia alebo zmluvní partneri stali certifikovanými zákazníkmi alebo certifikovanými zmluvnými partnermi. 

5.4 	V zákonne povolenom rozsahu spoločnosti Japan Tobacco budú vyžadovať od svojich certifikovaných zákazníkov a certifikovaných zmluvných partnerov, aby adekvátne dodržiavali princípy tejto dohody a programov Japan Tobacco ako podmienky získania samotného osvedčenia. 

5.5 	V zákonne povolenom rozsahu spoločnosti Japan Tobacco budú vykonávať pravidelné previerky na princípe ad hoc, najmenej však raz za rok, čo je podmienkou na obnovenie osvedčenia pre certifikovaných zákazníkov a certifikovaných zmluvných partnerov. Tieto previerky sa budú vykonávať príslušným spôsobom ustanoveným v tejto dohode a v programoch Japan Tobacco. 

5.6 	V zákonne povolenom rozsahu zástupcovia spoločností Japan Tobacco budú vykonávať pravidelné zdokumentované návštevy prevádzok certifikovaného zákazníka a certifikovaného zmluvného partnera, na účely kontroly ich činnosti, na zabezpečenie riadneho dodržiavania tejto dohody, ako aj programov Japan Tobacco. 

5.7 	Ak spoločnosti Japan Tobacco zistia, že certifikovaný zákazník alebo certifikovaný zmluvný partner v závažnej miere nedodržiava princípy tejto dohody alebo programov Japan Tobacco a nedokáže vykonať nápravu, ktorou by obnovil dodržiavanie podmienok v primeranom časovom horizonte, ktorý neprekročí 6 mesiacov, podniknú všetky také primerané kroky, ktoré sú im k dispozícii a v zákonne povolenom rozsahu, aby v primeranom časovom období vzťah ukončili. Ak budú spoločnosti Japan Tobacco odôvodnene požadovať dodatočný čas, aby certifikovaný zákazník alebo certifikovaný zmluvný partner obnovil dodržiavanie podmienok tejto dohody, spoločnosti Japan Tobacco môžu predložiť odôvodnenú žiadosť úradu OLAF na účely predĺženia. ES a účastnícke členské štáty súhlasia, že vyhovenie odôvodnenej žiadosti o primerané predĺženie podľa tohto odseku nebude bezdôvodne odopierané. 

5.8 	V zákonne povolenom rozsahu spoločnosti Japan Tobacco budú viesť úplné aktualizované záznamy o všetkých certifikovaných zákazníkoch a certifikovaných zmluvných partneroch po dobu najmenej piatich rokov, vrátane nasledujúcich dokumentov: 

(a) 	podstatné obchodné dokumenty relevantné pre túto dohodu, ako sú faktúry, korešpondencia závažnej povahy s príslušným certifikovaným zákazníkom a certifikovaným zmluvným partnerom, vnútorná korešpondencia závažnej povahy vzťahujúca sa na túto dohodu, zmluvy, úverové analýzy, lodné manifesty, vyhlásenia voči všetkým príslušným orgánom, prepravné dokumenty a iné špedičné dokumenty; 

(b) 	dokumenty získané spoločnosťami Japan Tobacco ako súčasť postupov PSZ: 

(c) 	akékoľvek skúmania a odpovede vo vzťahu k vládnym agentúram týkajúce sa certifikovaného zákazníka, certifikovaného zmluvného partnera alebo ich podnikov; a 

(d) 	všetky záznamy týkajúce sa platieb uskutočnených prvými zákazníkmi za cigarety Japan Tobacco. 

Zmluvné podmienky pre certifikovaných zákazníkov a certifikovaných zmluvných partnerov 

5.9 	Vo vzťahu k všetkým novým, revidovaným alebo obnoveným zmluvám s certifikovanými zákazníkmi a certifikovanými zmluvnými partnermi budú spoločnosti Japan Tobacco vyžadovať dodržiavanie nasledujúcich princípov: 

(a) 	stále a úplné dodržiavanie platných právnych predpisov upravujúcich výrobu, predaj, distribúciu a/alebo skladovanie cigariet Japan Tobacco; 

(b) 	úplné dodržiavanie princípov kódexu správania sa spoločností Japan Tobacco, ktorý je dostupný na stránke www.jti.com; 

(c) 	cigarety Japan Tobacco musia byť dodané na účely predaja na určený trh maloobchodného predaja; 

(d) 	balenie cigariet Japan Tobacco nesmie byť nijakým spôsobom pozmenené; 

(e) 	plná spolupráca v zákonne povolenom rozsahu pri vyšetrovaniach zo strany ES a/alebo účastníckeho členského štátu týkajúcich sa nezákonných výrobkov; 

(f) 	spoločnosti Japan Tobacco získajú výslovný a bezpodmienečný súhlas na ukončenie obchodného vzťahu, ak akákoľvek spoločnosť Japan Tobacco získa dostatočný dôkaz, že sa certifikovaný zákazník alebo certifikovaný zmluvný partner po dni uzatvorenia tejto dohody nezákonne, vedome alebo v dôsledku nedbanlivosti zapojil do výroby, predaja, distribúcie a/alebo skladovania nezákonného výrobku alebo do akýchkoľvek iných s tým spojených nezákonných činností, alebo im napomohol; 

(g) 	spoločnosti Japan Tobacco získajú výslovný a bezpodmienečný súhlas v zákonne povolenom rozsahu, aby mohli poskytnúť obchodné podmienky akéhokoľvek predaja cigariet Japan Tobacco prvému nákupcovi a akékoľvek s tým spojené informácie v reakcii na právoplatne začaté a konkrétne vládne vyšetrovanie vo vzťahu k nezákonnému výrobku; a

(h) 	zdržanie sa predaja alebo opätovného predaja cigariet Japan Tobacco akejkoľvek nasledujúcej osobe alebo subjektu: 

(i) 	o ktorom certifikovaný zákazník vie alebo o ktorom by mal odôvodnene vedieť, že je zapojený do akéhokoľvek nezákonného obchodu; alebo 

(ii) 	keď certifikovaný zákazník získal písomné alebo iné závažné dôkazy, že daná osoba/subjekt je zapojená do akéhokoľvek nezákonného obchodu; alebo 

(iii) 	ide o vyradeného zákazníka alebo vyradeného zmluvného partnera. 

5.10 	Spoločnosti Japan Tobacco vyvinú z obchodného hľadiska primerané úsilie, aby pri prvej možnej príležitosti zabezpečili postupné včlenenie dostatočne zodpovedajúcich podmienok do zmlúv uzatvorených medzi prvými nákupcami a druhými nákupcami a medzi druhými nákupcami a následnými nákupcami. 

Ukončenie zmlúv s certifikovanými zákazníkmi/zmluvnými partnermi 

5.11 	V zákonne povolenom rozsahu spoločnosti Japan Tobacco ukončia svoj obchodný vzťah s akýmkoľvek certifikovaným zákazníkom alebo certifikovaným zmluvným partnerom, keď spoločnosti Japan Tobacco získajú listinné alebo iné závažné dôkazy, že sa certifikovaný zákazník alebo certifikovaný zmluvný partner po dni uzatvorenia tejto dohody nezákonne, vedome alebo v dôsledku nedbanlivosti zapojil do výroby, predaja, distribúcie a/alebo skladovania nezákonného výrobku alebo do akýchkoľvek iných s tým spojených nezákonných činností, alebo ich uľahčil. Akýkoľvek certifikovaný zákazník alebo certifikovaný zmluvný partner, s ktorým bude zmluva takto ukončená, sa stane vyradeným zákazníkom, resp. vyradeným zmluvným partnerom, o čom bude úrad OLAF patrične informovaný. 

5.12 	V prípade, že úrad OLAF poskytne spoločnostiam Japan Tobacco listinné alebo iné závažné dôkazy, alebo ak spoločnosti Japan Tobacco získajú iným spôsobom takéto dôkazy, ktoré svedčia o tom, že sa druhý nákupca alebo následný nákupca po dni uzatvorenia tejto dohody nezákonne, vedome alebo v dôsledku nedbanlivosti zapojil do výroby, predaja, distribúcie a/alebo skladovania nezákonného výrobku, alebo ich uľahčil, spoločnosti Japan Tobacco vynaložia z obchodného hľadiska primerané úsilie, vrátane ukončenia obchodného vzťahu, ak je to vhodné a v zákonne povolenom rozsahu, aby od prvého nákupcu žiadali ukončenie dodávky cigariet Japan Tobacco takémuto druhému nákupcovi (alebo v prípade následného nákupcu prostredníctvom druhého a následných nákupcov, podľa potreby, až po priameho dodávateľa cigariet Japan Tobacco príslušnému následnému nákupcovi). 

5.13 	Úrad OLAF môže písomne žiadať, aby boli vo vzťahu: 

(a) 	k certifikovanému zákazníkovi alebo certifikovanému zmluvnému partnerovi; alebo 

(b) 	k druhému alebo následnému nákupcovi; 

ukončené zmluvy, ak úrad OLAF získa dôveryhodné dôkazy o tom, že sa takáto osoba alebo subjekt po dni uzatvorenia tejto dohody nezákonne, vedome alebo v dôsledku nedbanlivosti zapojila do výroby, predaja, distribúcie a/alebo skladovania nezákonného výrobku alebo tieto činnosti uľahčila. Do 45 dní od prijatia žiadosti o ukončenie zmluvného vzťahu poskytnú spoločnosti Japan Tobacco odpoveď úradu OLAF obsahujúcu ich rozhodnutie vo vzťahu k žiadosti o ukončenie zmluvného vzťahu. V prípade, že spoločnosti Japan Tobacco zamietnu žiadosť o ukončenie zmluvného vzťahu, musia toto rozhodnutie zdôvodniť. V prípade, že úrad OLAF po zvážení odpovede spoločností Japan Tobacco zotrvá v názore, že s príslušnou osobou alebo subjektom je potrebné ukončiť zmluvný vzťah, úrad OLAF a príslušné spoločnosti Japan Tobacco sa stretnú a budú rokovať, aby vyriešili spor v dobrej viere. Ak nebude spor vyriešený do 30 dní od tohto rokovania alebo do 90 dní od žiadosti o ukončenie zmluvného vzťahu, podľa toho, čo nastane skôr, úrad OLAF môže predložiť spor arbitrovi v súlade s článkom 14 tejto dohody a žiadať o príkaz arbitra, požadujúci, aby spoločnosti Japan Tobacco ukončili obchodný vzťah s príslušnou osobou alebo subjektom a aby osoba alebo subjekt, s ktorými bol takto ukončený zmluvný vzťah, bola zaradená do zoznamu vyradených zákazníkov alebo vyradených zmluvných partnerov. 

Ak sa na základe tohto ustanovenia rozhodne, že s druhým nákupcom alebo následným nákupcom má byť ukončený zmluvný vzťah, toto rozhodnutie budú spoločnosti Japan Tobacco považovať za listinný alebo iný závažný dôkaz a spoločnosti Japan Tobacco budú postupovať v súlade s 5.12. 

5.14 	V zákonne povolenom rozsahu spoločnosti Japan Tobacco budú viesť zoznam vyradených zákazníkov a vyradených zmluvných partnerov. Ak sa spoločnosti Japan Tobacco a úrad OLAF nedohodnú inak, vyradený zákazník alebo vyradený zmluvný partner takto zostane označený po dobu piatich rokov od ukončenia obchodného vzťahu medzi spoločnosťami Japan Tobacco a takýmto vyradeným zákazníkom alebo vyradeným zmluvným partnerom a žiaden takýto vyradený zákazník alebo vyradený zmluvný partner nesmie vykonávať obchodnú činnosť so spoločnosťami Japan Tobacco, či už priamo alebo nepriamo, vo vzťahu k výrobe, predaju, distribúcii a/alebo skladovaniu cigariet Japan Tobacco počas tohto obdobia. Po uplynutí 5-ročného obdobia sa môže vyradený zákazník alebo vyradený zmluvný partner opätovne uchádzať o status certifikovaného zákazníka alebo certifikovaného zmluvného partnera a bude začlenený do vtedy platných programov PSZ. 

Zodpovednosť za platby 

5.15 	Spoločnosti Japan Tobacco budú dodržiavať politiku proti praniu špinavých peňazí určenú na zabezpečenie, aby prijímali platby za cigarety Japan Tobacco výlučne z legitímnych zdrojov. Politiky vytvorené spoločnosťami Japan Tobacco s cieľom sledovania všetkých platieb za cigarety predané a/alebo distribuované spoločnosťami Japan Tobacco budú zahŕňať opatrenia určené na prevenciu využitia príjmov z akejkoľvek nezákonnej činnosti v akejkoľvek forme ako platbu za cigarety. 

5.16 	Spoločnosti Japan Tobacco budú výlučne prijímať platby od certifikovaných zákazníkov alebo certifikovaných zmluvných partnerov v súlade s príslušnou faktúrou za cigarety Japan Tobacco. 

5.17 	Spoločnosti Japan Tobacco budú vyžadovať od všetkých certifikovaných zákazníkov a certifikovaných zmluvných partnerov platby v rovnakej mene a rovnakej sume, ako sú uvedené vo faktúre vydanej spoločnosťami Japan Tobacco a z bankových účtov, ktoré boli uvedené na základe prvku PSZ v programoch Japan Tobacco. 

5.18 	Platby za každú splatnú faktúru alebo skupinu splatných faktúr budú vykonané jediným platobným  nástrojom.

5.19 	Spoločnosti Japan Tobacco budú akceptovať len nasledujúce formy platieb: 

(a) 	platobné prevody alebo šeky z bankového účtu založeného počas procesu PSZ a v mene certifikovaného zákazníka alebo certifikovaného zmluvného partnera, alebo z bankového účtu v mene preukázanej pobočky certifikovaného zákazníka alebo certifikovaného zmluvného partnera; 

(b) 	pokladničné šeky a bankové zmenky vydané bankou s dobrým menom v krajine sídla certifikovaného zákazníka alebo certifikovaného zmluvného partnera; alebo 

(c) 	hotovostné platby, avšak len v tom prípade, ak povaha a rozsah podnikania certifikovaného zákazníka alebo certifikovaného zmluvného partnera je taká, že nie je komerčne možné na základe miestnych podmienok využiť iný druh platby. 

5.20 	Výnimky z požiadaviek vyplývajúcich z odsekov 5.15 až 5.19 možno uplatniť len v určitých jednotlivých prípadoch a musia byť vopred písomne schválené hlavým inšpektorom pre dodržiavanie podmienok. Dôvody na poskytnutie akejkoľvek výnimky budú zdokumentované a stanú sa časťou záznamov certifikovaného zákazníka alebo certifikovaného zmluvného partnera uchovávaných v súlade s odsekom 5.8. 

6. 	Postupy sledovania a pátrania 

6.1 	Spoločnosti Japan Tobacco vynaložia z obchodného hľadiska primerané  úsilie v rámci primeraného časového obdobia na vytvorenie a realizáciu vysoko účinných postupov sledovania a pátrania s cieľom bojovať proti nezákonne dovezeným cigaretám Japan Tobacco. Na tento účel budú spoločnosti Japan Tobacco realizovať priebežný výskumný program týkajúci sa nových a/alebo zdokonalených technológií označovania veľkých balení, kartónov a balíčkov.

6.2 	Spoločnosti Japan Tobacco vynaložia z obchodného hľadiska primerané  úsilie na vypracovanie a realizáciu takých technológií a postupov sledovania a pátrania, ak sa preukážu ako obchodne a technologicky únosné, ktoré im postupne umožnia označovať veľké balenia, kartóny a/alebo balíčky cigariet Japan Tobacco, nesúcich medzinárodné ochranné známky Japan Tobacco pomocou štítkov, kódov alebo iných informácií umožňujúcich úplnú identifikáciu: 

(a)	určeného trhu maloobchodného predaja;

(b)	mena prvého nákupcu a čísla objednávky;

(c)	dátumu zásielky;

(d)	miesta určenia zásielky;

(e)	miesta odoslania;

(f)	príjemcu;

(g)	opisu výrobku;

(h)	dátumu výroby výrobku;

(i)	továrne, v ktorej bol výrobok vyrobený;

(j)	stroja, na ktorom bol výrobok vyrobený; a

(k)	pracovnej zmeny, počas ktorej bol výrobok vyrobený.

6.3	Uplatňovanie technológií a postupov sledovania a pátrania vylučuje akékoľvek výrobky vyrobené, predávané alebo distribuované v propagačnom balení na reklamné účely za podmienky, že celkový objem propagačne balených cigariet Japan Tobacco nesúcich medzinárodné ochranné známky spoločností Japan Tobacco:

(a)	nepresiahne pre akýkoľvek konkrétny trh 175 miliónov cigariet v ktoromkoľvek kalendárnom roku a

(b)	nepresiahne pre všetky trhy spolu 750 miliónov cigariet v ktoromkoľvek kalendárnom roku.

Ak by spoločnosti Japan Tobacco odôvodnene žiadali o navýšenie objemu limitov pre propagačne balené cigarety vylúčené z uplatnenia technológií sledovania a pátrania, ako aj postupov na základe tohto odseku, spoločnosti Japan Tobacco môžu predložiť odôvodnenú žiadosť úradu OLAF v súvislosti s takýmto navýšením. ES a účastnícke členské štáty súhlasia, že schválenie odôvodnenej žiadosti o primerané navýšenie na základe tohto odseku nebude bezdôvodne odopierané. 

Veľké balenia 

6.4 	Spoločnosti Japan Tobacco vyvinú z obchodného hľadiska primerané  úsilie na realizáciu, technológií a postupov sledovania a pátrania, aby do 6 mesiacov odo dňa uzatvorenia dohody všetky veľké balenia cigariet Japan Tobacco nesúce medzinárodné ochranné známky Japan Tobacco vyrobené v rámci členských štátov a predané v týchto krajinách alebo do týchto krajín  označili jedinečnými sledovacími kódmi rozoznateľnými prístrojom a čitateľnými človekom, ktoré umožňujú úplnú identifikáciu informácií uvedených v odseku 6.2. 

6.5 	Na základe odseku 6.6 rovnaký proces, ako je opísaný v odseku 6.4, sa uplatní na cigarety Japan Tobacco nesúce medzinárodné ochranné známky Japan Tobacco predávané v členských štátoch, ale ktoré sú vyrobené mimo ES, do 12 mesiacov odo dňa uzatvorenia dohody. 

6.6 	Spoločnosti Japan Tobacco vyvinú z obchodného hľadiska primerané, úsilie, aby zrealizovali do 18 mesiacov odo dňa uzatvorenia dohody technológie a postupy sledovania a pátrania na označenie všetkých veľkých balení cigariet Japan Tobacco nesúcich medzinárodné ochranné známky Japan Tobacco, ktoré sú vyrobené alebo predávané v krajinách uvedených v prílohe 6 jedinečnými sledovacími kódmi rozoznateľnými prístrojom a čitateľnými človekom, ktoré umožňujú úplnú identifikáciu informácií uvedených v odseku 6.2, s výnimkou Švajčiarska, kde príslušné obdobie bude 24 mesiacov. 

6.7 	Ak počas akéhokoľvek 12-mesačného obdobia odo dňa uzatvorenia dohody úrad OLAF zistí najmenej 5 prípadov zaistenia nezákonne dovezených cigariet Japan Tobacco, pričom každá zásielka predstavuje najmenej 4 milióny cigariet a každá sa bude týkať rovnakej ochrannej známky Japan Tobacco a rovnakého určeného trhu maloobchodného predaja, úrad OLAF môže poskytnúť spoločnostiam Japan Tobacco, v súlade s obmedzeniami platných právnych predpisov, konkrétne informácie týkajúce sa zaistení. Po konzultácii s úradom OLAF sa spoločnosti Japan Tobacco rozhodnú, či sú potrebné nejaké ďalšie kroky. Ak počas akéhokoľvek následného 12-mesačného obdobia úrad OLAF zistí 3 ďalšie prípady zaistenia, pričom každá zásielka predstavuje najmenej 4 milióny cigariet a každá sa bude týkať rovnakej ochrannej známky Japan Tobacco a rovnakého určeného trhu maloobchodného predaja, spoločnosti Japan Tobacco zavedú technológie a postupy sledovania a pátrania na označenie všetkých veľkých balení cigariet Japan Tobacco nesúcich konkrétnu ochrannú známku Japan Tobacco pre príslušný určený trh maloobchodného predaja  jedinečnými sledovacími kódmi rozoznateľnými prístrojom, ktoré umožňujú úplnú identifikáciu informácií uvedených v odseku 6.2 v rámci primeraného časového obdobia, ktoré neprekročí 12 mesiacov, za podmienky, že by to nemalo neúmerné ekonomické následky pre spoločnosti Japan Tobacco. Spoločnosti Japan Tobacco a ES sa stretnú a budú rokovať, a pokúsia sa v dobrej viere vyriešiť akýkoľvek spor ohľadne toho, či by implementácia technológií sledovania a pátrania na základe tohto odseku predstavovala ekonomicky neúmerné následky pre spoločnosti Japan Tobacco. Ak nebude spor vyriešený do 60 dní po tejto schôdzke, ktorákoľvek zo strán môže predložiť spor arbitrovi v súlade s článkom 14 tejto dohody.

6.8 	Ak by spoločnosti Japan Tobacco opodstatnene vyžadovali dodatočný čas na realizáciu dodatočných programov sledovania a pátrania na základe odseku 6.7, spoločnosti Japan Tobacco môžu predložiť odôvodnenú žiadosť úradu OLAF na účel takéhoto predĺženia. ES a účastnícke členské štáty súhlasia, že schválenie odôvodnenej žiadosti o primerané predĺženie na základe tohto odseku nebude bezdôvodne odopierané. 

Kartóny a balíčky 

6.9 	Spoločnosti Japan Tobacco vynaložia z obchodného hľadiska primerané úsilie, aby do 30 mesiacov odo dňa uzatvorenia dohody zaviedli technológie a postupy sledovania a pátrania a  označovanie kartónov a (i) kde a kedy je to potrebné a (ii) podľa dohody úradu OLAF a JTI, balíčky cigariet Japan Tobacco nesúce medzinárodné ochranné známky Japan Tobacco vyrobené v členských štátoch a predávané v týchto alebo do týchto krajín jedinečnými sledovacími kódmi rozoznateľnými prístrojom a tam, kde je to možné, čitateľnými človekom, ktoré umožňujú úplnú identifikáciu informácií uvedených v odseku 6.2. Tento implementačný program bude predĺžený o jeden rok pre každý výrobok predávaný v týchto alebo do týchto členských štátov ale vyrobený mimo členských štátov. Ak by spoločnosti Japan Tobacco opodstatnene vyžadovali dodatočný čas na realizáciu dodatočných technológií a postupov sledovania a pátrania na označenie kartónov a/alebo balíčkov na základe tohto odseku, spoločnosti Japan Tobacco môžu predložiť odôvodnenú žiadosť úradu OLAF o predĺženie. ES a účastnícke členské štáty súhlasia, že schválenie odôvodnenej žiadosti o primerané predĺženie na základe tohto odseku nebude bezdôvodne odopierané.

6.10 	Spoločnosti Japan Tobacco vynaložia z obchodného hľadiska primerané úsilie, aby do 42 mesiacov odo dňa uzatvorenia dohody zaviedli technológie a postupy sledovania a pátrania na  označovanie kartónov a (i) kde a kedy je to potrebné a (ii) podľa dohody úradu OLAF a JTI, balíčky cigariet Japan Tobacco nesúce medzinárodné ochranné známky Japan Tobacco vyrobené alebo predávané v krajinách uvedených v prílohe 6 jedinečnými sledovacími kódmi rozoznateľnými prístrojom a tam, kde je to možné, čitateľnými človekom, ktoré umožňujú úplnú identifikáciu informácií uvedených v odseku 6.2. Ak by spoločnosti Japan Tobacco opodstatnene vyžadovali dodatočný čas na realizáciu dodatočných technológií  sledovania a pátrania a postupov na označenie kartónov a/alebo balíčkov na základe tohto odseku, spoločnosti Japan Tobacco môžu predložiť odôvodnenú žiadosť úradu OLAF o predĺženie. ES a účastnícke členské štáty súhlasia, že schválenie odôvodnenej žiadosti o primerané predĺženie na základe tohto odseku nebude bezdôvodne odopierané.

Technológie skenovania & databázy 

6.11 	Spoločnosti Japan Tobacco vynaložia z obchodného hľadiska primerané úsilie na realizáciu technológií, ktoré dokážu skenovať všetky veľké balenia, kartóny a/alebo balíčky, do troch mesiacov odo dňa, kedy sa stanú predmetom označovania na základe odsekov 6.4 až 6.10, s cieľom zachytiť a zaznamenať informácie opísané v odseku 6.2 prostredníctvom jedinečných sledovacích kódov a prepojiť tieto informácie na databázu sledovania a pátrania opísanú nižšie. 

6.12 	Spoločnosti Japan Tobacco vynaložia z obchodného hľadiska primerané úsilie, aby poskytli úradu OLAF a účastníckym členským štátom prístup k technológiám čítania kódov s cieľom umožniť skenovanie veľkých balení, kartónov a/alebo balíčkov. Po zavedení skenovania veľkých balení, kartónov a/alebo balíčkov podľa odseku 6.11, spoločnosti Japan Tobacco vynaložia z obchodného hľadiska primerané úsilie, aby poskytli úradu OLAF a účastníckym členským štátom automatický diaľkový prístup do spomenutej vyhradenej vyhľadávacej databázy pre sledovanie a pátranie. 

6.13 	Elektronické záznamy vytvorené a uložené vo vnútri vyhradenej  databázy pre sledovanie a pátranie sa budú uchovávať po dobu najmenej piatich rokov. 

6.14 	Strany súhlasia s tým, že informácie obsiahnuté v databáze pre sledovanie a pátranie predstavujú dôverné obchodné informácie, ktoré je možné použiť len na účely ustanovené touto dohodou a nesmú byť poskytnuté tretím stranám, ak to nevyžadujú právne predpisy. 

6.15 	Strany súhlasia s tým, že v primeranom čase po prijatí potrebných informácií od spoločností Japan Tobacco bude úrad OLAF zodpovedný za vyvinutie primeraného úsilia s cieľom zaškoliť a poučiť všetky oprávnené osoby a subjekty s prístupom k databázam pre sledovanie a pátranie o zaobchádzaní, dôležitosti utajenia a dôvernosti v súvislosti s heslami, bezpečnostnými prvkami a informáciami, ktoré sú obsiahnuté v databázach pre sledovanie a pátranie. V prípade vedomého a úmyselného porušenia dôvernosti  databáz pre sledovanie a pátranie alebo informácií v nich obsiahnutých zo strany akýchkoľvek riadne oprávnených orgánov vymáhajúcich právo alebo iných agentov alebo zástupcov ES alebo účastníckych členských štátov, ktoré získajú informáciu o sledovaní a pátraní na základe tejto dohody, s výnimkou osôb získavajúcich údaje o sledovaní a pátraní prostredníctvom povinného zákonného procesu, spoločnosti Japan Tobacco si môžu započítať platby, ktoré majú zaplatiť na základe i) článku 7 voči príslušnému účastníckemu členskému štátu; a ii) do potrebnej miery na základe článku 8 akúkoľvek utrpenú preukázateľnú a významnú stratu alebo škodu v dôsledku akýchkoľvek nárokov uplatnených voči spoločnostiam Japan Tobacco vyplývajúcu zo škôd utrpených dôsledkom neoprávneného použitia alebo poskytnutia hesiel, bezpečnostných prvkov alebo informácií obsiahnutých v databázach pre sledovanie a pátranie zo strany ES alebo účastníckych členských štátov. Strany súhlasia, že samotná skutočnosť, že informácie poskytnuté ES a/alebo účastníckym členským štátom boli zverejnené, nebude sama o sebe predstavovať nezvratný dôkaz o porušení dôvernosti informácií v databáze pre sledovanie a pátranie. Akýkoľvek spor v súvislosti s tým, či (i) bolo porušenie vedomé a úmyselné; (ii) spoločnosti Japan Tobacco utrpeli preukázateľnú stratu alebo škodu vyplývajúcu z neoprávneného použitia hesiel, bezpečnostných prvkov alebo informácií obsiahnutých v databázach pre sledovanie a pátranie; (iii) takáto strata je významná alebo de minimis; alebo (iv) akýkoľvek spor ohľadne výšky takejto straty alebo škody, bude vysporiadaný arbitrom v súlade s článkom 14 tejto dohody, ak medzi stranami nedôjde k dohode. 

Následný predaj

6.16	Spoločnosti Japan Tobacco, úrad OLAF a účastnícke členské štáty sú si vedomé, že za určitých okolností účinné sledovanie a pátranie na zabránenie obchodu s nezákonnými výrobkami môže byť posilnené, keď si prví nákupcovia vedú dodatočné databázy o predajoch druhému alebo následnému nákupcovi, ktoré sú podobné databáze pre sledovanie a pátranie, ktorú majú viesť spoločnosti Japan Tobacco. Na tento účel spoločnosti Japan Tobacco vynaložia z obchodného hľadiska primerané úsilie na vývoj a rozšírenie rozsahu databázovej technológie pre sledovanie a pátranie tak, aby pokryla predaje prvým nákupcom, druhým nákupcom a následným nákupcom (tam, kde je to možné) a aby poskytli úradu OLAF a účastníckym členským štátom prístup k takejto databáze. V každom prípade spoločnosti Japan Tobacco vynaložia z obchodného hľadiska primerané úsilie aby nasadili svoje technológie na sledovanie a pátranie na tých prvých nákupcov, druhých nákupcov a následných nákupcov, ktorí dobrovoľne žiadajú o takéto nasadenie. 

Príručky pre určený trh maloobchodného predaja

6.17	Spoločnosti Japan Tobacco poskytnú informácie o označeniach a trhoch v deň uzatvorenia dohody. Takéto informácie budú zahŕňať 30 výtlačkov referenčných príručiek, ktoré umožnia stanoviť určené trhy maloobchodného predaja všetkých cigariet Japan Tobacco predávaných po celom svete.

6.18	Aby sa zabránilo pochybnostiam, žiadne povinnosti spoločností Japan Tobacco v oblasti pátrania a sledovania obsiahnuté v tomto článku 6 sa nevzťahujú na:

(a)	akýkoľvek tabakový výrobok v inej než cigaretovej forme vrátane „tabaku určeného na vlastnoručné šúľanie cigariet“;

(b)	krajiny, kde na základe vnútroštátnych právnych predpisov existujúcich v deň uzatvorenia dohody platí a je funkčný systém sledovania a pátrania vo vzťahu k výrobe cigariet Japan Tobacco, ktorý poskytuje informácie v podstate rovnocenné informáciám vyžadovaným podľa odseku 6.2 na základe potvrdenia  spoločnosťami Japan Tobacco. Spoločnosti Japan Tobacco vynaložia z obchodného hľadiska primerané úsilie, aby zapracovali akékoľvek informácie opísane v odseku 6.2, zachytené a zaznamenané akýmkoľvek miestnym systémom na sledovanie a pátranie, do vyhradenej vyhľadávacej databázy pre sledovanie a pátranie spomínanej v odseku 6.12 a aby k nim poskytli diaľkový automatizovaný prístup úradu OLAF a účastníckym členským štátom; a

(c)	cigarety Japan Tobacco nesúce ochranné známky Japan Tobacco alebo medzinárodné ochranné známky Japan Tobacco, ktoré vyrábajú spoločnosti Japan Tobacco alebo certifikovaný zmluvný partner a ktoré sa majú predávať na určenom trhu maloobchodného predaja, kde existuje jediný prvý nákupca pre daný určený trh maloobchodného predaja a označenia kartónov a/alebo balíčkov platné pre daný trh indikujú určený trh maloobchodného predaja a miesto výroby. Po uzatvorení tejto dohody spoločnosti Japan Tobacco poskytnú úradu OLAF zoznam akýchkoľvek trhov vylúčených na základe tohto odseku a podľa potreby budú zoznam aktualizovať.

7.	ZaisteniE nezákonných výrobkov

7.1	Je bežným postupom úradu OLAF uchovávať po dobu piatich rokov podrobné záznamy o všetkých prípadoch zaistenia výrobkov nahlásených úradu OLAF. Tento postup ako taký by sa rovnako vzťahoval na všetky prípady zaistenia cigariet Japan Tobacco, ktoré sú nahlásené úradu OLAF po dni uzatvorenia dohody. Taktiež je v súčasnosti bežnou praxou úradu OLAF úplne a promptne odpovedať na akúkoľvek požiadavku zo strany s ním spolupracujúcich spoločností ohľadne informácií o zaistení ich výrobkov, alebo informácií, ktoré súvisia s takýmito prípadmi zaistenia poskytnutých úradom OLAF v zákonne povolenom rozsahu a za podmienky, že by to neohrozilo činnosť žiadneho členského štátu alebo ES. Tento postup ako taký by sa rovnako mohol uplatniť pri všetkých žiadostiach spoločností Japan Tobacco o takéto informácie o zaistení cigariet Japan Tobacco alebo informácie týkajúce sa takýchto zaistení cigariet Japan Tobacco. Navyše, takéto informácie, ak sú potrebné pre spoločnosti Japan Tobacco, aby mali kontrolu nad nezákonnými výrobkami, môžu byť podľa zváženia úradu OLAF sprístupnené spoločnostiam Japan Tobacco alebo prezentované na výročných stretnutiach medzi spoločnosťami Japan Tobacco, úradom OLAF a účastníckymi členskými štátmi podľa odseku 9.4.

7.2	Bolo by bežným postupom úradu OLAF, v zákonne povolenom rozsahu a za podmienky, že to neohrozí vyšetrovanie alebo činnosť  akéhokoľvek členského štátu alebo ES, poskytnúť spoločnostiam Japan Tobacco do 30 dní od oznámenia účastníckeho členského štátu úradu OLAF, oznámenie o zaistení účastníckym členským štátom 50 000 alebo viac cigariet nesúcich ochranné známky Japan Tobacco alebo označených popisnými znakmi, symbolmi alebo inou grafikou, ktoré naznačujú, že ide o ochranné známky Japan Tobacco, vrátane:

(a)	dátumu, času a miesta zaistenia;

(b)	značky zaistených cigariet uvedenej na balení a, ak je to dostupné, akéhokoľvek označenia určeného trhu maloobchodného predaja;

(c)	množstva zaistených cigariet; a 

(d)	akýchkoľvek identifikačných označení na veľkých baleniach alebo kartónoch zaistených cigariet.

7.3	V zákonne povolenom rozsahu budú môcť spoločnosti Japan Tobacco preskúmať takto zaistené cigarety v stave, v akom sa nachádzali v čase zaistenia do 30 dní od oznámenia o zaistení a vybrať náhodné vzorky zaistených cigariet na preskúmanie. Zaisťujúci orgán môže taktiež vybrať vzorky, ktoré musia spoločnosti Japan Tobacco preskúmať.

Laboratóriá Trier

7.4	Spoločnosti Japan Tobacco poskytnú plnú bezplatnú technickú podporu úradu OLAF a/alebo účastníckym členským štátom pri identifikácií nezákonných výrobkov spojených s činnosťami ktorejkoľvek spoločnosti Japan Tobacco a jej zdrojmi a poskytnú služby svojich laboratórií v Trieri úradu OLAF a účastníckym členským štátom na tento účel nasledujúcim spôsobom:

(a)	účastnícke členské štáty oznámia úradu OLAF nimi menovaných najviac 5 konkrétnych služieb, agentúr alebo úradov za každú účastnícku členskú krajinu, z ktorých bude mať každý právo, spoločne s úradom OLAF, požiadať o služby laboratórií Trier spoločností Japan Tobacco prostredníctvom oprávnených osôb;

(b)	OLAF poskytne spoločnostiam Japan Tobacco na základe žiadosti a skôr než akákoľvek služba, agentúra alebo úrad využije služby laboratórií Trier, mená zamestnancov každej z týchto organizácií a z úradu OLAF, ktorí sú oprávnení žiadať o takéto služby, nie však viac než 5 osôb za úrad OLAF a najviac 5 osôb za každú službu, agentúru alebo úrad určený účastníckym členským štátom;

(c)	skôr než úrad OLAF a/alebo účastnícky členský štát využijú takéto služby, spoločnosti Japan Tobacco musia prijať písomnú žiadosť. Potom spoločnosti Japan Tobacco vynaložia z obchodného hľadiska primerané úsilie vzhľadom na počet takýchto žiadostí prijatých od rôznych služieb, agentúr a úradov z účastníckych členských štátov a z hľadiska kapacít laboratórií Trier v deň uzatvorenia dohody, aby poskytli takéto služby do 15 pracovných dní od takejto písomnej žiadosti v súlade s ustanoveniami článku 15. ES a účastnícke členské štáty berú na vedomie, že ak objem takýchto žiadostí dosiahne nepredvídateľnú úroveň, môže nastať nevyhnutné oneskorenie pri vybavovaní niektorej konkrétnej žiadosti spoločnosťami Japan Tobacco a v takom prípade sa toto nevyhnutné oneskorenie nebude považovať za porušenie ustanovení alebo ducha tejto dohody;

(d)	oprávnené osoby, úrad OLAF a účastnícke členské štáty: 

(i)	musia chrániť dôvernosť akýchkoľvek informácií získaných z laboratórií;

(ii)	nesmú poskytnúť tieto informácie akýmkoľvek neoprávneným zamestnacom; a

(iii)	nesmú zdieľať získané informácie so žiadnymi tretími stranami s výnimkou príslušných orgánov vymáhajúcich právo alebo súdnych konaní alebo v prípadoch inak ustanovených právnymi predpismi; a

(e)	v prípade že úrad OLAF a/alebo účastnícke členské štáty potrebujú zverejniť informácie získané od laboratórií Trier, úrad OLAF a/alebo účastnícke členské štáty vyvinú najlepšie úsilie spolu so spoločnosťami Japan Tobacco, aby dosiahli odsúhlasený spôsob komunikácie.

7.5	Do 60 dní po akomkoľvek oznámení o zaistení poskytnutom  spoločnostiam Japan Tobacco v súlade s  odsekom 7.2 alebo do 30 dní po preskúmaní zaistených cigariet v súlade s odsekom 7.3, podľa toho, ktorý termín bude prvý, spoločnosti Japan Tobacco poskytnú písomnú odpoveď úradu OLAF a orgánu účastníckeho členského štátu, ktorý tovar zaistil, v ktorej uvedú, či ide o cigarety Japan Tobacco alebo o falšované cigarety Japan Tobacco.

7.6	V prípade, keď bolo oznámenie o zaistení primerane doručené v súlade s požiadavkami odseku 7.2, ak spoločnosti Japan Tobacco označia cigarety za falšované cigarety  Japan Tobacco, ich odpoveď podľa odseku 7.5 bude obsahovať dokumentáciu a výsledky skúmania potvrdzujúce tento záver. Rozhodnutie, či ide o falšované cigarety Japan Tobacco alebo o cigarety Japan Tobacco, bude obsahovať zváženie nasledujúcich skutočností, ktoré je možné meniť dohodou medzi stranami v nadväznosti na vývoj nových technológií a techník:

(a)	vzhľad, tvar, farba a veľkosť balenia;

(b)	materiály použité v balení;

(c)	veľkosť, typ písma, farba, jazyk a obsah textu nachádzajúceho sa na balení;

(d)	označenia, kódy a kontrolné známky na balení;

(e)	vzhľad, tvar, farba a veľkosť cigariet;

(f)	označenia na cigaretách

(g)	materiály použité na cigaretovom papieri a filtri;

(h)	charakter a kvalita tabaku; a

(i)	všetky prísady v cigaretách.

7.7	Ak úrad OLAF alebo ktorýkoľvek účastnícky členský štát nebude súhlasiť s  určením, že zaistené cigarety sú falšované cigarety Japan Tobacco, prípad bude postúpený nezávislému laboratóriu určenému na základe vzájomnej dohody strán v čase uzatvorenia dohody. Nález nezávislého laboratória, ktorý vezme do úvahy skutočnosti opísané v odseku 7.6, ako aj ďalšie konkrétne skutočnosti, ktoré bude považovať za podstatné, bude konečný. Všetky náklady spojené s rozhodnutím nezávislého laboratória uhradí neúspešná strana.

7.8	V prípade riadneho doručenia oznámenia o zaistení v súlade s požiadavkami  odseku 7.2, ak sú zaistené cigarety pašované cigarety Japan Tobacco vyrobené po dni uzatvorenia dohody, odpoveď spoločností Japan Tobacco požadovaná podľa odseku 7.5 bude obsahovať čo najviac dostupných informácií týkajúcich sa:

(a)	miesta výroby zaistených cigariet;

(b)	dátumu výroby zaistených cigariet;

(c)	určeného trhu maloobchodného predaja zaistených cigariet;

(d)	akéhokoľvek možného skladovania a prepravy;

(e)	totožnosti prvého nákupcu zaistených cigariet;

(f)	totožnosti akéhokoľvek známeho následného nákupcu zaistených cigariet;

(g)	faktúr  prvému nákupcovi týkajúcich sa zaistených cigariet; a

(h)	platobných záznamov od prvého nákupcu za akékoľvek zaistené cigarety.

7.9	Účastnícke členské štáty, v ktorých bol tovar zaistený, naložia so všetkými zaistenými falšovanými cigaretami Japan Tobacco v súlade so všetkými požiadavkami platných právnych predpisov a zabezpečia, aby sa takéto falšované cigarety Japan Tobacco nevrátili na trh v rozpore s príslušným platnými právnymi predpismi. Navyše spoločnosti Japan Tobacco môžu žiadať o vrátenie všetkých alebo časti pravých zaistených výrobkov, alebo žiadať o kúpu pravých zaistených výrobkov, na ich vlastné náklady a účastnícky členský štát sa bude snažiť reagovať na takúto žiadosť priaznivo v súlade s podmienkami platných právnych predpisov.

7.10	Po vypracovaní odpovede požadovanej podľa odseku 7.5 spoločnosti Japan Tobacco vykonajú nasledujúcu dodatočnú platbu (platby) za akékoľvek prípady zaistenia 50 000 ks alebo viac nezákonne dovezených cigariet Japan Tobacco  účastníckym členským štátom:

(a)	ak ide o nezákonne dovezené cigarety Japan Tobacco v hodnote rovnej     100 % hodnoty daní a cla, ktoré by museli byť uhradené za rovnaký zákonný výrobok, alebo v prípade, ak sa rovnaký zákonný výrobok nepredáva v účastníckom členskom štáte, v ktorom došlo k zaisteniu, hodnoty daní a cla, ktoré by museli byť uhradené za podobný zákonný výrobok v účastníckom členskom štáte, v ktorom došlo k zaisteniu v čase zaistenia, s odrátaním akejkoľvek čiastky daní a cla už uhradenej v prospech ES alebo ktoréhokoľvek členského štátu (štátov) vo vzťahu k týmto nezákonne dovezeným cigaretám Japan Tobacco;
	a

(b)	ak ide o nezákonne dovezené cigarety Japan Tobacco a ak po pripočítaní zaistených nezákonne dovezených cigariet Japan Tobacco k počtu už zaistených nezákonne dovezených cigariet Japan Tobacco v ES v rovnakom kalendárnom roku výsledný počet prekročí celkovo 90 miliónov cigariet, bude splatná druhá čiastka vo vzťahu k tým zaisteným nezákonne dovezeným cigaretám Japan Tobacco, ktoré sú v počte nad 90 miliónov, v celkovej výške 400 % hodnoty daní a cla, ktoré by museli byť uhradené za rovnaký zákonný výrobok; alebo ak sa rovnaký zákonný výrobok nepredáva v účastníckom členskom štáte, v ktorom došlo k zaisteniu, 400 % hodnoty daní a cla, ktoré by museli byť uhradené za podobný zákonný výrobok v čase zaistenia v účastníckom členskom štáte, v ktorom došlo k zaisteniu.. 

7.11	Dodatočná platba podľa odseku 7.10 sa nebude platiť a zaistené nezákonne dovezené cigarety Japan Tobacco nebudú zahrnuté do výpočtov podľa odseku 7.10(b) v nasledujúcich prípadoch:

(a)	za akékoľvek nezákonne dovezené cigarety Japan Tobacco, ktoré boli zaistené druhý alebo nasledujúci raz;

(b)	ak ktorýkoľvek účastnícky členský štát predá, opätovne predá, alebo povolí predaj alebo opätovný predaj zaistených nezákonne dovezených cigariet Japan Tobacco, a v prípade, že prijal platbu vo vzťahu k takýmto zaisteným cigaretám, každú takúto platbu bude  príslušný účastnícky členský štát refundovať;

(c)	v akýchkoľvek prípadoch zaistenia vykonaného na základe konkrétnych informácií poskytnutých spoločnosťami Japan Tobacco;

(d)	keď oznámenie o zaistení nebolo riadne doručené v súlade s požiadavkami odseku 7.2;

(e)	keď nebolo umožnené spoločnostiam Japan Tobacco skontrolovať zaistené cigarety Japan Tobacco;

(f)	keď celkové zaistené množstvo je nižšie ako 50 000 nezákonne dovezených cigariet Japan Tobacco;

(g)	keď boli nezákonne dovezené cigarety Japan Tobacco vyrobené pred dátumom uzatvorenia dohody;

(h)     	keď spoločnosti Japan Tobacco dostatočne preukážu predložením príslušných dokladov o uplatnení poistných nárokov alebo iných postačujúcich dôkazov, že zaistené nezákonne dovezené cigarety Japan Tobacco odcudzila tretia strana;

(i)	keď boli nezákonne dovezené cigarety Japan Tobacco zaistené mimo colného územia ES a závažnejšie dôkazy spoločností Japan Tobacco alebo každej inej strany naznačujú, že neboli určené pre ES; alebo

(j)	keď spoločnosti Japan Tobacco môžu riadne preukázať, že takéto nezákonne dovezené cigarety Japan Tobacco boli predané, distribuované a uskladnené v súlade so všetkými platnými fiškálnymi a právnymi požiadavkami ES a účastníckeho členského štátu, alebo boli predané v maloobchode. Na účely tejto dohody, množstvo zaistených pravých cigariet považované za „predané v maloobchode“ vo vzťahu k akémukoľvek konkrétnemu prípadu zaistenia spĺňajúceho podmienky dodatočnej platby bude zahŕňať len nasledujúce:

(i)	časť akéhokoľvek zaisteného množstva, ktorá predstavuje pre akúkoľvek značku alebo určený trh maloobchodného predaja menej než 7 500 cigariet z akejkoľvek výrobnej série; a/alebo 

(ii)	časť akéhokoľvek zaisteného množstva, na ktorej sú platné daňové kontrolné známky členského štátu.

Akékoľvek množstvo pravých výrobkov považované za „predané v maloobchode“ podľa odseku 7.11(j)(i) alebo (ii) bude odpočítané z celkového zaisteného množstva na účely výpočtu dodatočnej platby podľa odseku 7.10(a) a/alebo (b). Množstvá zostávajúce ako zaistené po odpočítaní podľa tohto odseku 7.11(j) budú podliehať dodatočným platbám aj ak zostávajúce celkové zaistené množstvo je nižšie než 50 000 cigariet, avšak nebudú brané do úvahy na účely dosiahnutia limitu 90 miliónov cigariet podľa odseku 7.10(b). 

7.12	Po prvom výročí (po dni) uzatvorenia dohody môžu strany periodicky prehodnotiť uplatňovanie odseku 7.11(j) a v prípade, keď si niektorá strana myslí, že existuje závažná a trvalá nevyváženosť v dohode vyplývajúca z uplatňovania odseku 7.11(j), môže navrhnúť úpravy v odseku 7.11(j), aby sa eliminovala alebo zmiernila závažná nevyváženosť (ďalej len „navrhované úpravy“). Strany sa stretnú a prerokujú do 30 dní od oznámenia navrhovaných úprav a v dobrej viere sa pokúsia dohodnúť na prípadných úpravách, ktoré majú byť vykonané v odseku 7.11(j). Ak sa strany nedokážu dohodnúť na navrhovaných úpravách, po 60 dňoch od oznámenia navrhovaných úprav sa môže ktorákoľvek strana obrátiť na arbitra s cieľom konečného rozhodnutia o tom, či sú navrhované úpravy oprávnené v súvislosti so všetkými okolnosťami. Arbiter prikáže stranám, aby prijali navrhované úpravy alebo akékoľvek úpravy odseku 7.11(j), ktoré považuje za opodstatnené.

7.13	Všetky dodatočné platby podľa odseku 7.10 sa budú realizovať štvrťročne v sumách dohodnutých úradom OLAF so spoločnosťami Japan Tobacco v nasledujúcich termínoch: 1. január, 1. apríl, 1. júl a 1. október. V súlade s tým, všetky dodatočné platby, ktoré majú byť uhradené na základe odseku 7.10, sa nebudú akumulovať v prospech ktorejkoľvek strany až do ďalšieho štvrťročného platobného termínu po dni odpovede na základe odseku 7.5. Spoločnosti Japan Tobacco vypracujú splátkový kalendár uvádzajúci jednotlivé dodatočné platby, ktoré majú byť realizované na základe odseku 7.10 v ktoromkoľvek štvrťročnom termíne a predložia takýto harmonogram úradu OLAF spolu s potvrdením o realizácii príslušnej platby, ako je to vhodné. Všetky platby sa budú realizovať priamo v prospech ES rovnakým spôsobom ako platby, ktoré sa vykonávajú podľa odseku 8.1 a 8.2. 

8.	platby spoločností Japan Tobacco

Platby

8.1	Spoločnosti Japan Tobacco súhlasia s realizáciou platby sumy 400 000 000 USD na bankový účet v Bruseli určený Komisiou. 

8.2	Prvú platbu vo výške 50 000 000 USD uhradia spoločnosti Japan Tobacco do piatich dní po dni uzatvorenia dohody a štyri nasledujúce platby v rovnakej výške budú uhradené vždy v termíne prvého, druhého, tretieho a štvrtého výročia  uzatvorenia dohody. Navyše desať následných platieb vo výške 15 000 000 USD bude uhradených zakaždým pri piatom až štrnástom výročí dátumu uzatvorenia dohody, v každom prípade, s výnimkou, keď nie sú v tento deň banky v Bruseli otvorené, v tom prípade bude platba uhradená v nasledujúci pracovný deň, keď budú banky v Bruseli otvorené.

8.3	Spoločnosti Japan Tobacco, ES a účastnícke členské štáty sú si vedomé, že tieto zdroje možno využiť v súlade s platnými právnymi predpismi, v snahe eliminovať nezákonné výrobky v súlade s cieľmi tejto dohody a strany súhlasia s tým, že prerokujú možné použitie takýchto zdrojov na riadiacom stretnutí v súlade s platnými právnymi predpismi. 

8.4	Strany súhlasia s tým, že žiadna časť akejkoľvek platby uhradenej na základe tejto dohody nebude vyplatená na (alebo pri vysporiadaní existujúcich alebo možných nárokov za) pokuty alebo sankcie, či už občianskoprávne alebo trestné, alebo navýšené, viacnásobné alebo represívne náhrady škôd akéhokoľvek druhu na základe akejkoľvek jurisdikcie.

9.	vzájomná výmena informácií a spolupráca

Všeobecný záväzok

9.1	V súlade s platnými právnymi predpismi a bez toho, aby boli dotknuté ustanovenia článku 4, spoločnosti Japan Tobacco proaktívne poskytnú úradu OLAF a/alebo účastníckym členským štátom všetky závažné informácie, ktoré získajú po dni uzatvorenia dohody, týkajúce sa možných nezákonných výrobkov, vrátane informácií týkajúcich sa ich konkurentov. 

9.2	Je bežným postupom úradu OLAF, v zákonne povolenom rozsahu a za podmienky, že by táto činnosť neohrozila vyšetrovanie alebo činnosť akéhokoľvek členského štátu alebo ES, úplne a včas zodpovedať na akúkoľvek oprávnenú žiadosť spolupracujúcej spoločnosti o informácie, čo jej umožní podniknúť kroky proti nezákonným výrobkom. Tento postup ako taký by sa rovnako uplatnil na akékoľvek oprávnené žiadosti spoločností Japan Tobacco, aby mali spoločnosti Japan Tobacco možnosť podniknúť účinné kroky na zabránenie výskytu nezákonných výrobkov. 

Riadiace stretnutia

9.3	Najmenej raz za každých 12 mesiacov sa stretnú určení zástupcovia spoločností Japan Tobacco a úradu OLAF, aby prerokovali a vyhodnotili uplatňovanie dohody. Na takomto stretnutí spoločnosti Japan Tobacco aj úrad OLAF môžu predložiť akékoľvek návrhy na zlepšenie uplatňovania dohody, pričom úrad OLAF a spoločnosti Japan Tobacco môžu navzájom vyjadriť obavy týkajúce sa činností ktorejkoľvek strany v súvislosti s ich záväzkami a povinnosťami vyplývajúcimi z dohody. 

9.4	Spoločnosti Japan Tobacco, úrad OLAF a účastnícke členské štáty sa stretnú  každých 12 mesiacov s tým, že sa toto stretnutie môže taktiež konať   v rovnaký čas ako stretnutie podľa odseku 9.3.

9.5	Spoločnosti Japan Tobacco budú mať právo stretnúť sa s úradom OLAF taktiež pri príležitosti výročného stretnutia skupiny OLAF Task Group alebo jej ekvivalentu do tej miery, že akýkoľvek zástupca spolupracujúcej spoločnosti môže byť pozvaný. Ak to bude vhodné, úrad OLAF môže vyzvať spoločnosti Japan Tobacco na účasť na iných stretnutiach. 

Odpoveď na žiadosti o informácie

9.6	Spoločnosti Japan Tobacco vynaložia z obchodného hľadiska primerané úsilie, aby odpovedali do 20 pracovných dní na konkrétne žiadosti ES a/alebo účastníckych členských štátov o informácie o ich výrobkoch, programoch sledovania a pátrania realizovaných na základe dohody a predajných činnostiach certifikovaných zákazníkov v súvislosti s potrebou boja proti nezákonným výrobkom. Ak to bude potrebné, spoločnosti Japan Tobacco na požiadanie taktiež poskytnú dôverné informácie klientov (ak tak môžu urobiť na základe ustanovení platných  zmlúv), pod podmienkou, že tieto žiadosti výlučne slúžia boju proti nezákonným výrobkom. 

9.7	Do 5 pracovných dní od prijatia písomnej žiadosti úradu OLAF alebo ktoréhokoľvek účastníckeho členského štátu spoločnosťami Japan Tobacco, spoločnosti Japan Tobacco, v súlade s platnými právnymi predpismi o ochrane údajov a utajení, poskytnú úradu OLAF alebo žiadajúcemu účastníckemu členskému štátu, ak nastane takýto prípad, nasledujúce:

(a)	zoznam certifikovaných zákazníkov, certifikovaných zmluvných partnerov, vyradených zmluvných partnerov a vyradených zákazníkov k dátumu žiadosti;

(b)	objemy predaja certifikovaným zákazníkom počas ktoréhokoľvek štvrťročného obdobia po dni uzatvorenia dohody;

(c)	primerané odhady ročného maloobchodného dopytu, predaja alebo spotreby alebo iné dostupné odhady, výhľady alebo predpovede maloobchodného dopytu týkajúce sa akéhokoľvek domáceho alebo bezcolného (duty-free) trhu za ktorékoľvek obdobie po dni uzatvorenia dohody, ak je to potrebné, vo verzii, ktorá nie je dôverná;

(d)	informácie týkajúce sa uskladnenia a prepravy cigariet Japan Tobacco pre akýkoľvek trh maloobchodného alebo bezcolného (duty-free) predaja po dni uzatvorenia dohody;

(e)	akékoľvek informácie PSZ o certifikovaných zákazníkoch a certifikovaných zmluvných partneroch; a

(f)	akékoľvek záznamy o certifikovaných zákazníkoch alebo certifikovaných zmluvných partneroch po dni uzatvorenia dohody týkajúce sa činnosti prebiehajúcej v tomto čase alebo po ňom.

Ustanovenie o urýchlenom pátraní

9.8	V súlade s platnými právnymi predpismi,, v prípade ak úrad OLAF alebo účastnícke členské štáty zaistia nezákonne dovezené cigarety Japan Tobacco, pričom úrad OLAF žiada informácie týkajúce sa iných cigariet Japan Tobacco, ktoré sa môžu nachádzať v tranzite, spoločnosti Japan Tobacco vynaložia z obchodného hľadiska primerané úsilie, aby urýchlene (napr. čo najskôr počas nasledujúceho pracovného dňa) na žiadosť úradu OLAF poskytli v dostupnom rozsahu informácie uvedené v odsekoch 7.8(a)-(h) o všetkých zásielkach cigariet Japan Tobacco tomu istému prvému nákupcovi, ktorý sa spája so zaistenými nezákonne dovezenými cigaretami Japan Tobacco počas obdobia troch mesiacov pred a troch mesiacov po termíne zásielky zaistených nezákonne dovezených cigariet Japan Tobacco.

10.	informácie o výrobkoch v colných skladoch a oznámenie pred zásielkou

10.1	Po prijatí odôvodnenej žiadosti úradu OLAF alebo ktoréhokoľvek účastníckeho členského štátu spoločnosti Japan Tobacco budú informovať úrad OLAF a/alebo žiadajúci účastnícky členský štát,  ak sa tento prípad vyskytne, o množstvách cigariet Japan Tobacco nachádzajúcich sa  v zásobách ku dňu požiadavky v daňových a colných skladoch, vo vlastníctve, držbe alebo pod kontrolou spoločností Japan Tobacco v členských štátoch v colnom režime tranzit alebo v režime pozastavenia cla (dane). Takáto žiadosť môže obsahovať najmä nasledujúce informácie:

(a)	dátum zásielky z posledného bodu fyzickej držby cigariet Japan Tobacco spoločnosťami Japan Tobacco;

(b)	podrobnosti týkajúce sa prepravovaných cigariet Japan Tobacco (značka, množstvo, sklad);

(c)	zamýšľané  miesto určenia zásielky;

(d)	totožnosť osoby, ktorej sa cigarety zasielajú;

(e)	spôsob prepravy, vrátane totožnosti prepravcu;

(f)	očakávaný dátum príchodu zásielky na zamýšľané miesto určenia; a

(g)	určený trh maloobchodného predaja.

11.	osvedČenie o dodržiavaní podmienok

11.1	Každý rok v deň výročia uzatvorenia dohody spoločnosti Japan Tobacco poskytnú úradu OLAF a účastníckym členským štátom osvedčenie o dodržiavaní podmienok podpísané hlavným inšpektorom pre dodržiavanie podmienok, ktoré opisuje plnenie požiadaviek vyplývajúcich z tejto dohody spoločnosťami Japan Tobacco a akékoľvek výnimky poskytnuté vo vzťahu ku ktorémukoľvek ustanoveniu dohody.

11.2	Ak po prijatí osvedčenia o dodržiavaní podmienok úrad OLAF odôvodnene usúdi, že spoločnosti Japan Tobacco neplnia svoje povinnosti vyplývajúce z dohody, môže, nie však neskôr než 60 dní po tom, čo úrad OLAF prijal osvedčenie o dodržiavaní podmienok, poskytnúť spoločnostiam Japan Tobacco vyhlásenie o nedodržiavaní podmienok, ktoré jasne opíše  oblasti, kde úrad OLAF odôvodnene usúdi, že spoločnosti Japan Tobacco neplnia svoje povinnosti vyplývajúce z dohody, zdôvodní toto tvrdenie a stanoví opatrenia, ktoré musia podľa názoru úradu OLAF spoločnosti Japan Tobacco prijať na to, aby plnili svoje záväzky na základe dohody.

11.3	OLAF môže taktiež poskytnúť spoločnostiam Japan Tobacco vyhlásenie o nedodržiavaní podmienok v inom čase, keď úrad OLAF odôvodnene usúdi, že spoločnosti Japan Tobacco závažne nedodržiavajú dohodu a takéto porušenie by mohlo mať pravdepodobne za následok významný nárast objemu nezákonných výrobkov.

11.4	Do 30 dní po prijatí vyhlásenia o nedodržiavaní podmienok musia spoločnosti Japan Tobacco poskytnúť úradu OLAF písomnú odpoveď. Potom sa oprávnení zástupcovia spoločností Japan Tobacco a úradu OLAF stretnú a budú rokovať, pričom sa pokúsia vyriešiť v dobrej viere akýkoľvek spor týkajúci sa vyhlásenia o nedodržiavaní podmienok. Ak nebol spor vyriešený do 60 dní odo dňa, keď spoločnosti Japan Tobacco prijali vyhlásenia o nedodržiavaní podmienok Komisia môže predložiť spor arbitrovi v súlade s článkom 14 tejto dohody a môže žiadať od arbitra príkaz požadujúci, aby spoločnosti Japan Tobacco konali v súlade s dohodou (príkaz na dodržiavanie podmienok), podľa okolností, alebo príkaz požadujúci audit operácií spoločností Japan Tobacco s cieľom overiť dodržiavanie dohody (príkaz na audit).

11.5	Pri akomkoľvek konaní na základe tohto článku môže arbiter vydať príkaz na dodržiavanie podmienok voči spoločnostiam Japan Tobacco len vtedy, ak bolo preukázané na základe závažných dôkazov, že: (i) spoločnosti Japan Tobacco závažným spôsobom nedodržali dohodu, (ii) úrad OLAF uviedol takéto porušenie vo vyhlásení o nedodržiavaní podmienok; a (iii) takéto porušenie nebolo dostatočne napravené do času arbitrážneho pojednávania.

11.6	Arbiter môže vydať príkaz na audit na základe tohto článku, pričom konkrétne požiada spoločnosti Japan Tobacco, aby len na účel vyhodnotenia plnenia podmienok tejto dohody vykonali nasledujúce:

(a)	ak úrad OLAF požiada o vstup do priestorov, je potrebné umožniť úradu OLAF vstúpiť do akýchkoľvek podnikových prevádzok spoločností Japan Tobacco alebo ich pobočiek, s cieľom sledovať podnikové operácie, ak úrad OLAF primerane oznámi spoločnostiam Japan Tobacco zamýšľaný čas a miesto, kde sa tak stane; a

(b)	ak chce úrad OLAF preskúmať dokumenty, spoločnosti Japan Tobacco poskytnú úradu OLAF konkrétne obchodné záznamy vytvorené po dni uzatvorenia dohody, o ktorých si úrad OLAF odôvodnene myslí, že pomôžu v jeho úsilí boja proti nezákonne dovezeným a falšovaným tovarom.

12.	ukončenie platnosti a ukončenie platieb

12.1	Platnosť tejto dohody uplynie 15 rokov odo dňa jej uzatvorenia, ak sa všetky strany nedohodnú inak v písomnej forme s riadne priloženými podpismi.

12.2	Arbitri ukončia platnosť tejto dohody na základe žiadosti JTI a/alebo JTH, podanej po predložení výpovede, ak budú mať názor, že ES alebo akýkoľvek účastnícky členský štát zásadným spôsobom porušil túto dohodu, alebo prišlo k trvalému a podstatnému nenaplneniu odôvodnených očakávaní  JTI a/alebo JTH v súvislosti s prospechom pre túto stranu, ktorý mal vyplývať zo spomenutej dohody vzhľadom na správanie sa druhej strany, s možnosťou, že neukončia platnosť tejto dohody, ak takéto porušenie alebo nenaplnenie odôvodnených očakávaní bolo zásadným spôsobom napravené prostredníctvom následných krokov strán, alebo by sa dalo primeraným spôsobom riešiť pomocou príkazu arbitrov a porušujúca strana by splnila takýto príkaz, alebo pomocou primeranej zmeny dohody, s ktorou by mohli všetky strany súhlasiť.

12.3	Odôvodnené očakávania JTI a/alebo JTH majú byť vyhodnotené v súvislosti s podmienkami tejto dohody a s ňou spojenými dohodami, dokumentmi a všetkou ďalšou korešpondenciou medzi stranami a/alebo ich právnymi poradcami vypracovanými a/alebo uzatvorenými v deň uzatvorenia dohody alebo bezprostredne pred ním.

12.4	Ukončenie platnosti dohody zo strany arbitrov bude zahŕňať len ukončenie platnosti ustanovení o peňažných platbách uvedených v článkoch 7 a 8.

12.5	Ak arbitri rozhodnú, že existuje dôvod na ukončenie platnosti dohody, platnosť dohody bude ukončená v súlade s článkom 12.4 vo vzťahu k ES a všetkým účastníckym členským štátom s výnimkou prípadu, keď vyvolaný dôvod týkajúci sa ukončenia platnosti sa jasne obmedzuje vo svojom uplatnení na konkrétny účastnícky členský štát alebo konkrétne účastnícke členské štáty. V takom prípade arbiter rozhodne o ukončení platnosti vo vzťahu k takémuto účastníckemu členskému štátu. Za takýchto okolností:

(a)	všetky čiastky, ktoré majú zaplatiť spoločnosti Japan Tobacco na základe tejto dohody budú znížené o čiastky, ktoré by inak boli splatné voči každému a všetkým predchádzajúcim účastníckym členským štátom;

(b)	po čiastočnom ukončení platnosti dohody s ohľadom na ktorýkoľvek konkrétny účastnícky členský štát (štáty), takýto bývalý účastnícky členský štát (štáty) nebudú mať nárok na žiadne nepeňažné výhody poskytované spoločnosťami Japan Tobacco.

12.6	V súvislosti s ukončením platnosti dohody na základe tohto článku, v prípade keď výpoveď podá JTI a/alebo JTH: 

(a)	príslušné prostriedky, ktoré majú neskôr zaplatiť spoločnosti Japan Tobacco budú viazané na základe podmienok ustanovených v prílohe 5, kým sa nevyrieši otázka ukončenia platnosti dohody a kým nevydá arbiter (arbitri) príkaz na uvoľnenie spomenutých prostriedkov príslušnej strane alebo stranám;

(b)	všetky ostatné záväzky strán vyplývajúce z tejto dohody ostanú v platnosti, ak arbitri nenariadia inak;

(c)	ak sa strany nedohodnú na ukončení platnosti dohody do jedného mesiaca po doručení výpovede, žiadosť o ukončenie vyjadrená vo výpovedi sa bude považovať za spor na účely článku 14;

(d)	ak by spor vyústil do arbitráže a arbitri rozhodnú, že JTI a/alebo JTH mali právo ukončiť dohodu, takéto ukončenie platnosti bude účinné odo dňa nariadeného arbitrami a (i) spoločnosti Japan Tobacco nebudú povinné zaplatiť žiadne finančné čiastky, ktoré mali byť splatné po dátume, keď bola výpoveď doručená stranám; a (ii) akékoľvek viazané platby podľa  odseku 12.7(a) budú uvoľnené v prospech spoločností Japan Tobacco;

(e)	ak by spor vyústil do arbitráže a arbitri rozhodnú, že JTI a/alebo JTH nemali právo ukončiť dohodu, dohoda ostane v plnej platnosti a účinnosti a akékoľvek viazané platby budú okamžite uvoľnené a vyplatené ES; a 

(f)	ak by spor vyústil do arbitráže a arbitri rozhodnú, že JTI a/alebo JTH mali právo ukončiť dohodu, pričom takéto ukončenie sa týkalo len konkrétneho účastníckeho členského štátu alebo štátov, dohoda ostane v plnej platnosti a účinnosti vo vzťahu k zostávajúcim stranám a akékoľvek viazané platby podľa článku 12.6(a) budú okamžite uvoľnené a uhradené v prospech ES po prípadnom príslušnom znížení, v súlade s podmienkami článku 12.5(a). Akékoľvek zostávajúce viazané sumy budú uvoľnené a uhradené v prospech spoločností Japan Tobacco.

12.7	Ustanovenia o ukončení platnosti dohody v tomto článku sa budú uplatňovať voči  spoločnostiam, ktoré spoločnosti Japan Tobacco nadobudli alebo sa s nimi zlúčili po 1. januári 2007, avšak tieto ustanovenia o ukončení platnosti sa rozšíria na nadobudnutú spoločnosť, len ak súhrnný podiel na trhu ES takejto nadobudnutej spoločnosti nebol nikdy vyšší než 2 %. Aby sa vyhlo pochybnostiam, ustanovenia o ukončení platnosti dohody sa nebudú vzťahovať na žiadne subjekty RJR.

13.	ZAPOČÍTANIE

13.1	Bez ohľadu na prednostnú povahu ustanovení článku 12 alebo vo vzťahu k akýmkoľvek vzdaniam sa alebo upusteniam od nárokov zo strany ES alebo účastníckych členských štátov v akýchkoľvek dokumentoch uzatvorených v súvislosti s touto Dohodou o spolupráci, v prípade že ES alebo účastnícky členský štát predloží spory alebo nároky peňažnej povahy akejkoľvek jurisdikcii voči ktorejkoľvek spoločnosti Japan Tobacco v súvislosti s akýmkoľvek údajne nevhodným konaním týkajúcim sa  výroby, predaja, prepravy alebo skladovania cigariet Japan Tobacco pred dátumom uzatvorenia dohody, spoločnosti Japan Tobacco budú mať právo započítať proti akýmkoľvek splatným platbám podľa článku 7.10 alebo 8, sumy vo výške akejkoľvek škody, straty, zodpovednosti, úrokov, primeraných súdnych trov, výdavkov alebo sankcií peňažnej povahy, ktoré vzniknú spoločnostiam Japan Tobacco alebo ktoré utrpia v súvislosti s takýmito spormi alebo nárokmi.

13.2	Pred uplatnením si akéhokoľvek práva na započítanie spoločnosti Japan Tobacco poskytnú ES formálne oznámenie o takomto svojom zámere. Všetky povinnosti spoločností Japan Tobacco na základe článku 7.10 alebo 8 uhradiť čiastku, na ktorú bolo nárokované právo na započítanie, budú pozastavené na dobu 90 dní odo dňa prijatia takéhoto oznámenia. Po prijatí takéhoto oznámenia spoločnosti Japan Tobacco a ES okamžite vynaložia úsilie v dobrej viere s cieľom dohodnúť sa, či je započítanie oprávnené a ak je to tak, aká bude výška započítanej sumy. Ak sa spoločnosti Japan Tobacco a ES nedohodnú do 90 dní od prijatia oznámenia zo strany ES, každá zo strán môže požiadať arbitra v súlade s článkom 14, aby určil, či a do akej miery existuje právo na započítanie. 

13.3	V prípade, že strana predloží takýto spor alebo nárok a prípadné straty spoločností Japan Tobacco, neboli stanovené v čase akejkoľvek peňažnej platby pozastavenej na základe článku 13.2, ktorá je splatná na základe tejto dohody, takáto pozastavená platba bude viazaná v súlade s postupmi o viazaní, ktoré sú uvedené v prílohe 5, až kým výšku straty neurčí arbiter. 

13.4	Ak arbiter rozhodne, že právo na započítanie jestvuje, nariadi, aby boli viazané sumy uhradené v prospech spoločností Japan Tobacco do výšky sumy práva na započítanie a arbiter nariadi, aby všetky zostávajúce viazané  sumy boli uhradené v prospech ES. Ak arbiter rozhodne, že právo na započítanie nejestvuje, nariadi úhradu viazaných prostriedkov v prospech ES. 

13.5	Ustanovenia o započítaní upravené v tejto časti sa budú vzťahovať aj na nároky uplatnené voči spoločnostiam, ktoré spoločnosti Japan Tobacco nadobudli alebo sa s nimi zlúčili po 1. januári 2007, avšak tieto ustanovenia sa rozšíria na nároky voči nadobudnutej spoločnosti, len ak súhrnný podiel na trhu ES takejto nadobudnutej spoločnosti nebol nikdy vyšší než 2 %. Aby sa vyhlo pochybnostiam, ustanovenia o započítaní sa nebudú vzťahovať na žiadne subjekty RJR.
14.	riešenie sporov

14.1	Cieľom strán je vysporiadať po dobrom, rokovaním alebo dohodou všetky odlišné názory vo veciach plnenia, postupu a riadenia vyplývajúceho z tejto dohody

14.2	Bez toho, aby boli dotknuté ustanovenia článku 11, v prípade sporu bude tento spor oznámený písomne ostatným stranám a v prvom stupni ho bude riešiť vedúci pre právne záležitosti úradu OLAF a vedúci právneho oddelenia JTI. Títo určení zástupcovia budú rokovať a pokúsia sa vyriešiť spor v dobrej viere. 

14.3	Ak takéto rokovania v dobrej viere nedokážu vyriešiť spor do 30 pracovných dní po oznámení, potom bude spor ďalej postúpený na úroveň prvého viceprezidenta, hlavného právneho zástupcu JTI a na úroveň riaditeľa alebo rovnocennú úroveň za ES a každý účastnícky členský štát, ktorí sa stretnú tak skoro, ako to bude prakticky možné, aby sa pokúsili vyriešiť spor v dobrej viere. 

14.4	Žiadne skutočnosti uvádzané v akýchkoľvek diskusiách, rokovaniach alebo ponukách na vysporiadanie, vykonané počas procesu eskalácie sporu alebo vyplývajúce z tohto procesu na základe odseku 14.2 alebo 14.3, nebudú v žiadnom prípade prípustné pri akomkoľvek súdnom spore alebo arbitráži. 

14.5	Akýkoľvek spor, ktorý nebude vyriešený do 60 pracovných dní po dni písomného oznámenia podľa odseku 14.2, môže byť postúpený na arbitráž v súlade s pravidlami arbitráže UNCITRAL v súčasne platnom znení  doplnenými týmto ustanovením. Arbiter (arbitri) určí miesto arbitrážneho konania, ktoré bude v EÚ alebo vo Švajčiarsku. Za sídlo arbitráže sa bude považovať Ženeva vo Švajčiarsku. Jazykom používaným v arbitrážnom konaní bude angličtina. 

14.6	V súlade s odsekom 14.7 bude konať jeden arbiter. Arbiter bude osoba uvedená na najvyššom mieste zoznamu arbitrov v prílohe 5, ktorá s tým súhlasí a je k dispozícii. Ak všetky osoby na zozname arbitrov odmietnu, alebo nebudú môcť prijať menovanie za arbitra do 30 pracovných dní odo dňa, keď bol spor postúpený na arbitráž podľa odseku 14.5,  menovaný bude jediný arbiter na princípe ad hoc na základe dohody strán. Ak sa strany nedohodnú na jedinom arbitrovi do 45 dní odo dňa, keď bol spor postúpený na arbitráž podľa odseku 14.5, tohto jediného arbitra bude menovať: i) prvý arbiter uvedený na zozname arbitrov, pričom toto menovanie bude vykonané do 5 pracovných dní, ak sa to nedosiahne, ii) postup uvedený v bode i) bude dodržiavať každý arbiter na zozname arbitrov postupne, kým nebude menovaný jeden arbiter. Komisia a spoločnosti Japan Tobacco môžu doplniť, skrátiť alebo preskupiť zoznam arbitrov v prílohe 4 kedykoľvek na základe vzájomnej písomnej dohody.

14.7	Bez vplyvu na odsek 14.6, ktorákoľvek strana sporu podľa článkov 7, 8, 12 a 13 tejto dohody, ktorá je predmetom arbitráže na základe odseku 14.5, po písomnom oznámení iným stranám sporu do 10 pracovných dní odo dňa, keď bol spor predložený na arbitráž podľa odseku 14.5, má právo aby bol spor postúpený a s konečnou platnosťou vyriešený senátom troch arbitrov. Do 30 pracovných dní po prijatí takéhoto písomného oznámenia určí každá strana jedného arbitra. Tretím arbitrom bude osoba uvedená najvyššie na zozname arbitrov, s výnimkou prípadu, keď všetky osoby uvedené na zozname arbitrov odmietnu alebo nebudú schopné prijať menovanie za arbitra. Ak všetky osoby uvedené na zozname arbitrov odmietnu alebo nebudú schopné prijať menovanie za arbitra do 40 pracovných dní odo dňa, keď bol spor predložený na arbitráž na základe odseku 14.5, tretí arbiter bude určený na princípe ad hoc na základe dohody medzi stranami. Ak by sa strany nevedeli dohodnúť na treťom arbitrovi do 45 pracovných dní po dni, keď bol spor predložený na arbitráž na základe odseku 14.5, tretí arbiter bude menovaný: i) prvým arbitrom uvedeným na zozname arbitrov, pričom toto menovanie bude vykonané do 5 pracovných dní, ak sa to nedosiahne, ii) postup uvedený v bode i) bude dodržiavať každý arbiter uvedený na zozname arbitrov postupne, kým nebude menovaný tretí arbiter. Tretí arbiter bude konať ako arbiter predsedajúci senátu. 

14.8	V prípade, keď je do sporu zapojených viac strán, či ide o navrhovateľa alebo odporcu, viacerí navrhovatelia spoločne a viacerí odporcovia spoločne vymenujú arbitra v súlade s odsekmi 14.6 a 14.7.

14.9	Arbitrážne konanie bude vedené v súlade s arbitrážnymi pravidlami UNCITRAL, ktoré podliehajú nasledujúcim pravidlám:

(a)	Podania „amicus curiae“ alebo „priateľa súdu“, nesmú byť predložené arbitráži.

(b)	V súlade s akýmikoľvek povinnosťami ktorejkoľvek zo strán v súvislosti s poskytnutím informácií na základe akéhokoľvek platného právneho predpisu alebo nariadenia, či pravidiel burzy, na ktorej sú cenné papiere spoločnosti Japan Tobacco prijaté na obchodovanie (listované), arbitrážne konanie bude dôverné a strany neposkytnú informácie o povahe a rozsahu konania, ani žiadne dokumenty alebo informácie obsiahnuté v konaní alebo ktoré z neho vyplynú.

(c)	Po menovaní troch arbitrov bude rozhodovať väčšina hlasov.

14.10	Tým, že sa strany dohodnú predložiť spor na arbitráž na základe článku 14.5 v zákonne povolenom rozsahu, neodvolateľne sa zriekajú svojho práva na akúkoľvek formu odvolania, preskúmania alebo opravného prostriedku na ktorýkoľvek štátny súd alebo iný súdny orgán, s výnimkou práva podať proti konečnému rozhodnutiu arbitra (arbitrov) odvolanie výlučne na Spolkový súd Švajčiarska.

15.	oznámenia a ustanovení zástupcovia

15.1	Akékoľvek oznámenie, ktoré má byť poskytnuté jednou stranou inej strane na základe tejto dohody alebo v súvislosti s ňou, bude vyhotovené v písomnej forme a bude podpísané stranou alebo v mene strany, ktorá ho predkladá, s výnimkou akéhokoľvek oznámenia ktorémukoľvek účastníckemu členskému štátu, ktoré bude riadne doručené na účely tejto dohody, ak je doručené úradu OLAF v súlade s podmienkami tohto článku. Bude doručené zaslaním nižšie uvedenému zástupcovi prostredníctvom elektronickej pošty či faxu, alebo osobným doručením, alebo zaslaním predplatenej zaznamenanej, zvláštnej alebo doporučenej zásielky, ktorá bude v každom prípade označená k pozornosti nižšie uvedeného zodpovedného zástupcu (a ako je občas inak stanovené v súlade s ustanoveniami tohto článku 15). Každé oznámenie doručené osobne, elektronickou poštou, faxom alebo poštou sa považuje za riadne doručené v nasledujúcom čase:

(a)	v prípade osobného doručenia, v čase doručenia;

(b)	v prípade faxu alebo elektronickej pošty v čase prenosu, ktorý nimi bude zaznamenaný; alebo

(c)	v prípade predplatenej zaznamenanej, zvláštnej alebo doporučenej zásielky, o 10:00 hod. v druhý pracovný deň nasledujúci po dni zaslania,

za podmienky, že vždy, keď bude doručená zásielka osobne, elektronickou poštou alebo faxom po 18:00 hod. pracovného dňa alebo počas dňa, ktorý nie je pracovným dňom, doručenie sa považuje za vykonané o 9:00 hod. nasledujúceho pracovného dňa.

Čas uvedený v tomto článku sa vzťahuje na miestny čas v krajine adresáta.

15.2	Príslušné kontaktné údaje sú nasledujúce:

(a)	Riaditeľ úradu OLAF alebo osoba ním menovaná na adrese 30 Rue Joseph II, 1000, Brusel, Belgicko, pričom kópiu akéhokoľvek oznámenia poskytnutého na základe článku 14 je potrebné súčasne zaslať generálnemu riaditeľovi Právnej služby Európskej komisie na adresu Rue de la Loi 200, Berlaymont 1/21, B-1049 Brusel, Belgicko;

(b)	Vedúci právneho oddelenia, JTI, 14 Chemin Rieu, 1211 Ženeva 17, Švajčiarsko, pričom kópiu akéhokoľvek oznámenia poskytnutého na základe článku 14 je potrebné súčasne zaslať vedúcemu Oddelenia pre riešenie sporov, Freshfields Bruckhaus Deringer, 65 Fleet Street, Londýn EC4Y IHS, Spojené kráľovstvo.

15.3	Strany sa dohodli na výmene a aktualizácii zoznamov kontaktov na účely tejto dohody.

16.	dôvernosť

16.1	ES a účastnícke členské štáty berú na vedomie, že spoločnosti Japan Tobacco sa nezriekajú žiadnych práv vo vzťahu k svojim akýmkoľvek obchodne citlivým informáciám alebo informáciám, na ktoré sa vzťahuje obchodné tajomstvo a zaväzujú sa, že nezverejnia žiadne takéto informácie žiadnej súkromnej spoločnosti a zvlášť žiadnemu konkurentovi bez predchádzajúceho výslovného písomného súhlasu JTH alebo JTI, s výnimkou prípadov, ak to vyžaduje právny predpis. Tento súhlas nebude bezdôvodne odopieraný v prípade, keď je zverejnenie primerané vo vzťahu k záujmom spoločných cieľov tejto dohody a keď boli prijaté všetky potrebné opatrenia na obmedzenie vplyvu akéhokoľvek zverejnenia na podnikanie spoločností Japan Tobacco.

17.	právomoc na výkon a plnenie

17.1	Strany výslovne vyjadrujú a zaručujú, že na výkon a plnenie všetkých povinností vyplývajúcich z tejto dohody, ako aj v súlade s nimi, má každá z nich a ich dcérske spoločnosti plnú právomoc a osoby plniace túto dohodu sú riadne a príslušne splnomocnené na toto plnenie.

18.	ďalšie zabezpečenie

18.1	V každom čase každá zo strán na vlastné náklady vyhotoví dokumenty, príjme kroky a bude konať primerane s požiadavkami na zabezpečenie účinnosti ustanovení tejto dohody a zvlášť zabezpečí, aby boli podmienky záväzné alebo vymáhateľné voči každej zo strán podľa každej príslušnej súdnej právomoci.

19.	NÁKLADY

19.1	Každá strana bude znášať svoje vlastné aktuálne právne a iné náklady, vrátane nákladov na konania, spory, rokovania a kontroly, ktoré vznikli v súvislosti s predmetom dohody, ako aj akékoľvek náklady sprevádzajúce rokovania súvisiace s rokovaním o tejto dohode a s jej uzatvorením. 

20.	neplatnosť/oddeliteľnosť a ZáKONnosť

20.1	Ak sa bude akékoľvek ustanovenie tejto dohody považovať za nezákonné alebo nevymáhateľné, či už ako celok alebo jeho časť alebo vo vzťahu k akejkoľvek zo strán, neovplyvní to právoplatnosť a vymáhateľnosť zvyšku dohody, alebo jej platnosť alebo vymáhateľnosť voči ostatným stranám. Ďalej strany súhlasia s nahradením takéhoto neplatného alebo nevymáhateľného ustanovenia tejto dohody platným a vymáhateľným ustanovením, ktoré dosiahne v čo najvyššej možnej miere zámer a cieľ takéhoto neplatného a nevymáhateľného ustanovenia.

20.2	Všetky povinnosti vyplývajúce z tejto dohody podliehajú príslušným právnym predpisom. Bez toho, aby boli dotknuté práva strán na základe tejto dohody, strany súhlasia s tým, že ak by akákoľvek povinnosť ktorejkoľvek strany vyplývajúca z tejto dohody porušila príslušné právne predpisy, tejto strane bude odpustené plnenie takejto povinnosti len v rozsahu, aby toto plnenie neporušovalo dané právne predpisy, pričom nebude znášať žiadnu zodpovednosť z tohto vyplývajúcu.

21.	vyhotovenia a účinnosť

21.1	Táto dohoda môže byť uzatvorená v akomkoľvek počte vyhotovení a všetky tieto vyhotovenia sa spoločne budú považovať za jeden a rovnaký dokument. Táto dohoda nadobudne účinnosť dňom jej uzatvorenia.

22.	násTUPníctvo a postúpenie

22.1	Ak táto dohoda konkrétne neustanovuje inak, táto dohoda bude záväzná pre strany a bude slúžiť v prospech strán a ich právnych zástupcov a nástupcov.

23.	pozmenenie a zrieknutie sa nárokov

23.1	Táto dohoda môže byť pozmenená, je možné od nej odstúpiť alebo ju možno zmeniť len na základe písomného súhlasu oprávnených zástupcov strán.

24.	úplná dohoda

24.1	Táto dohoda vrátane príloh predstavuje úplnú dohodu medzi stranami v súvislosti s jej predmetom a je nadradená všetkým predchádzajúcim návrhom tejto dohody a predchádzajúcim uzrozumeniam, či už ústnym alebo písomným, ktoré strany medzi sebou dosiahli počas rokovania o tejto dohode. Bez ohľadu na vyššie uvedené, každá zo strán a každý arbiter sa môžu odvolať na výslovné vyjadrenia uvedené v akomkoľvek liste druhej strany a/alebo ustanovenie  akejkoľvek dohody s druhou stranou alebo jej právnym zástupcom vykonanú a/alebo uzatvorenú v deň uzatvorenia tejto dohody alebo bezprostredne pred ním vo vzťahu k tejto dohode, vrátane, ale neobmedzujúc sa na uvedenia odôvodnených očakávaní ktorejkoľvek zo strán vo vzťahu k tejto dohode na účely článku 12.

25.	dodatoční signatári - členskÉ štátY

25.1	Členský štát sa môže stať účastnícky členským štátom len na základe uzatvorenia tejto dohody a všetkých s ňou spojených dohovorov v riadnej forme a doručením vyhotovenia spoločnostiam JTH, JTI a každej ďalšej strane.

25.2	Komisia vynaloží čo najväčšie úsilie, aby sa neúčastnícke členské štáty stali signatármi tejto dohody.

26.	súhlas s jurisdikciou a vyMÁHAnie

26.1	Týmto strany bezpodmienečne a neodvolateľne súhlasia s jurisdikciou podľa tejto dohody a súhlasia, že si nebudú nárokovať žiadnu imunitu voči akejkoľvek a všetkým formám konania alebo výkonu, vymáhania alebo zaistenia, ktorým môžu v súčasnosti alebo neskôr podliehať samotné,  ich majetok, aktíva alebo výnosy (alebo zástupca, agent, podriadená divízia alebo jej orgán alebo ich majetok, aktíva či ich výnosy) na základe právnych predpisov akejkoľvek súdnej právomoci a vyhlasujú, že takéto vzdanie sa nárokov bude účinné v plnom rozsahu povolenom týmito právnymi predpismi len za podmienky, že tento článok platí výlučne na špecifický účel strán, ktoré si vymáhajú právo konkrétne a výslovne vyplývajúce z tejto dohody alebo rozhodnutia na základe článku 14 a na žiaden iný účel.

27.	rozhodné  právo

27.1	Formulácia, výklad, výkon a účinok tejto dohody a ktorýchkoľvek a všetkých nárokov, kontroverzií alebo sporov vyplývajúcich z tejto dohody alebo s ňou spojených, budú podliehať a budú vykladané v súlade s právom štátu New York, USA bez ohľadu na voľbu právnej doktríny.

28.	UZATVORENIE

28.1	Na dôkaz čoho bola táto dohoda uzatvorená v mene jej strán s účinnosťou odo dňa uvedeného na prvej strane tejto dohody.

Príloha 1

MEDZINáRODNé ochranné známky Japan Tobacco

Camel
Club
Gold Coast
Mild Seven
Monte Carlo
More
Salem
Winston

Tento zoznam bude podľa potreby aktualizovaný a/alebo podľa schválenia stranami.

Príloha 2

ochranné známky Japan Tobacco

Krajina 	Značka
Albánsko 	Camel, Winston, Monte Carlo
Andora 	Camel, More, Salem, Vantage, Winston, YSL
Aruba 	Camel, Salem, Winston
Bielorusko 	Camel, Winston, Mild Seven, Epique, Magna, Monte Carlo, More, Wings by Winston
Bosna-Herzegovina	Winston, Monte Carlo
Chorvátsko 	Camel, Winston
Kosovo	Winston, Monte Carlo, More
Macedónsko	Winston, Camel, Monte Carlo
Moldavsko	Camel, Winston, More, Monte Carlo
Čierna Hora	Winston, Monte Carlo
Maroko	Camel, Winston
Nigéria	Winston, Aspen, Club
Panama	Camel, Winston, Salem, More, Vantage, YSL
Rusko	Camel, Winston, Wings by Winston, Mild Seven, Salem, Epique, Lucia, More, Russky, Styl, Magna, Monte Carlo, Peter I, Belomorkanal, Golden Leaf, Kosmos, Lutch, Nasha, Prima, Nevskie, North Star, Prima
Srbsko	Camel, Winston, More, Gold Coast, Monte Carlo
Švajčiarsko	Camel, Winston, Salem, More, Time, YSL
Sýria	Camel, Winston, Winchester, More
Turecko	Camel, Winston, Salem, More, Monte Carlo, Anadolu, Wings by Winston
Spojené arabské	   Camel, Winston, Mild Seven, Salem, More, YSL, Gold Coast, 
emiráty 	Dorchester, Hi-Lite
Ukrajina	Camel, Winston, Seven Stars, Epique, More, Magna, Monte Carlo, Golden Leaf

Členské štáty EÚ	Značka
Rakúsko	Camel, Winston, More
Belgicko	Camel, Winston, St. Michel, Monte Carlo, More, Salem, YSL
Bulharsko	Camel, Monte Carlo, More, Salem, Winston
Cyprus	Camel, More, Winston
Česká republika	Camel, Winston, More, Monte Carlo, Club, Slavia
Dánsko	Camel
Estónsko	Camel, Winston, Monte Carlo, More, Salem
Fínsko	Camel, Salem, Winston
Francúzsko	Camel, More, Salem, Winston, Time, Sakura, YSL
Nemecko	Camel, Winston, Reyno, M, YSL, Mercedes, Club, Overstolz, Monte Carlo
Grécko	Camel, Winston, Salem, More, Vantage, Monte Carlo
Maďarsko	Camel
Írsko	Camel, More
Taliansko	Camel, Winston, Salem, More, Sakura, Amadis
Lotyšsko	Camel, Winston, Epique, Premier, Monte Carlo, More
Litva	Camel, Winston, Salem, Premier, Gold Coast, Monte Carlo, More
Luxembursko	Camel, Winston, St. Michel, Vantage, Monte Carlo, More, Salem, YSL
Malta	Winston, Camel, Monte Carlo
Holandsko	Camel, Winston, Time, Vantage, Monte Carlo, More, Salem, YSL
Poľsko	Camel, Salem
Portugalsko	Camel, Winston
Rumunsko	Camel, Winston, Seven Stars, Salem, Monte Carlo, More, Winchester
Slovenská republika	Camel, Winston
Slovinsko	Camel, Winston, Monte Carlo
Španielsko	Camel, Winston, Salem, Wings by Winston, More, Gold Coast, Vantage
Švédsko	Camel
Veľká Británia	Camel, More, Salem, Winston

Tento zoznam bude podľa potreby aktualizovaný a/alebo podľa schválenia stranami.

Príloha 3

programy „poznaj svojho zákazníka a zmluvných partnerov"

1.	Certifikovaní zákazníci a zmluvní partneri. Spoločnosti Japan Tobacco uplatnia svoje programy PSZ na jestvujúcich a/alebo potenciálnych prvých nákupcov alebo zmluvných partnerov. Takéto programy budú zahŕňať avšak nebudú obmedzené na zber, overovanie a pravidelnú aktualizáciu nasledujúcich informácií a dokumentácie:

(a)	ak je prvým nákupcom alebo zmluvným partnerom fyzická osoba, informácie týkajúce sa jeho alebo jej totožnosti vrátane, ale bez obmedzenia sa na plné meno, podnikateľské registračné identifikačné číslo (ak existuje), dátum a miesto narodenia, platné daňové registračné identifikačné číslo a kópiu ich terajšieho oficiálneho preukazu totožnosti a/alebo pasu;

(b)	ak je prvým nákupcom alebo zmluvným partnerom spoločnosť alebo iný subjekt, informácie týkajúce sa jeho totožnosti vrátane, ale bez obmedzenia sa na plné meno, podnikateľské registračné identifikačné číslo, dátum a miesto zriadenia, akciový kapitál, platné daňové registračné identifikačné čísla, kópie zakladateľskej zmluvy alebo rovnocenných dokumentov, jeho relevantné podnikateľské pobočky, mená jeho zástupcov a riaditeľov, mená ktorýchkoľvek menovaných zástupcov a kópie ich terajších oficiálnych  preukazov totožnosti a/alebo pasov;

(c)	ak sa fyzická osoba/spoločnosť chce stať prvým nákupcom, opis určeného trhu maloobchodného predaja cigariet, ktoré majú byť zakúpené od spoločností Japan Tobacco. Tento opis bude podľa potreby aktualizovať prvý nákupca a bude zahŕňať podľa možnosti a vedomosti identifikáciu následných nákupcov, ktorým bude prvý nákupca predávať cigarety Japan Tobacco;

(d)	informácie týkajúce sa počtu osôb zamestnávaných žiadateľom v deň žiadosti o informácie;

(e)	informácie a dokumentácia týkajúce sa akýchkoľvek trestných činov alebo akýchkoľvek obvinení podaných vládnymi agentúrami voči žiadateľovi alebo voči ktorýmkoľvek jeho manažérom, riaditeľom a/alebo právnym zástupcom;

(f)	úplná identifikácia bankových účtov, prostredníctvom ktorých budú vykonávané platby za cigarety predané žiadateľovi, vrátane ale bez obmedzenia sa na plné meno a adresu banky, plné meno a adresu držiteľa účtu a všetkých informácií, ktoré sa týkajú identifikácie účtu. Okrem vyššie uvedených informácií, ak bankový účet určený na platbu spoločnostiam Japan Tobacco patrí pobočke žiadateľa, spoločnosti Japan Tobacco pred prijatím akejkoľvek platby od takejto pobočky budú vyžadovať plné uvedenie presného vzťahu medzi pobočkou a žiadateľom (alebo následne certifikovaným zákazníkom alebo certifikovaným zmluvným partnerom); 

(g)	program PSZ , ktorý žiadateľ uplatňuje voči svojim zákazníkom, bude prehodnotený s cieľom overiť, či program PSZ žiadateľa je v súlade s dohodou a s programami Japan Tobacco a či sa vyžaduje od zákazníkov žiadateľa, aby uplatňovali to isté voči svojim zákazníkom; a

(h)	akákoľvek iná dokumentácia alebo informácie, ktoré budú spoločnosti Japan Tobacco vyžadovať na účely zavŕšenia procesu certifikácie. 

2.	Riadna previerka. Na príležitostnom princípe, ale najmenej raz za rok a na začiatku pred certifikáciou budú vykonané postupy overenia riadnej previerky, ktoré budú zahŕňať, no nebudú obmedzené na nasledujúce:

(a)	pravidelné návštevy zástupcov spoločností Japan Tobacco v podnikoch a prevádzkach žiadateľa, certifikovaného zákazníka alebo certifikovaného zmluvného partnera s cieľom nepretržite hodnotiť schopnosť a úsilie žiadateľa, certifikovaného zákazníka alebo certifikovaného zmluvného partnera o udržanie si svojho certifikovaného statusu dodržiavaním prvkov tejto dohody a programov Japan Tobacco, ktoré sa na ňu vzťahujú;

(b)	vedenie pravidelnej písomnej korešpondencie s certifikovanými zákazníkmi alebo certifikovanými zmluvnými partnermi na zabezpečenie skutočnosti, že informácie a dokumentácia zhromaždené počas procesu certifikácie sú aktuálne a akékoľvek zmeny boli riadne ohlásené a aktualizované zo strany spoločností Japan Tobacco;

(c)	priebežné sledovanie nákupov certifikovaných zákazníkov, aby sa zabezpečilo, že množstvá takýchto nákupov zodpovedajú dopytu po cigaretách Japan Tobacco na určenom trhu maloobchodného predaja;

(d)	prehodnotenie a overenie programu PSZ u každého certifikovaného zákazníka a certifikovaného zmluvného partnera s cieľom:

(i)	opätovne zdôrazniť požiadavky tohto programu;

(ii)	vyjadriť záväzok spoločností Japan Tobacco spolupracovať v týchto veciach s úradom OLAF a účastníckymi členskými štátmi;

(iii)	vytvoriť príležitosť a možnosť zodpovedať na akékoľvek otázky týkajúce sa tejto dohody, programov Japan Tobacco a požiadaviek, ktoré z nich vyplývajú vo vzťahu k certifikovaným zákazníkom alebo certifikovaným zmluvným partnerom;

(iv)	poskytnúť certifikovanému zákazníkovi alebo certifikovanému zmluvnému partnerovi informácie o akýchkoľvek aktualizáciách alebo zmenách tejto dohody alebo programov Japan Tobacco, ktoré sa vzťahujú na certifikovaného zákazníka alebo certifikovaného zmluvného partnera; a 

(e)	vypracovanie správ opisujúcich výsledky postupov riadnej previerky. 

Príloha 4

ZOZNAM ARBITROV

1.	Walter van Gerven 
	Cermarsinstraat 42
	B-3012 Wilsele
	Belgicko

2.	Hans Van Houtte
	Institute for International Trade Law
	Faculty of Law
	B-3000 Leuven
	Belgicko

Príloha 5

DOHODA o viazaní finanćných prostriedkov

1. 	Akékoľvek finančné prostriedky uložené na viazanom účte na základe odseku 12.6 a/alebo odseku 13.3 - 13.4 tejto dohody vyplatia spoločnosti Japan Tobacco na zúročený vkladový účet (ďalej len „viazaný účet“) v banke určenej Komisiou v Bruseli (ďalej len „banka“) založený na spoločné meno spoločností Japan Tobacco a ES. Spoločnosti Japan Tobacco neodvolateľne uvoľnia tieto prostriedky na príkaz správcu viazaného účtu menovaného arbitrom (ďalej len „správca viazaného účtu“). 

2. 	Správca viazaného účtu bude spravovať finančné prostriedky spoločností Japan Tobacco a ES v súlade s nižšie uvedenými podmienkami: 

(a) 	Všetky primerané bankové poplatky alebo iné poplatky zaťažujúce viazaný účet, ako aj akékoľvek oprávnené poplatky a výdavky vyplývajúce z menovania správcu viazaného účtu budú z tohto účtu zrazené; 

(b) 	Akýkoľvek úrok alebo zisk vzniknutý na viazanom účte (podliehajúci akýmkoľvek bankovým poplatkom alebo iným poplatkom oprávnene zaťažujúcim viazaný účet) (ďalej len „výnos“) sa bude akumulovať a bude predstavovať súčasť viazaného účtu. Zakaždým, keď sa bude vyplácať časť finančných prostriedkov z viazaného účtu, pripočíta sa k nim príslušný podiel z výnosu. 

3. 	Správca viazaného účtu vykoná platby z viazaného účtu len na základe písomného príkazu arbitrov v súlade s odsekom 12.6 a/alebo odsekom 13.3 – 13.4 tejto dohody. Všetky takéto platby budú uhradené na účty spoločností Japan Tobacco a ES, o čom môžu spoločnosti Japan Tobacco a ES  príležitostne písomne    upovedomiť správcu viazaného účtu. 

Príloha 6

ZOZNAM KRAJÍN NA ÚČELY SLEDOVANIA A PÁTRANIA

Zoznam je vyhradený.

OBSAH

ČLÁNOK										STRANA

[DÁTUM UZATVORENIA DOHODY]…………………………………………………	  3
1.	ODÔVODNENIA ......…………………………………………………….............	  4
2.	DEFINÍCIE A VÝKLAD....................................................................................... 	  5
3.	Záväzky spoloČností Japan Tobacco................................................	10
4.	Organizácia interného dodržiavania podmienok....................	12
5 	VZŤAHY S CERTIFIKOVANÝMI ZÁKAZNÍKMI 
A CERTIFIKOVANÝMI ZMLUVNÝMI PARTNERMI......................................	15
6.	Postupy sledovania a pátrania...........................................................	19
7.	Zaistenie nezákonných výrobkov....................................................	24
8.	platby  spoločností Japan Tobacco...................................................	29
9.	vzájomná výmena informácií a spolupráca.................................	30
10.	informácie o výrobkoch v colných skladoch 
a oznámenie pred zásielkou..................................................................	32
11.	osvedČenie o dodržiavaní podmienok.............................................	32
12.	ukončenie platnosti a ukončenie platieb.....................................	33
13	ZAPOČÍTANIE....................................................................................................... 35
14.	riešenie sporov.............................................................................................	36
15.	oznámenia a ustanovení zástupcovia.............................................	37
16.	dôvernosť........................................................................................................	38
17.	právomoc na výkon a plnenie..............................................................	38
18.	ďalšie zabezpečenie....................................................................................	39
19.	NÁKLADY............................................................................................................. 39
20.	neplatnosť/oddeliteľnosť a ZáKONnosť.......................................	39
21.	vyhotovenia a účinnosť.........................................................................	39
22.	násTUPNÍCTVO a postúpenie....................................................................	39
23.	pozmenenie a zrieknutie sa nárokov...............................................	39
24.	úplná dohoda.................................................................................................	40
25.	dodatoční signatári - členskÉ štátY.........................................	40
26.	súhlas s jurisdikciou a vymáhanie....................................................	40
27.	Rozhodné právo............................................................................................	40
28.	UZATVORENIE.....................................................................................................	40

MEDZINáRODNé ochranné známky Japan Tobacco ................................	41
ochranné známky Japan Tobacco ..................................... ...........................	42
programy poznaj svojho zákazníka  a zmluvných partnerov ....	44
ZOZNAM ARBITROV ..................................... ...............................................................	46
DOHODA o viazaní finanČných Prostriedkov...... .........................	............47
ZOZNAM KRAJÍN NA ÚČELY SLEDOVANIA A PÁTRANIA ..................................	48

2. 	DOHODA O VZÁJOMNOM ZRIEKNUTÍ SA NÁROKOV 

Dohoda o vzájomnom zrieknutí sa nárokov medzi Európskym spoločenstvom a účastníckymi členskými štátmi s JT International SA a JT International Holding BV 

Príloha 1: Vyjadrenie zamietnutia zo strany USA 

14. december 2007

JT International S. A.
JT International Holding BV 

a

Európske spoločenstvo

a

účastnícke členské štáty

DOHODA O VZÁJOMNOM ZRIEKNUTÍ SA NÁROKOV

Táto dohoda bola uzatvorená dňa 14. decembra 2007 
medzi

JT International S. A. (ďalej len „JTI“) a JT International Holding BV (ďalej len „JTH“), v ich vlastnom mene a v mene všetkých spoločností tvoriacich spoločnosti skupiny JT 

a

Európskym spoločenstvom (ďalej len „ES“) zastúpeným Európskou komisiou (ďalej len „Komisia“) 

a

niektorými členskými štátmi Európskej únie, ktoré sú účastníkmi tejto Dohody o vzájomnom zrieknutí sa nárokov (ďalej len „účastnícke členské štáty“).

1.	ODÔVODNENIA

KEĎŽE

(A) ES a niektoré členské štáty podali žaloby a niektoré spoločnosti skupiny JT začali  súdne konanie ES; 

(B) Spoločnosti Japan Tobacco, účastnícke členské štáty a ES uzatvorili Dohodu o spolupráci, ktorá zakladá trvalý vzťah spolupráce medzi stranami s cieľom bojovať proti obchodu s pašovanými a/alebo falšovanými cigaretami v ES a konkrétne sa snažiť vylúčiť cigarety Japan Tobacco z nezákonného trhu; a 

(C) Strany sa dohodli, že je v ich najvyššom záujme úplne a s konečným účinkom vyriešiť, bez pripustenia akejkoľvek zodpovednosti, všetky záležitosti medzi stranami, ktoré sa vzťahujú na: nároky ES alebo nároky JT, alebo údajné činy (alebo opomenutia) predstavujúce podstatu takýchto nárokov, ktoré boli uplatnené, alebo ktoré mohli byť uplatnené v žalobách alebo súdnych konaniach ES. 

PRETO 

sa strany dohodli uzavrieť túto Dohodu o vzájomnom zrieknutí sa nárokov, berúc do úvahy vzájomné dohovory a ďalšie významné nižšie uvedené skutočnosti. 

1. 	DEFINÍCIE A VÝKLAD 

1.1 	V tejto Dohode o vzájomnom zrieknutí sa nárokov (ďalej len „DVZN“) budú mať rovnaký význam všetky pojmy definované v Dohode o spolupráci. Okrem nich sú definované nasledujúce pojmy: 

Agenti sú priame a nepriame dcérske spoločnosti spoločností skupiny JT spolu s ich priamymi a nepriamymi dcérskymi spoločnosťami, ako aj všetkými súčasnými a bývalými zamestnancami, riaditeľmi, zástupcami, agentmi konajúcimi zákonným spôsobom a v rámci svojej právomoci a pracovníkmi, ktorých konanie sa vzťahuje na výrobu, predaj, distribúciu a/alebo uskladnenie cigariet Japan Tobacco pred dňom uzatvorenia dohody. Aby sa predišlo pochybnostiam, agenti nie sú žiadne subjekty RJR. 

Nadobúdateľ je akákoľvek osoba alebo podnik, na ktoré bol prevedený majetok alebo zákonné práva alebo záujmy spoločností Japan Tobacco, vrátane firiem, ktoré nie sú pobočkami spoločností skupiny JT, a ktoré sú na základe licencie zapojené do výroby výrobkov označených ochrannými známkami Japan Tobacco pred dňom uzatvorenia dohody. Aby sa predišlo pochybnostiam, nadobúdateľmi nie sú žiadne subjekty RJR. 

Žaloby sú konania podané ES a určitými členskými štátmi v New Yorku dňa 6. novembra 2000, 6. augusta 2001, 9. januára 2002 a 31. októbra 2002 alebo približne v týchto dňoch, ako aj všetky iné obvinenia vznesené zo strany ES a účastníckych členských štátov, ktoré boli predložené spoločnostiam skupiny JT pred dňom podpísania dohody. 

Dohoda o spolupráci je dohoda medzi spoločnosťami Japan Tobacco, ES a účastníckymi členskými štátmi. 

Nároky ES sú akékoľvek občianskoprávne nároky, obvinenia, žiadosti, predvolania, žiadosti súvisiace s odhalením, právne kroky, žaloby, záväzky, povinnosti, rozsudky, príkazy, dlhy, záložné práva, dojednania, výdavky, protinároky, práva na započítanie, nároky na odškodnenie, predmety žaloby, konania alebo práva alebo záujmy akéhokoľvek druhu alebo povahy, vrátane peňažných nárokov uplatnených v rámci trestných konaní vo forme nárokov na reštitúciu, vydanie, prepadnutie, nároky na náhradu škôd, či už podľa trestného práva alebo iné, ako aj úroky a trovy akéhokoľvek konania a činy alebo opomenutia pred dňom podpisu dohody, či vedomé, alebo nevedomé, s podozrením alebo bez podozrenia, akumulované alebo neakumulované, bez ohľadu na spôsob a čas vzniku alebo možnosti vzniku, na základe akejkoľvek súdnej právomoci, či ide o súd, tribunál a/alebo arbitráž vrátane (okrem iného) akýchkoľvek nárokov na náhradu trov alebo škody vrátane nárokov na náhradu škôd podľa trestného práva a pokút alebo akéhokoľvek ich súbehu, priznaných občianskymi súdmi, či už na základe zmluvy, spravodlivého nároku, krivdy, reštitúcie alebo bezdôvodného obohatenia sa alebo inak, za podmienky, že takýto nárok vznikne alebo sa vzťahuje na alebo je v spojení s akýmikoľvek vecami alebo údajnými činmi (alebo opomenutiami), ktoré predstavujú základ nárokov, ktoré boli vznesené alebo uplatňované, alebo mohli vzniknúť alebo byť uplatňované vo vzťahu k týmto veciam v rámci žaloby. Aby sa predišlo pochybnostiam, nároky ES sa nevzťahujú na otázky ochrany zdravia. 

Konania ES sú konania pred Súdnym dvorom Európskych spoločenstiev proti Komisii, pod súdnymi spismi č. T-380/00 a T-31/02 a C-131/03 P v rozsahu, v ktorom tento súd ešte nerozhodol. 

Nároky JT sú akékoľvek občianskoprávne nároky, obvinenia, žiadosti, predvolania, žiadosti súvisiace s odhalením, právne kroky, žaloby, záväzky, povinnosti, rozsudky, príkazy, dlhy, záložné práva, dojednania, výdavky, protinároky, práva na započítanie, nároky na odškodnenie, predmety žaloby, konania alebo práva alebo záujmy akéhokoľvek druhu alebo povahy, vrátane úrokov a trov akéhokoľvek konania, činy alebo opomenutia pred dňom podpisu dohody, či vedomé, alebo nevedomé, s podozrením alebo bez podozrenia, akumulované alebo neakumulované, bez ohľadu na spôsob a čas vzniku alebo možnosti vzniku, na základe akejkoľvek súdnej právomoci, či ide o súd, tribunál a/alebo arbitráž vrátane (okrem iného) akýchkoľvek nárokov na náhradu trov alebo škody vrátane nárokov na náhradu škôd podľa trestného práva a pokút alebo akéhokoľvek ich súbehu, priznaných občianskymi súdmi, či už na základe práva ES, zmluvy, spravodlivého nároku, krivdy, podvodu, reštitúcie alebo bezdôvodného obohatenia sa alebo inak, za podmienky, že takýto nárok vznikne alebo sa vzťahuje na alebo je v spojení s akýmikoľvek vecami alebo údajnými činmi (alebo opomenutiami), ktoré predstavujú základ nárokov, ktoré boli vznesené alebo uplatňované, alebo mohli vzniknúť alebo byť uplatňované vo vzťahu k týmto veciam v rámci konaní ES. 
Spoločnosti skupiny JT sú Japan Tobacco Inc. a všetky dcérske spoločnosti a spojené subjekty jestvujúce kedykoľvek medzi 12. májom 1999 a dňom uzatvorenia tejto DVZN. Aby sa predišlo pochybnostiam, spoločnosti skupiny JT nebudú zahŕňať žiadne subjekty RJR, ani žiaden subjekt, ktorého súhrnný podiel na trhu ES bol vyšší ako 2 % od roku 1990. 

DVZN je táto Dohoda o vzájomnom zrieknutí sa nárokov, ktorá môže byť priebežne menená. 

Strana alebo strany znamenajú stranu alebo strany tejto dohody uvedené alebo spomenuté v názve tejto DVZN. 

Subjekty RJR sú Reynolds American Inc., R. J. Reynolds Tobacco Company (spoločnosť zo Severnej Karolíny), R. J. Reynolds Tobacco Company (spoločnosť z Delaware), R. J. Reynolds Tobacco Company (spoločnosť z New Jersey), RJR Nabisco Inc., R. J. Reynolds Tobacco International, Inc., RJR Acquisition Corp., Nabisco Group Holdings Corp., RJR Nabisco Holdings Corp., R. J. Reynolds Tobacco Holdings, Inc., R. J. Reynolds Global Products, Inc., a všetky ich pobočky a dcérske spoločnosti jestvujúce 12. mája 1999 alebo nadobudnuté neskôr (ktoré, pre vylúčenie pochybností, nezahŕňajú žiadnu spoločnosť skupiny JT). 

Deň podpisu znamená pre každý pôvodne účastnícky členský štát deň uzatvorenia dohody a pre každý následný účastnícky členský štát deň, keď tento účastnícky členský štát podpísal podpisovú stranu tejto dohody. 

1.2 	S výnimkou prípadov, keď  z kontextu vyplýva iné: 

(a) 	odkaz na akýkoľvek článok, odsek alebo prílohu bez ďalšieho určenia sa bude rozumieť ako odkaz na príslušne očíslovaný článok, odsek alebo prílohu k tejto DVZN; 

(b) 	názvy článkov a príloh sú len informatívne a pri výklade tejto DVZN sa nebudú brať do úvahy; 

(c) 	odkaz na akýkoľvek rod bude zahŕňať všetky rody a odkazy na jednotné číslo sa budú týkať aj množného čísla a naopak. 

2. 	  PODMIENKA PREDCHÁDZAJÚCA UZATVORENIE DOHODY O SPOLUPRÁCI 

2.1 	Žiadna strana sa nemôže stať stranou Dohody o spolupráci, či už v deň uzatvorenia dohody alebo neskôr, ak sa táto strana predtým nestala alebo súčasne nestane stranou tejto DVZN. Strany súhlasia, že v prípade akéhokoľvek rozporu medzi týmto článkom a akýmkoľvek ustanovením Dohody o spolupráci má prednosť tento článok. 

3. 	VZÁJOMNÉ ZRIEKNUTIE SA NÁROKOV 

3.1 	S výnimkou týkajúcou sa  povinností vyplývajúcich z tejto DVZN alebo Dohody o spolupráci, ES a účastnícke členské štáty týmto úplne a bezpodmienečne  pozbavujú spoločnosti skupiny JT a ich následníkov, agentov a nadobúdateľov všetkých nárokov ES voči nim, všetkých takýchto nárokov sa vzdávajú a upúšťajú od nich. Aby sa predišlo pochybnostiam, pozbavenie, vzdanie sa a upustenie od nárokov uvedené v tomto článku sa nevzťahuje na žiadne subjekty RJR. 

3.2 	Pozbavenie, vzdanie sa a upustenie od nárokov uvedené v odseku 3.1 sa vzťahuje na spoločnosti, ktoré spoločnosti skupiny JT nadobudli alebo sa s nimi zlúčili po 1. januári 2007, avšak toto pozbavenie, vzdanie sa a upustenie od nárokov sa bude vzťahovať na nadobudnuté spoločnosti len v prípade, keď súhrnný podiel takejto nadobudnutej spoločnosti alebo spoločností na trhu ES nebol od roku 1990 vyšší než 2 %. 

3.3 	S výnimkou týkajúcou sa  povinností vyplývajúcich z tejto DVZN alebo Dohody o spolupráci, spoločnosti skupiny JT týmto úplne a bezpodmienečne pozbavujú ES a účastnícke členské štáty a ich verejných predstaviteľov, predstaviteľov, zamestnancov, personál a následníkov všetkých nárokov zo strany JT a všetkých takýchto nárokov sa týmto vzdávajú a upúšťajú od nich. 

3.4 	ES a účastnícke členské štáty: 

(a) 	sa budú bezodkladne snažiť a podľa možností získajú plné podmienečné ukončenie konania bez trov akékoľvek konania v akejkoľvek súdnej právomoci v akomkoľvek vzťahu k žalobám týkajúcim sa spoločností skupiny JT; a 

(b) 	konkrétne doručia JTI súčasne s touto dohodou oznámenie a príkaz na konečné späťvzatie vo forme prílohy 1 k tejto DVZN podpísané oprávnenými zástupcami všetkých menovaných navrhovateľov žalôb, a zabezpečia v súlade s ustanovením Fed. R. Civ. P. 41 predloženie všetkých oprávnene požadovaných oznámení a/alebo dohôd o definitívnom zastavení konania tam, kde je to možné, a bez akéhokoľvek príkazu vo vzťahu k trovám, príslušnému súdu alebo súdom, na ktorých sú doteraz podané žaloby týkajúce sa spoločností skupiny JT. 

Aby sa predišlo pochybnostiam, na účely tohto odseku konania zahŕňajú akékoľvek konanie, či už návrh na začatie konania bol podaný alebo konanie prebieha. 

3.5 	Spoločnosti skupiny JT sa budú bezodkladne snažiť a podľa možností získajú úplné definitívne späťvzatie žaloby bez náhrady trov akéhokoľvek doteraz prebiehajúceho konania týkajúce sa akéhokoľvek konania ES, ktoré iniciovali spoločnosti skupiny JT, ak v takýchto konaniach ešte nerozhodol Súdny dvor Európskych spoločenstiev. 

3.6 	Každé pozbavenie, vzdanie sa a upustenie od zodpovednosti na základe tohto článku sa výslovne týka týchto nárokov a zodpovedností. Aby sa predišlo pochybnostiam, strany poskytujúce tieto pozbavenia, vzdania sa alebo upustenia berú na vedomie, že strany majúce z toho prospech neprijímajú a rozumie sa, že neprijali zodpovednosť za akékoľvek veci, pri ktorých došlo k pozbaveniu,, vzdaniu sa alebo upusteniu od nárokov alebo zamietnuté veci na základe tejto DVZN, alebo pravdivosť alebo argumenty týkajúce sa akéhokoľvek tvrdenia vysloveného v ktorýchkoľvek nárokoch ES alebo JT. 

3.7 	Aby sa predišlo pochybnostiam a bez ohľadu na postavenie ktorejkoľvek zo strán, ES, účastnícke členské štáty a spoločnosti skupiny JT budú všetky znášať vlastné náklady okrem iného vrátane nákladov na: 

(a) 	zastavenie prebiehajúcich konaní v akomkoľvek vzťahu ku ktorýmkoľvek žalobám, ak boli podané v súvislosti so spoločnosťami skupiny JT a zastavenie konaní ES; a/alebo 

	(b) 	uplatňovanie akýchkoľvek nárokov v akomkoľvek vzťahu k žalobám, ak boli podané v súvislosti so  spoločnosťami skupiny JT a konaniam ES. 

4. 	ZÁVÄZKY A ZÁRUKY 

4.1 	ES a účastnícke členské štáty sa zaväzujú, že nebudú uplatňovať žiadne nároky, ktorých sa vzdali na základe tejto DVZN voči spoločnostiam skupiny JT v súvislosti s akýmikoľvek nárokmi ES alebo z nich vyplývajúcich alebo v akomkoľvek vzťahu ku ktorýmkoľvek veciam, ktorých sa týka pozbavenie, vzdanie sa alebo upustenie zo strany ES a účastníckych členských štátov na základe tejto DVZN (s výnimkou uplatnenia si svojich práv vyplývajúcich z podmienok tejto DVZN alebo Dohody o spolupráci).

4.2	Spoločnosti skupiny JT sa zaväzujú, že nebudú uplatňovať žiadne nároky, od ktorých sa upúšťa na základe tejto DVZN voči ES a ktorýmkoľvek z účastníckych členských štátov v súvislosti s akýmikoľvek nárokmi zo strany JT alebo z nich vyplývajúcimi alebo v akomkoľvek vzťahu ku ktorýmkoľvek veciam, ktorých sa týka pozbavenie, vzdanie sa alebo upustenie zo strany spoločností skupiny JT na základe tejto DVZN (s výnimkou uplatnenia si svojich práv vyplývajúcich z podmienok tejto DVZN alebo Dohody o spolupráci).

5.	ĎAĽŠIE A ADMINISTRATÍVNE OTÁZKY, OZNÁMENIA A USTANOVENÍ ZÁSTUPCOVIA

5.1	Do tejto DVZN budú zapracované nasledujúce ustanovenia Dohody o spolupráci.

(a)	článok 14 (Riešenie sporov);

(b)	článok 15 (Oznámenia);

(c)	článok 17 (Právomoc);

(d)	článok 18 (Ďalšie zabezpečenie);

(e)	článok 19 (Náklady);

(f)	článok 20 (Neplatnosť/ oddeliteľnosť a zákonnosť);

(g)	článok 21 (Vyhotovenia);

(h)	článok 22 (Nástupníctvo);

(i)	článok 23 (Pozmenenie);

(j)	článok 24 (Úplná dohoda);

(k)	článok 25 (Dodatoční signatári); a

(l)	článok 26 (Súhlas s jurisdikciou a vymáhanie);

6.	ROZHODNÉ právo

6.1	Formulácia, výklad, výkon a účinok tejto dohody a akýchkoľvek nárokov, kontroverzií alebo sporov vyplývajúcich z tejto dohody alebo s ňou spojených sa budú spravovať a budú vykladané v súlade s právom štátu New York, USA, s vylúčením kolízie právnych princípov.

7.	UZATVORENIE A účinnosť

7.1	Táto DVZN nadobúda účinnosť bezprostredne pred účinnosťou Dohody o spolupráci v deň podpisu dohody;

7.2	Žiadne ustanovenie tejto DVZN nemá za cieľ previesť žiadne práva alebo prostriedky nápravy na základe tejto dohody na akýkoľvek iný subjekt než ES a účastnícke členské štáty a spoločnosti skupiny JT.

7.3	Všetky povinnosti vyplývajúce z tejto DVZN podliehajú príslušným ústavným ustanoveniam, štatútom, rozhodnutiam, pravidlám, nariadeniam alebo iným ustanoveniam, ktoré majú povahu právnych predpisov ES a/alebo účastníckych členských štátov a bez obmedzenia, žiadna skutočnosť uvedená v tejto dohode nemôže ES alebo účastníckym členským štátom nijakým spôsobom obmedziť právomoc alebo slobodné konanie vo výkone ich oficiálnych povinností.

7.4	Na dôkaz čoho bola táto DVZN uzatvorená v mene jej strán s účinnosťou odo dňa uvedeného na prvej strane tejto DVZN.

Príloha 1
OZNÁMENIA A/ALEBO DOHODY O ZASTAVENÍ

okresný súd spojených štátov
východný okres new yorku
________________________________________X

európske spoločenstvO
konajúce v svojom vlastnom mene
a v mene členských štátov,
ktoré má právomoc zastupovať a 				02-CV-0164
(NGG)
Belgické kráľovstvo, Fínska republika,
Francúzka republika, Grécka republika,
Spolková republika Nemecko,
Talianska republika,
Luxemburské veľkovojvodstvo,
Holandské kráľovstvo,
Portugalská republika a Španielske kráľovstvo,
jednotlivo

		navrhovatelia,

- proti -

Japan Tobacco, INC.,
JT INTERNATIONAL MANUFACTURING
AMERICA, INC.,
JTI DUTY-FREE USA, INC.,
JT INTERNATIONAL S. A.
Japan Tobacco INTERNATIONAL U.S.A.,
PREMIER BRANDS, LTD.

		odporcovia

________________________________________X

oznámenie a príkaz na KONeČné späťvzatie

	Navrhovatelia v tejto veci prostredníctvom svojho oficiálneho právneho zástupcu na základe ustanovení Fed. R. Civ. P. 41(a)(1) týmto oznamujú, že všetky nároky a dôvody žaloby sa týmto DEFINITÍVNE BERÚ SPÄŤ. Každá strana bude znášať svoje vlastné náklady, výdavky a trovy  právneho zastúpenia.

Dňa: New York, New York
_________________2007

						KRUPNICK, CAMPBELL, MALONE,							BUSER, SLAMA, HANCOCK, 
						LIBERMAN & McKEE, P.A.

						Podpísaný:___________________________
						Kevin A. Malone, Esq.
						Carlos A. Acevedo, Esq. (CA-6427)
						100 Courthouse Law Plaza
						700 Southeast Third Avenue
						Fort Lauderdale, Florida 33316

						954-763-8181 (telefón)

						954-763-8292 (fax)

						SPEISER, KRAUSE, NOLAN & 
						GRANITO

						Podpísaný:___________________________

						John J. Halloran, Jr., Esq. (JH-2515)
						(oficiálny právny zástupca)
						Two Grand Central Tower
						140 East 45th Street, 34th Floor
						New York, New York 10017
						(212) 661-0011 (telefón)
						(212) 953-6483 (fax)

						SACKS & SMITH LCC
						Andrew B. Sacks, Esq.
						John K. Weston, Esq.
						114 Old York Road
						Jenkintown, Pennsylvania 19046
						215-925-8200 (telefón)
						215-925-0508 (fax)

						EDWARD F. FARRELL, ESQ.
						Torres de Colon – Torre I
						Plaza de Colon, 2
						Planta 16
						28046, Madrid - Španielsko
						+34.91.700.01.72 (telefón)
						+34.91.431.11.53 (fax)

						právni  zástupcovia 
navrhovateľov

nariadené_______________dňa____________2007

____________________________
U.S.D.J.

OBSAH

článok										STRANA

[14. december 2007]……………………………………………………………	52
ODÔVODNENIA.............................................................................................................	52
KEĎŽE.............................................................................................................................  	52
1. 	DEFINÍCIE A VÝKLAD.....................................................................................	52
2. 	PODMIENKA PREDCHÁDZAJÚCA UZATVORENIE
DOHODY O SPOLUPRÁCI................................................................................	54
3. 	VZÁJOMNÉ ZRIEKNUTIE SA NÁROKOV.....................................................	55
4. 	ZÁVÄZKY A ZÁRUKY......................................................................................  	56
5.	ĎALŠIE A ADMINISTRATÍVNE OTÁZKY,
OZNÁMENIA A USTANOVENÍ ZÁSTUPCOVIA......................................................	56
6.	ROZHODNÉ právo..........................................................................................   	57
7.	UZATVORENIE A účinnosť.........................................................................	57

OZNÁMENIA A/ALEBO DOHODY O ZASTAVENÍ KONANIA

3.	dohoda týkajúca sa spolOČNOSTI gallaher

Dohoda týkajúca sa spoločnosti Gallaher medzi Európskym spoločenstvom a účastníckymi členskými štátmi s JT International SA a JT International Holding BV 

Zoznam 1: Zoznam ochranných známok Gallaher

[14. decembra 2007]

JT International S. A.
JT International Holding BV 

a

Európske spoločenstvo

a

účastnícke členské štáty  v Dohode o spolupráci

DOHODA týkajúca sa spolOČNOSTI Gallaher

 

Táto dohoda bola uzatvorená dňa 14. decembra 2007

medzi

JT International S. A. (ďalej len „JTI“) a JT International Holding BV (ďalej len „JTH“), v ich vlastnom mene a v mene všetkých pobočiek JTH jestvujúcich v deň uzatvorenia tejto dohody

a

Európskym spoločenstvom (ďalej len „ES“) zastúpeným Európskou komisiou (ďalej len „Komisia“) 

a

členskými štátmi Európskej únie, ktoré sú účastníkmi Dohody o spolupráci z rovnakého dňa (ďalej len „účastnícke členské štáty“).

ODÔVODNENIA

KEĎŽE

(A)	Strany uzatvorili Dohodu o spolupráci;

(B)	Krátko pred konečným uzatvorením Dohody o spolupráci spoločnosť JTI UK Management Limited nadobudla 100 % emitovaného akciového kapitálu spoločnosti Gallaher a JTI Holding GmbH nadobudla 100 % emitovaného akciového kapitálu Austria-Tabak AG & Co KG;

(C)	Dohoda o spolupráci v súčasnosti neukladá žiadne právne povinnosti spoločnostiam Japan Tobacco vo vzťahu k spoločnosti Gallaher;

(D)	Spoločnosti Japan Tobacco prehodnotia činnosti spoločnosti Gallaher a zosúladia ich s vlastnými prevádzkovými štandardmi vrátane štandardov, ktoré boli dohodnuté s ES a účastníckymi členskými štátmi;

(E)	ES a účastnícke členské štáty sú si vedomé, že je v záujme účinnej kontroly a vylúčenia nezákonne dovezených výrobkov a ďalšej s tým spojenej nezákonnej činnosti v Európe, aby po uzatvorení Dohody o spolupráci dostali spoločnosti Japan Tobacco primeranú príležitosť v rámci štruktúry spolupráce vytvorenej Dohodou o spolupráci, aby vykonali takéto prehodnotenie a realizovali kroky, ktoré v tejto súvislosti považujú za vhodné bez toho, aby bola spoločnosť Gallaher vystavená určitým nárokom zo strany ES a/alebo účastníckych členských štátov, aby  takéto nároky nenarušili alebo dokonca neznemožnili tieto procesy;

(F)	Je v záujme strán, aby sa princípy Dohody o spolupráci postupne uplatňovali na spoločnosť Gallaher a značky Gallaher spôsobom a v rozsahu, ktorý odráža konkrétne obmedzenia podnikania spoločnosti Gallaher, s cieľom realizovať komplexný plán, ktorým sa spoločnosť Gallaher  zahrnie do tejto dohody po účinnej realizácii tohto plánu;

(G)	Strany majú preto záujem zaznamenať určité vzájomné opatrenia týkajúce sa spoločnosti Gallaher;

PRETO 

sa strany dohodli, že uzavrú túto dohodu ako súčasť opatrení v súvislosti s Dohodou o spolupráci, berúc do úvahy vzájomné dohovory a ďalšie významné nižšie uvedené podmienky. 

1. 	DEFINÍCIE A VÝKLAD 

1.1	V tejto dohode budú mať pojmy definované v Dohode o spolupráci rovnaký význam, ak nebude uvedené inak.

1.2	V tejto dohode budú mať nasledujúce pojmy tento význam:

Gallaher je Gallaher Group plc a, aby sa predišlo pochybnostiam, Austria-Tabak AG & Co KG.

Pobočky Gallaher sú všetky pobočky spoločnosti Gallaher jestvujúce bezprostredne pred 18. aprílom 2007.

Značky Gallaher sú tabakové výrobky predávané pod ochrannými známkami, ktoré sú uvedené v zozname 1.

Spoločnosti Japan Tobacco sú všetky dcérske spoločnosti JTH ku dňu uzatvorenia tejto dohody a, aby sa predišlo akýmkoľvek pochybnostiam, s výnimkou spoločnosti Gallaher a všetkých spoločností, ktoré boli pobočkami Gallaher, aby neboli označované za údajné dcérske spoločnosti JTH.

Moratórium je ustanovenie uvedené v odseku 3.1.

Obdobie moratória na účely tejto dohody sa bude považovať, že začína plynúť od 18. apríla 2007 a skončí sa 18. apríla 2009.

1.3	S výnimkou prípadov, keď to kontext ustanovuje inak:

(a) 	odkazy na akýkoľvek článok, odsek alebo prílohu bez ďalšieho určenia bude chápaný ako odkaz na príslušne očíslovaný článok, odsek alebo prílohu tejto dohody; 

(b) 	názvy článkov a príloh sú len informatívne a pri výklade tejto dohody sa nebudú brať do úvahy; 

(c) 	odkaz na akýkoľvek rod bude zahŕňať všetky rody a odkazy na jednotné číslo sa  budú týkať aj množného čísla a naopak. 

2.	záväzky Japan Tobacco voči spoločnosti Gallaher 

2.1	Na základe odseku 2.3 sa týmto spoločnosti Japan Tobacco zaväzujú k nasledujúcemu vo vzťahu k spoločnosti Gallaher:

(a)	Uplatňovanie štandardov „poznaj svojho zákazníka“ voči spoločnosti Gallaher, ktoré  zodpovedajú vlastným štandardom „poznaj svojho zákazníka“ spoločností Japan Tobacco, ktoré boli dohodnuté v Dohode o spolupráci s ES a s účastníckymi členskými štátmi.

(b)	Prehodnotenie všetkých prvých a druhých nákupcov značiek Gallaher spolu so všetkými výrobcami, distribútormi, zmluvnými partnermi, partnermi, prevádzkovateľmi skladov a dopravnými spoločnosťami tretích strán, ktorí boli zapojení do výroby, predaja, distribúcie a/alebo uskladnenia výrobkov Gallaher s cieľom zistiť, či nezákonne, vedome alebo nedbanlivosťou prispievajú alebo umožňujú vstup nezákonne dovezených cigariet značky Gallaher do ES alebo do krajín uvedených v prílohe 6 Dohody o spolupráci.

(c)	Spoločnosti Japan Tobacco vynaložia z obchodného hľadiska primerané úsilie, vrátane ukončenia zmluvného vzťahu, aby zabránili ďalšiemu konaniu opísanému v ustanovení (b).

(d)	Opätovné prerokovanie všetkých zmlúv so všetkými prvými nákupcami a zmluvnými partnermi spoločnosti Gallaher, aby boli do nich okrem iného vložené ustanovenia o výpovedi, ktoré umožnia spoločnostiam Japan Tobacco ukončiť vzťahy spoločnosti Gallaher s akýmikoľvek prvými nákupcami a/alebo zmluvnými partnermi, ktorí nezákonne, vedome alebo nedbanlivosťou umožňujú, aby sa značky Gallaher stali nezákonne dovezenými cigaretami alebo boli využívané na súvisiacu nezákonnú činnosť.

(e)	Dodržiavanie protokolov JTI proti praniu špinavých peňazí v súvislosti so značkami Gallaher.

(f)	Určenie legitímnej spotreby značiek Gallaher na každom určenom trhu maloobchodného predaja a zabezpečenie, aby boli dodávky výrobkov spoločnosti Gallaher primerané takejto legitímnej spotrebe na každom určenom trhu maloobchodného predaja.

(g)	Uplatňovanie vlastných prevádzkových smerníc alebo kódexu správania sa spoločností Japan Tobacco na spoločnosť Gallaher.

(h)	Zriadiť a realizovať vhodný postup s cieľom preveriť všetok personál spoločnosti Gallaher, ktorý si ponechala po akvizícií a ktorého činnosti sa viažu na výrobu, predaj, distribúciu a/alebo uskladnenie výrobkov spoločnosti Gallaher alebo tvorbu politík a podnikateľských praktík s týmto spojených s cieľom zabezpečiť, aby nezákonne, vedome alebo z nedbanlivosti nespôsoboval alebo neprispieval k dovozu výrobkov spoločnosti Gallaher prostredníctvom nezákonných kanálov. Spoločnosti Japan Tobacco prijmú účinné a primerané kroky voči zamestnancovi a/alebo  orgánom spoločnosti, ak zamestnanec nebude dodržiavať programy Japan Tobacco.

(i)	Zriadiť v spoločnosti Gallaher programy nabádajúce na ohlasovanie  nezákonnej činnosti ekvivalentné vlastným štandardom spoločností Japan Tobacco, ktoré sú odsúhlasené ES a účastníckymi členskými štátmi v Dohode o spolupráci.

(j)	Stanoviť, ktoré ďalšie operatívne štandardy Dohody o spolupráci by boli vhodné na základe ich porozumenia a integrácie obchodnej činnosti spoločnosti Gallaher a mohli by byť uplatnené na podnikanie spoločnosti Gallaher počas obdobia moratória.

2.2	Týmto sa spoločnosti Japan Tobacco zaväzujú k spolupráci, v najvyššej možnej zákonnej miere, s úradom OLAF a účastníckymi členskými štátmi pri vyšetrovaní akýchkoľvek obvinení týkajúcich sa minulých nezákonných činností spoločnosti Gallaher, jej personálu a/alebo zákazníkov a zmluvných partnerov. Ak sa počas obdobia moratória spoločnosti Japan Tobacco dozvedia o akýchkoľvek dôveryhodných identifikovateľných nezákonných činnostiach personálu a/alebo zákazníkov a zmluvných partnerov spoločnosti Gallaher pred 18. aprílom 2007, vykonajú dôkladné a urýchlené vyšetrovanie takýchto činností. Spoločnosti Japan Tobacco poskytnú výsledky takéhoto vyšetrovania úradu OLAF v primeranom čase a takisto budú informovať úrad OLAF o zodpovedajúcom konaní spoločností Japan Tobacco s cieľom riešiť situáciu.

2.3	Hneď ako to bude primerane možné po 18. apríli 2007, spoločnosti Japan Tobacco sa zaväzujú vykonať nasledujúce vo vzťahu k spoločnosti Gallaher:

(a)	Do 18. októbra 2007 spoločnosti Japan Tobacco uplatnia svoje prevádzkové smernice alebo kódex správania sa na obchodnú činnosť spoločnosti Gallaher;

(b)	Do 18. apríla 2008 spoločnosti Japan Tobacco urobia nasledujúce:

(i)	Prehodnotia politiky spoločnosti Gallaher týkajúce sa boja proti praniu špinavých peňazí; a

(ii)	Uplatnia politiky spoločností Japan Tobacco týkajúce sa boja proti praniu špinavých peňazí na spoločnosť Gallaher;

(c)	Do 18. októbra 2008 spoločnosti Japan Tobacco urobia nasledujúce:

(i)	Prehodnotia a opätovne prerokujú všetky zmluvy s prvými nákupcami a zmluvnými partnermi spoločnosti Gallaher, aby určili, či nezákonne, vedome alebo z nedbanlivosti neprispievajú k vstupu alebo neumožňujú vstup nezákonne dovezených cigariet značky Gallaher do ES alebo do krajín uvedených v prílohe 6 Dohody o spolupráci;

(ii)	Prehodnotia a opätovne prerokujú všetky zmluvy s prvými nákupcami a zmluvnými partnermi spoločnosti Gallaher, aby okrem iného do nich zahrnuli ustanovenia o vypovedaní, ktoré umožnia spoločnostiam Japan Tobacco ukončiť vzťahy spoločnosti Gallaher s akýmikoľvek prvými nákupcami a zmluvnými partnermi, ktorí nezákonne, vedome alebo z nedbanlivosti umožňujú výrobkom značky Gallaher, aby sa stali nezákonne dovezenými cigaretami, alebo aby sa využívali na s tým spojenú nezákonnú činnosť;

(iii)	Zriadia a zavedú primeraný postup na preverenie všetkého personálu spoločnosti Gallaher, ktorý v nej po akvizícií naďalej pracuje a ktorého činnosti sa vzťahujú na výrobu, predaj, distribúciu a/alebo uskladnenie výrobkov Gallaher, alebo na tvorbu politík a obchodných praktík s týmto spojených, aby zabezpečili, že nebudú nezákonne, vedome alebo z nedbanlivosti umožňovať vstup alebo prispievať k vstupu výrobkov Gallaher do nezákonných kanálov. Spoločnosti Japan Tobacco podniknú účinné a primerané kroky voči zamestnancovi a/alebo orgánom spoločnosti, ak takýto zamestnanec nedodrží programy JT.

(d)	Do 18. apríla 2009 spoločnosti Japan Tobacco urobia nasledujúce:

(i)	vytvoria programy nabádajúce na ohlasovanie nezákonnej činnosti v spoločnosti Gallaher, ktoré zodpovedajú vlastným štandardom spoločností Japan Tobacco odsúhlaseným ES a účastníckymi členskými štátmi v Dohode o spolupráci.

(ii)	uplatnia štandardy „poznaj svojho zákazníka“ v spoločnosti Gallaher, ktoré zodpovedajú vlastným štandardom „poznaj svojho zákazníka“ spoločností Japan Tobacco odsúhlaseným ES a účastníckymi členskými štátmi v Dohode o spolupráci.

(iii)	určia legitímnu spotrebu cigariet značiek Gallaher na každom určenom trhu maloobchodného predaja a zabezpečia, aby dodávka výrobkov Gallaher na každý určený trh maloobchodného predaja zodpovedala takejto legitímnej spotrebe;

 (iv)	v zákonne povolenom rozsahu ukončia akékoľvek vzťahy so všetkými necertifikovanými zákazníkmi alebo necertifikovanými zmluvnými partnermi.

2.4	Spoločnosti JT a úrad OLAF sa stretnú najmenej raz za každých šesť mesiacov s  cieľom: (i) prehodnotiť a potvrdiť, že záväzky uvedené v odseku 2.1 sa účinne plnia podľa harmonogramu, na ktorom sa strany dohodli, (ii) prehodnotiť a potvrdiť, že spoločnosti Japan Tobacco plnia záväzky vyplývajúce z odseku 2.1 tak, ako sa strany dohodli a (iii) prerokovať otázky spoločného záujmu. V tejto súvislosti spoločnosti Japan Tobacco a úrad OLAF vezmú do úvahy dohodu spoločností JT a integráciu obchodných činností spoločnosti Gallaher, ako aj obmedzenia vyplývajúce z jestvujúcich právnych záväzkov spoločnosti Gallaher. 

2.5	Strany súhlasia, že jedinou sankciou za akékoľvek porušenie ktoréhokoľvek z predchádzajúcich ustanovení článku 2 je skutočnosť, že požiadavky odseku 2.6 sa nemôžu stať účinnými (a spoločnosť Gallaher, ako aj značky Gallaher sa nemôžu stať predmetom Dohody o spolupráci), kým sa takéto porušenie nenapraví tak, aby boli uspokojivo splnené všetky tieto ustanovenia.

2.6	Hneď ako to bude prakticky možné po 18. apríli 2009 a na základe účinného vykonania všetkých potrebných krokov spoločnosťami Japan Tobacco v príprave na prevádzkové zosúladenie spoločnosti Gallaher so všetkými aspektmi Dohody o spolupráci, bude spoločnosť Gallaher začlenená do Dohody o spolupráci a všetkých súvisiacich dohôd, pričom všetky značky Gallaher budú pripojené k zoznamu medzinárodných značiek Japan Tobacco za podmienky, že úrad OLAF potvrdí, že spoločnosti Japan Tobacco účinne dodržali záväzky ustanovené v tejto dohode tak, že spoločnosť Gallaher je schopná úplne dodržať podmienky Dohody o spolupráci, pričom sa takéto potvrdenie nebude bezdôvodne odopierať.

2.7	Výhody plynúce pre spoločnosti Japan Tobacco, ak ide o spoločnosť Gallaher a/alebo značkami Gallaher v súvislosti s upustením a vzdaním sa nárokov v Dohode o vzájomnom zrieknutí sa nárokov a v súvislosti s ukončením a započítaním podľa Dohody o spolupráci, budú platiť pre spoločnosti Japan Tobacco vo vzťahu k spoločnosti Gallaher, všetkým ostávajúcim subjektom Gallaher a značkám Gallaher pri zapojení spoločnosti Gallaher a/alebo značiek Gallaher do Dohody o spolupráci s výnimkou, keď ES pred rozšírením Dohody o spolupráci o spoločnosť Gallaher a/alebo značky Gallaher upovedomila spoločnosti Japan Tobacco o akomkoľvek nároku alebo nárokoch, ktoré ES a/alebo jeden alebo viacero účastníckych členských štátov mieni uplatniť vo vzťahu k spoločnosti Gallaher a/alebo akejkoľvek značke Gallaher, keď sa upustenie a vzdanie sa nárokov v Dohode o vzájomnom zrieknutí sa nárokov, ako aj ukončenie a započítanie podľa Dohody o spolupráci budú vzťahovať na takýto nárok alebo takéto nároky len vtedy, keď nárok alebo nároky neboli uplatnené v priebehu jedného roka po takomto rozšírení Dohody o spolupráci.

3.	MORATÓRIUM

3.1	Počas obdobia moratória sa ES a účastnícke členské štáty zaväzujú, že žiaden z nich nebude iniciovať, pripájať sa alebo podávať akékoľvek návrhy na konanie proti spoločnosti Gallaher alebo akejkoľvek pobočke spoločnosti Gallaher, voči ktorej by sa upustilo od nárokov na základe DVZN, ak by spoločnosť Gallaher bola súčasťou DVZN, pred akýmkoľvek súdom alebo v rámci akejkoľvek súdnej právomoci, na základe obvinení z akéhokoľvek priameho či nepriameho zapojenia sa do nezákonne dovezených tabakových výrobkov alebo do inej s tým spojenej nezákonnej činnosti zo strany spoločnosti Gallaher alebo akejkoľvek pobočky spoločnosti Gallaher.

3.2	Aby sa predišlo pochybnostiam a bez ohľadu na odsek 2.7, moratórium sa skončí na konci obdobia moratória a potom už nebude mať účinok v tom zmysle, že ES a účastnícke členské štáty po období moratória môžu iniciovať, pripájať sa alebo uplatňovať akékoľvek nároky, ktoré podliehali moratóriu, a ktorýkoľvek z nich si už môže uplatňovať tieto nároky.

3.3	ES a účastnícke členské štáty sa zaväzujú, že ak ktokoľvek z nich poruší záväzok podľa odseku 3.1, žiaden z nich nebude oponovať a neuplatní akúkoľvek primeranú obhajobu vo vzťahu k akejkoľvek žiadosti na akýkoľvek tribunál v súvislosti s akýmkoľvek konaním spojeným s takýmto porušením, alebo ktoré by mohlo byť inak nápomocné, zo strany spoločnosti Gallaher alebo ktorejkoľvek pobočky spoločnosti Gallaher alebo ktorejkoľvek spoločnosti Japan Tobacco, v súvislosti s nariadením takého tribunálu na vymáhanie plnenia záväzku uvedeného v odseku 3.1, okrem iného vrátane späťvzatia návrhu  a zastavenia akýchkoľvek konaní na neurčitú dobu vzťahujúcich sa na toto porušenie.

4.	ZAPOČÍTANIE

4.1	Bez ohľadu na článok 3, ak by spoločnosť Gallaher alebo akákoľvek pobočka spoločnosti Gallaher mala byť povinná uhradiť akúkoľvek sumu na základe príkazu, alebo sumu oprávnene vzniknutú následkom akýchkoľvek konaní opísaných v odseku 3.1 začatých počas obdobia moratória, spoločnosti Japan Tobacco  budú mať právo započítať si spomínanú sumu spolu so všetkými primeranými súdnymi trovami a výdavkami s nimi spojenými, voči akejkoľvek sume, ktorú by mohli dlhovať na základe akejkoľvek dohody dosiahnutej medzi stranami v súvislosti so spoločnosťou Gallaher alebo článkami 7 či 8 Dohody o spolupráci, a ustanovenia odseku 13.2 a nasl. Dohody o spolupráci sa budú vzťahovať na každé takéto započítanie.

5.	premLčacie  lehoty

5.1	Plynutie akýchkoľvek lehôt na akékoľvek účely premlčania alebo podobného princípu na základe akejkoľvek príslušnej súdnej právomoci vo vzťahu k akýmkoľvek nárokom, pri ktorých by inak premlčacia lehota uplynula  kedykoľvek odo dňa plynutia moratória do 18. októbra 2009, bude pozastavené počas celého obdobia moratória a plynutie zbytku takejto lehoty bude pokračovať po ukončení tohto obdobia moratória. 

6.	ďalšie ustanovenia

6.1	Do tejto dohody budú zapracované nasledujúce ustanovenia Dohody o spolupráci.

(a)	článok 14 (Riešenie sporov);

(b)	článok 15 (Oznámenia);

(c)	článok 17 (Právomoc);

(d)	článok 18 (Ďalšie zabezpečenie);

(e)	článok 19 (Náklady);

(f)	článok 20 (Neplatnosť/oddeliteľnosť a zákonnosť);

(g)	článok 21 (Vyhotovenia);

(h)	článok 22 (Nástupníctvo);

(i)	článok 23 (Pozmenenie);

(j)	článok 24 (Úplná dohoda);

(k)	článok 25 (Dodatoční signatári – členské štáty); 

(l)	článok 26 (Súhlas s jurisdikciou a vymáhanie);

(m)	článok 27 (Rozhodné právo).

Príloha 1

Zoznam značiek Gallaher

Krajina	Značka
Albánsko	LD, Memphis, Ronson
Andorra 	Coronas, Rex, Benson & Hedges, Mayfair, Silk Cut
Aruba 	Neuplatňuje sa
Bielorusko 	Neuplatňuje sa
Bosna a Hercegovina 	LD, Memphis, Ronson
Chorvátsko 	Neuplatňuje sa
Kosovo 	LD, Memphis, Ronson, Sovereign
Macedónsko 	LD, Memphis, Ronson
Moldavsko 	Sobranie, Glamour, LD, Level, Sovereign, Saint George
Čierna Hora 	LD, Memphis, Ronson
Maroko 	Neuplatňuje sa
Nigéria 	Dorchester, LD, Ronson
Panama 	Neuplatňuje sa
Rusko 	Ducat, Glamour, Gold Bond, LD, Level, Memphis, Novost, Prima, Ronson, Sobranie, Sovereign, Saint George, Three Kings, Troika
Srbsko 	Meine Sorte, Memphis, Ronson, Sobranie
Švajčiarsko 	Benson & Hedges, Meine Sorte, Memphis, Silk Cut
Sýria 	Neuplatňuje sa
Turecko 	Ronson, Memphis, Glamour, LD, Smart, Berkeley, Mayfair, Sobranie
Spojené arabské emiráty 	Sobranie, LD
Ukrajina 	City, Ducat, Glamour, Gold Bond, LD, Level, Prima, Ronson, Sobranie, Sovereign, Saint George, Three Kings, Troika

Členské štáty EÚ 	Značka
Rakúsko 	HB, A3, Arome Vanille, Benson & Hedges, Casablanca, Corso, Dames, Falk, Flirt, Glamour, Hobby, Johnny, LD, Maverick, Mayfair, Meine Sorte, Memphis, Men, Nil, Ronson, Silk Cut, Smart, Sobranie, Saint George, Trend
Belgicko 	Benson & Hedges, Dorchester, Level, Mayfair, Ronson, Silk Cut, Sovereign
Bulharsko 	Sobranie, LD, Mayfair, Memphis, Ronson
Cyprus 	Ronson, Benson & Hedges, Berkeley, La Femme, Mayfair, Silk Cut, Sterling
Česká republika 	Arome Vanille, Benson & Hedges, LD, Mayfair, Meine Sorte, Memphis, Nil, Ronson, Silk Cut, Smart, Sobranie
Dánsko 	Benson & Hedges, LD, Level, Ronson, Silk Cut
Estónsko 	Memphis, Silk Cut, Glamour, LD, Leek, Mayfair, Rumba, Silk Cut, Sobranie, Saint George, Vermont
Fínsko 	Benson & Hedges, LD
Francúzsko 	Benson & Hedges, Ronson, Silk Cut, Mayfair
Nemecko 	Arome Vanille, Benson & Hedges, Lasso, Mayfair, Meine Sorte, Nil, Ronson, Silk Cut, Sobranie,
Grécko 	Benson & Hedges, Berkeley, La femme, Mayfair, Meine Sorte, Memphis, Ronson, Silk Cut, Sobranie, Sovereign, Sterling
Maďarsko 	Benson & Hedges, Glamour, LD, Mayfair, Meine Sorte, Memphis, Ronson, Silk Cut
Írsko 	Benson & Hedges, Gold Bond, Mayfair, Silk Cut, LD
Taliansko	Arome Vanille, Benson & Hedges, Mayfair, Meine Sorte, Memphis, Silk Cut, Benson & Hedges
Lotyšsko 	Glamour, LD, Mayfair, Silk Cut, Ronson
Litva 	Glamour, Mayfair, LD, Ronson, Silk Cut, Sobranie, Saint George
Luxembursko 	Benson & Hedges, Mayfair, Ronson, Silk Cut
Malta 	Benson & Hedges, Berkeley, Mayfair, Ronson, Silk Cut
Holandsko 	Benson & Hedges, Silk Cut, Sovereign, Mayfair
Poľsko 	Benson & Hedges, Brydzowe, LD, Level, Mayfair, Memphis, Ronson, Silk Cut, Sovereign, Sterling, Viva
Portugalsko 	Coronas, Palace, Benson & Hedges, Berkeley, Mayfair, Ronson, Silk Cut, Sovereign
Rumunsko 	LD, Memphis, Ronson, Smart, Sobranie, Sovereign, Saint George, State Line
Slovenská republika 	Benson & Hedges, Glamour, LD, Meine Sorte, Memphis, Ronson, Smart, Sobranie, Silk Cut
Slovinsko 	Benson & Hedges, Dames, Hit, LD, Meine Sorte, Memphis, Ronson, Smart, Sobranie, Silk Cut
Španielsko 	Bisonte, Celtas, Piper, 46, American Jeans, Capavana, Condal, Coronas, El Kaiser, Goya, Jean, Palace, Reales, Record, Rex, V&L, XXX, Benson & Hedges, Berkeley, Mayfair, Ronson, Silk Cut, Sovereign, Sterling
Švédsko 	Benson & Hedges, Blend, Commerce, Glenn, Hobson, John Silver, LD, Level, Right, Ronson, Silk Cut
Veľká Británia 	Benson & Hedges, Berkeley, Club, Dickens & Grant, Dorchester, LD, Mayfair, Park Drive, Senior Service, Silk Cut, Sobranie, Sovereign, Sterling

4.	vzdanie sa nárokov voči RJR

Vzdanie sa určitých občianskoprávnych nárokov voči skupine spoločností, ktoré sú v tomto dokumente definované ako „subjekty RJR“

Zoznam 1: Ochranné známky JT 

Vzdanie sa nárokov

Všetkým, ktorým bude doručený tento dokument, alebo ktorých sa môže týkať, sa dáva na vedomie nasledujúce:
	Európske spoločenstvo a členské štáty, ktoré sú signatármi tohto vzdania sa nárokov ako vzdávajúce sa strany, vzhľadom na správne a cenné finančné protiplnenie, ktorého príjem sa týmto potvrdzuje, sa týmto vzdávajú nárokov  upúšťajú od nich v najširšom zákonnom rozsahu a  podľa nižšie uvedených obmedzení Reynolds American Inc. (spoločnosť zo Severnej Karolíny), R. J. Reynolds Tobacco Company (spoločnosť zo Severnej Karolíny), R. J. Reynolds Tobacco Company (spoločnosť z Delaware), R. J. Reynolds Tobacco Company (spoločnosť z New Jersey), RJR Nabisco Inc. (spoločnosť z Delaware), R. J. Reynolds Tobacco International, Inc. (spoločnosť z Delaware), RJR Acquisition Corp. (spoločnosť z Delaware), Nabisco Group Holdings Corp., (spoločnosť z Delaware), RJR Nabisco Holdings Corp. (spoločnosť z Delaware),R. J. Reynolds Tobacco Holdings, Inc. (spoločnosť z Delaware), R. J. Reynolds Global Products, Inc., (spoločnosť z Delaware) a všetky ich pobočky a dcérske spoločnosti jestvujúce 12. mája 1999 alebo nadobudnuté do dňa tohto vzdania sa nárokov (spoločne ako „subjekty RJR“), (ktoré, aby sa predišlo pochybnostiam, nezahŕňajú Japan Tobacco Inc., JT International S. A., JT International Holdings BV a ich dcérske spoločnosti a pobočky (spoločne „spoločnosti Japan Tobacco“)), ich zástupcov, riaditeľov, zamestnancov, právnych zástupcov, subsidiárov, exekútorov, správcov, následníkov, agentov (tak, ako sú spomenutí v nižšie definovanej kúpnej zmluve a pri ktorých Japan Tobacco Inc. je alebo stane sa alebo by sa mohol odôvodnene stať predmetom nároku o odškodnenie v súvislosti s ktorýmikoľvek uvedenými zástupcami subjektov RJR na základe kúpnej zmluvy) a nástupcov v súvislosti so všetkými nasledujúcimi skutočnosťami, v rozsahu možných uplatňovaných občianskoprávnych nárokov: konaní, príčin konaní, žalôb, dlhov, poplatkov, peňažných čiastok, účtov, odplát, obligácií, zmeniek, zmlúv, dohovorov, platieb, súdnych predvolaní, žiadostí o odhalenie, záväzkov, príkazov, záložných práv, výdavkov, protinárokov, práv na započítanie, nárokov na odškodnenie, konaní, účastníckych práv, sporov, dohôd, sľubov, nesúhlasov, porušení, škôd, rozsudkov, konfiškácií zadĺženej nehnuteľnosti, exekúcií, daňových výmerov, sankcií, pokút, strát, daní (s výnimkou nižšie uvedeného) alebo iných zodpovedností, ako sú definované v kúpnej zmluve z 9. marca 1999, doplnenej a novelizovanej dňa 11. mája 1999 medzi R. J. Reynolds Tobacco Company, RJR Nabisco, Inc. a Japan Tobacco Inc. (ďalej len „kúpna zmluva“), nárokov a akýchkoľvek požiadaviek podľa zákona alebo podľa spravodlivosti, za akékoľvek konanie alebo činy alebo zanedbania pred nižšie uvedeným dňom účinnosti, či vedomé alebo nevedomé, s podozrením alebo bez podozrenia, časovo rozlíšiteľné alebo nerozlíšiteľné, kedykoľvek vzniknuté alebo s možnosťou vzniku na základe akejkoľvek súdnej právomoci, či pred súdom, tribunálom, arbitrážou alebo v inom konaní, okrem iného vrátane akýchkoľvek nárokov na trovy právneho zástupenia, náklady, náhradu škôd (vrátane trestajúcich alebo viacnásobných náhrad škôd) a akýchkoľvek iných nárokov peňažnej povahy potvrdených súdmi, arbitrami, administratívnymi alebo legislatívnymi orgánmi, či už na základe práva  ktoréhokoľvek štátu Spojených štátov amerických, federálneho práva Spojených štátov amerických, právnych predpisov Európskych spoločenstiev a/alebo členských štátov, ktoré sú signatármi tejto dohody, alebo na základe akejkoľvek zmluvy, práva ekvity, deliktu, podvodu, reštitúcie, neoprávneného obohatenia alebo inej doktríny: 

(a)	ktoré vyplývajú alebo sa vzťahujú na výrobu, marketing, predaj, distribúciu a/alebo uskladnenie cigariet označených akýmikoľvek ochrannými známkami, ktoré vlastnia alebo kontrolujú spoločnosti Japan Tobacco tak, ako je uvedené v zozname 1 k tomuto dokumentu („ochranné známky Japan Tobacco“) pred dňom účinnosti (ale nevzťahujú sa na výrobu, marketing, predaj, distribúciu a/alebo uskladnenie akýchkoľvek iných cigariet a zvlášť na žiadne cigarety, ktoré nie sú označené ochrannými známkami Japan Tobacco); alebo

(b)	ktoré vyplývajú alebo sa vzťahujú na výkon „podnikania“, ako je definovaný v kúpnej zmluve pred dňom účinnosti (netýkajú sa však činností, ktoré sa nevzťahujú na takúto definíciu „podnikania“ a na výrobu, marketing, predaj, distribúciu alebo uskladnenie akýchkoľvek cigariet, ktoré nie sú označené ochrannými známkami Japan Tobacco); alebo

(c)	ktoré vyplývajú alebo sa vzťahujú na akýkoľvek nárok, dôvod konania, požiadavku alebo žalobu, na základe ktorých Japan Tobacco Inc. je alebo sa stane, alebo by sa odôvodnene mohol stať kedykoľvek predmetom nároku na náhradu škôd na základe kúpnej zmluvy zo strany alebo v mene „skupiny predajcov“ (tak ako je definovaná v kúpnej zmluve), alebo ich príslušných riaditeľov, predstaviteľov, agentov, zamestnancov, následníkov alebo nástupcov na základe podmienok kúpnej zmluvy;

ktoré voči stranám ZBAVENÝCH ZÁVÄZKOV vzdávajúce sa strany, ich dedičia, exekútori, správcovia, následníci a nástupcovia kedykoľvek uplatnili, a budú môcť uplatniť v súčasnosti alebo v budúcnosti z akéhokoľvek dôvodu alebo príčiny, ktorá vznikla kedykoľvek v minulosti  až po deň tohto vzdania sa nárokov. 

	Toto vzdaniE sa nárokov sa nevzťahuje na žiadne cigarety nesúce ochranné známky Brown & Williamson, Inc. alebo BAT, plc, na žiadne cigarety vyrobené subjektmi ako sú „Barton“, „Easton“ a ďalšie, ktoré nenesú ochranné známky Japan Tobacco, a nevzťahuje sa na žiadne cigarety vyrobené alebo predávané subjektmi RJR spoločne alebo v súčinnosti s Gallaher Group Plc. Aby sa predišlo pochybnostiam, toto vzdanie sa nárokov sa nevzťahuje na otázky ochrany zdravia.
	
Bez ohľadu na iné ustanovenie uvedené v tomto vzdaní sa nárokov, vzdanIE sa nárokov nepredstavuje vzdanie sa nárokov, ani nezamieta žiadne nároky, ktoré sú uplatnené na základe konaní ustanovených právnymi predpismi každého účastníckeho členského štátu na výber daní v danom členskom štáte alebo vo veciach pred trestným súdom alebo tribunálom účastníckeho členského štátu, (s výnimkou nárokov, ktoré sa týkajú trestných činov a ktoré sú zamietnuté z dôvodu požiadavky na peňažnú náhradu) alebo žalôb pred súdom alebo tribunálom ES alebo účastníckeho členského štátu, ktoré majú povahu správneho práva (napríklad hospodárska súťaž alebo protimonopolné právo).

Toto vzdanIE sa nárokov nemôže byť zmenené ústnou formou. Toto vzdanIE sa nárokov nemožno pozmeniť alebo doplniť, ani sa nemožno zriecť žiadnych práv z neho vyplývajúcich, s výnimkou písomnej formy podpísanej stranou, voči ktorej sa uplatňuje vynútenie zmeny, doplnenia alebo zrieknutia sa práva.

	Dňom účinnosti tohto vzdanIA sa nárokov je [dátum].

	Formulácia, výklad, realizácia a účinnosť tohto vzdanIA sa nárokov, ako aj akýchkoľvek nárokov, kontroverzií alebo sporov z neho vyplývajúcich alebo s ním spojených budú podliehať a budú vykladané v súlade s právom štátu New York s vylúčením kolízie právnych princípov. 
Týmto sa vzdávajúce sa strany neodvolateľne podriaďujú výlučnej súdnej právomoci Okresného súdu Spojených štátov za Južný okres New York (United States District Court for the Southern District of New York), alebo ak nemá tento súd právomoc alebo odmietne výkon právomoci, právomoci Najvyššieho súdu štátu New York (New York State Supreme Court) v okrese New York (New York County), na účely rozhodnutia akéhokoľvek sporu alebo kontroverzie vo vzťahu alebo v súvislosti s týmto vzdaním sa nárokov a týmto sa neodvolateľne zriekajú a súhlasia s tým, že nebudú vznášať žiadne žaloby, kroky alebo konania, akékoľvek nároky tvrdiac, že osobne nepodliehajú súdnej právomoci takéhoto súdu a že takéto žaloby, kroky alebo konania sú vznesené na nevhodnom fóre alebo miesto takýchto žalôb, krokov alebo konaní je nevhodné. Súhlas vzdávajúcich sa strán so súdnou právomocou platí len na riešenie akéhokoľvek sporu alebo kontroverzie, ktoré vychádzajú alebo súvisia s týmto vzdaním sa nárokov a na žiadne iné účely. Týmto sa vzdávajúce sa strany neodvolateľne vzdávajú osobného doručenia súdnych písomností a súhlasu s konaním vedeným vo veci akejkoľvek takejto žaloby, kroku alebo konania, prostredníctvom stáleho kuriéra na adresu: Kevin A. Malone, Esq., Krupnick Campbell Malone Buser Slama Hancock Lieberman & McKee, 700 Southeast Third Avenue, Suite 100, Fort Lauderdale, Florida 33316-1186 a súhlasia, že takéto doručenie predstavuje riadne a dostatočné doručenie súdnych dokumentov a ich oznámenie. Nič z uvedeného nijako neobmedzí akékoľvek právo doručenia súdnych dokumentov akýmkoľvek zákonným spôsobom.

	Kedykoľvek si to text tohto dokumentu bude vyžadovať, použitie jednotného čísla bude zahŕňať zodpovedajúce množné číslo, podľa potreby formulácie tohto dokumentu. 

vzdávajúce sa strany potvrdzujú toto VZDANIE SA NÁROKOV prostredníctvom svojich riadne oprávnených zástupcov prostredníctvom rôznych priložených podpisových strán. 

_________________________

Dňa: _____________________

Zoznam 1

[Zoznam medzinárodných ochranných známok Japan Tobacco]

5.	PODPORNÉ LISTY

a.)	List určujúci laboratórium
b.)	List JTI 
c.)	List potvrdzujúci príjem listu JTI 
d.)	List úradu OLAF
e.)	List so zoznamom dokumentov

5 (a) list URČUJÚCI laboratórium

List zo dňa [dátum vystavenia] týkajúci sa určenia laboratória na všetky účely na základe Dohody o spolupráci

Návrh: 11. júl 2007

[hlavička listu úradu OLAF]
Dátum

Vážený (Francois Dugast), 

týmto potvrdzujem, že strany určili nasledujúce laboratórium na všetky relevantné účely na základe Dohody o spolupráci k tomuto dňu medzi Európskym spoločenstvom, účastníckymi členskými štátmi a spoločnosťami Japan Tobacco:

				LGC
				Queens Road 
				Teddington
				Middlesex
				TW11 0LY
				Spojené kráľovstvo
				Tel.: +44 (0) 20 8943 7000
				Fax: +44 (0) 20 8943 2767

Ak s týmto súhlasíte, prosím vyjadrite svoj súhlas s týmto laboratóriom v mene JT International SA a JT International Holding BV. 

S pozdravom, 

(Ian Walton-George)

Prijaté a odsúhlasené zo strany JT International SA a JT International Holding BV:

_______________________________
(Francois Dugast)

	5 (b) LIST JTI 

List zo dňa (dátum vyhotovenia) vyjadrujúci očakávania JT International S A a JT International Holding BV týkajúce sa dohôd medzi ES a účastníckymi členskými štátmi s JT International S A a JT International Holding BV 

Vážený pán (Petite)

Tento list sa týka odôvodnených očakávaní JT International SA (spolu so všetkými ich pobočkami, vrátane JT International Holding BV a ich pobočkami, ďalej len "JTI") v súvislosti Dohodou o spolupráci a s Dohodou o vzájomnom zrieknutí sa nárokov a s nimi súvisiacimi dohovormi medzi ich účastníckymi stranami. Je to dokument, na ktorý sa arbitri môžu odvolať potreby tejto Dohody o spolupráci (a zvlášť článku 12). Definované pojmy v Dohode o spolupráci a Dohode o vzájomnom zrieknutí sa nárokov majú v tomto liste rovnaký význam, ak tento list neuvádza inak. V prípade dvojznačnosti v akejkoľvek tu obsiahnutej veci je potrebné tento list vykladať v súlade s Dohodou o spolupráci a Dohodou o vzájomnom zrieknutí sa nárokov a nič tu uvedené nie je nadradené akýmkoľvek pojmom uvedeným v Dohode o spolupráci alebo Dohode o vzájomnom zrieknutí sa nárokov. 

Spoločnosti JTI prijali v priebehu rokovaní o týchto dohodách ubezpečenia ES, že mnohé zo záležitostí, ktoré by spoločnosti JTI za bežných podmienok chceli zmluvne uviesť na ochranu ich pozície sú (i) jednoducho nie k dispozícii za týchto okolností na základe právnych predpisov ES alebo členských štátov, alebo (ii) by ich bolo mimoriadne ťažké uspokojivo uplatniť vo všetkých členských štátoch. Napriek tomu, ako sa tu uvádza, spoločnosti JTI veria, že ES a členské štáty sú si vedomé, že JTI majú určité odôvodnené očakávania pokiaľ ide o uplatňovanie Dohody o spolupráci, Dohody o vzájomnom zrieknutí sa nárokov a vzťahu s ES a členskými štátmi. ES a členské štáty sú si vedomé obáv JTI, že nie je v ich záujme alebo v súlade s ich povinnosťami prevziať záväzky uvedené v Dohode o spolupráci, ak nezískajú riadnym spôsobom podstatné výhody a ochranu požadované z podstaty dohody. Preto sa strany dohodli na určitých ustanoveniach o ukončení Dohody o spolupráci, ak nebudú naplnené opodstatnené očakávania JTI z nového zmluvného vzťahu s ES. 

Opodstatnené očakávania vyplývajúce z Dohody o spolupráci a Dohody o vzájomnom zrieknutí sa nárokov zahŕňajú, no neobmedzujú sa na nasledujúce:

•	Spoločnosti JTI vstupujú do tohto dohovoru a uhradia platby ustanovené v Dohode o spolupráci na princípe, že v priebehu času im to prinesie značný obchodný prospech v súlade s cieľmi dohody, ktoré sú vyjadrené rôznymi spôsobmi, vrátane zvýšenej ochrany ich výrobkov a značiek pred škodami vyplývajúcimi z nezákonných dovozných činností a falšovaného tovaru, zlepšenej spolupráce s ES a členskými štátmi a pozitívnej prezentácie ich vzťahu s ES a členskými štátmi v súlade s Dohodou o spolupráci a akýmikoľvek súvisiacimi dohodami. Aby sa predišlo pochybnostiam, spoločnosti JTI si nie sú vedomé žiadneho reálneho rizika konania zo strany akýchkoľvek žalobcov, ktoré by vyplývalo zo žalôb a nevstupujú do Dohody o spolupráci ani nevykonajú žiadne platby na jej základe s cieľom vylúčiť takéto riziko.

•	Vzájomná pomoc a spolupráca medzi stranami (zvlášť platby od JTI) by mali napomôcť dosiahnutiu zásadnej zmeny v celoeurópskom boji proti nezákonnému dovozu a falšovaniu, aj keď nejestvuje možnosť presného vyhodnotenia týchto zmien alebo vplyvu akéhokoľvek finančného príspevku od JTI. 

•	Ak ide o obmedzenia súvisiace s právnymi otázkami, bezpečnosťou a dôvernosťou, JTI a úrad OLAF očakávajú konštruktívny a priebežný dialóg a vzájomný obojsmerný tok informácií medzi stranami vo veciach týkajúcich sa príslušnej činnosti strán s cieľom kontrolovať nezákonný dovoz a falšovanie. Najmä na základe príslušných právnych predpisov by mali byť obsahom tohto dialógu dostupné informácie, alebo informácie, ktoré je možné získať pre úrad OLAF a/alebo JTI:

o	 ktoré umožnia boj proti nezákonnému obchodovaniu so značkami JTI;

o	 informácie o možných závažných problémoch a iniciatívach mimo ES, ako aj o utajených činnostiach; a

o	konkrétne informácie, ktoré umožnia JTI obmedziť nezákonný obchod s ich výrobkami, a tým obmedziť svoje vlastné vystavenie sa  platbám na základe článku 7 Dohody o spolupráci.

Rozumie sa, že úrad OLAF a účastnícke členské štáty sú v tomto ohľade viazané právnymi a inými verejnými záväzkami a že budú jestvovať obmedzenia a procedurálne otázky, ktoré by mohli brániť uvedenému dialógu. Napriek tomu strany očakávajú, že bude existovať dobrá vôľa, snaha o spoluprácu a pozitívny aktívny vzťah v duchu silnej spolupráce pri takomto zdieľaní informácií, uznávajúc pri tom takéto oprávnené obmedzenia. 

•	Tento vzťah prekračuje očakávaný konštruktívny a priebežný dialóg a vyžaduje si aktívnu spoluprácu v dobrej viere počas celého trvania dohody zo strany úradu OLAF, ES a účastníckych členských štátov a JTI pri spolupráci v boji proti nezákonnému dovozu a falšovaniu.

•	Cieľom dohôd o spolupráci a vzájomnom zrieknutí sa nárokov má byť nastolenie úplného „zmieru“ medzi JTI a ES a účastníckymi členskými štátmi vo veciach všetkých sporov a nárokov peňažnej povahy medzi stranami, týkajúcich sa nezákonného dovozu pred dňom uzatvorenia dohody. Toto je dôležité pre JTI z mnohých dôvodov, ktoré sú nad rámec finančných nákladov vyplývajúcich z akýchkoľvek takýchto nárokov v budúcnosti, ktoré sú zvlášť upravené v ustanoveniach o započítaní v Dohode o spolupráci. Zahŕňajú nasledujúce otázky:

o	 Strany sa dohodli, že je najvyšší čas ukončiť takéto druhy obvinení a sporov, ako aj snahu o riešenie otázok nezákonného dovozu pred dňom uzatvorenia dohody cestou akéhokoľvek kontradiktórneho súdneho konania. 

o	 Schopnosť strán využiť pozitívne výhody vyplývajúce z Dohody o spolupráci a zo vzťahu z nej vyplývajúceho by boli ohrozené, ak by existovali závažné aktívne spory medzi stranami v súvislosti s vecami, ktoré sa udiali pred dňom uzatvorenia dohody, či už sa v čase rokovaní o spolupráci očakávali alebo nie.

o	 Kritiku vznesenú v prípade, ak by JTI uzatvorili tieto dohody, ale následne by boli predmetom závažných nárokov alebo žalôb vo veciach, ktoré sa uskutočnili pred dňom uzatvorenia dohody.

o	 Bolo by mimoriadne škodlivé, ak by JTI poskytli informácie ES alebo účastníckym členským štátom na základe podmienok Dohody o spolupráci alebo ako súčasť s ňou spojených dohovorov, pričom by sa  potom takáto informácia použila v konaní proti JTI.

o	 JTI vyjadrujú svoju konkrétnu a kľúčovú obavu z toho, aby neprišlo k závažným obvineniam zo strany ES alebo účastníckych členských štátov pred akýmkoľvek súdom alebo administratívnym tribunálom, ktoré, ak by sa od nich neupustilo alebo nezbavilo záväzkov na základe Dohody o vzájomnom zrieknutí sa nárokov, by uplatnili závažné nároky v súvislosti s nezákonným dovozom JTI pred dňom uzatvorenia dohody. Takéto nároky by úplne protirečili základnej podstate Dohody o spolupráci a vzťahom vytvoreným na jej základe a mohli by byť obzvlášť škodlivé pre ciele Dohody o spolupráci. Takéto nároky by eliminovali prospech z takýchto opatrení JTI a ponechali by ich v neprijateľnej situácií majúc tesnú spoluprácu s ES a účastníckymi členskými štátmi (vrátane poskytovania značných platieb v ich prospech na pomoc pri budúcej kontrole nezákonného dovozu a falšovania v Európe), pričom by súčasne boli vystavené obvineniam závažnej povahy vo veciach, ktoré mali tieto dohody ukončiť.

JTI sú si vedomé, že Dohoda o spolupráci by nemala byť ohrozená vplyvom nepredvídaného správania sa akejkoľvek nezávislej agentúry v danom účastníckom členskom štáte a že, aj ak takéto konanie môže byť v protiklade s duchom ustanovení, následky pre širšie vzťahy je potrebné kontrolovať a minimalizovať. Môže však dôjsť k situácii, keď veľkosť, množstvo či povaha takýchto nárokov (z hľadiska podstaty nárokov) alebo ich plánovaná a koordinovaná povaha naruší vzťahy s ES a členskými štátmi a môže byť v protiklade s oprávnenými očakávaniami zo strany JTI.

•	S tým, že sa toto považuje za ukončenie celej záležitosti, JTI ďalej očakávajú, že ES a členské štáty nenarušia vzájomné dohovory tým, že by uľahčili iným stranám, alebo ich podnietili k uplatneniu „podobne vyzerajúcich“ nárokov voči nim. Berie sa na vedomie, že ES a účastnícke členské štáty majú verejné povinnosti a môžu byť povinné reagovať na vyšetrovania, pričom nie je možné kontrolovať činnosti všetkých zástupcov všetkých účastníckych štátov. JTI majú záujem, aby ES ani účastnícke štáty nenarušili charakter dohody aktívnou podporou ďalších žalôb.

•	Spoločnosti JTI vo všeobecnosti očakávajú vzťahy s ES a účastníckymi členskými štátmi, ktoré ponúkajú rovnaký stupeň spolupráce, dispozície, dostupnosti a priehľadnosti, aký má k dispozícii PMI. 

•	JTI sú si vedomé, že osoby spojené s ES alebo účastníckymi členskými štátmi by mohli vzniesť vyjadrenia, ktoré by mohli porušiť tento protokol a/alebo že by tlač mohla vyjadriť názory, ktoré sú v úplnom protiklade so zámermi strán a že tento protokol upravuje riadnu nápravu takéhoto konania. Preto JTI ani strany nemôžu odôvodnene očakávať pozitívnu reakciu tlače alebo v ňu dúfať. Napriek tomu JTI odôvodnene očakávajú, že ES ani žiadny účastnícky členský štát sa nebude snažiť porušiť Dohodu o spolupráci alebo vzťahy ňou vytvorené tým, že by trval na cielenej kampani vyjadrení alebo vyhlásení pre tlač alebo osočovaní vznesených proti JTI v súvislosti s obvineniami z nezákonných dovozov JTI pred dňom uzatvorenia dohody, ktoré by ich mohli zbaviť výhod vyplývajúcich z dohovorov, ktoré uzatvorili. 

	5 (c) list potvrdzujúci príjem listu jti

	List ES adresovaný JTI potvrdzujúci príjem listu JTI

Vážený (Paul Bourassa)

Týmto potvrdzujem príjem Vášho listu z (dátum vyhotovenia) týkajúci sa odôvodnených očakávaní JTI (spoločne so všetkými ich pobočkami, vrátane JT International Holding BV a všetkých ich dcérskych spoločností) vo vzťahu k Dohode o spolupráci a Dohode o vzájomnom zrieknutí sa nárokov a s nimi spojeným dohovorom medzi stranami.

S úprimným pozdravom,

(Michel Petite)

	5 (d) list ÚRADU OLAF

List úradu OLAF adresovaný hlavnému právnemu zástupcovi JTI týkajúci sa prevádzkových výhod vyplývajúcich z Dohody o spolupráci

Návrh listu riaditeľa operácií a vyšetrovania úradu OLAF adresovaný hlavnému právnemu poradcovi JTI

Nadväzujúc na naše viaceré rozhovory a na navrhované dohody Vám píšem s cieľom vysvetliť niektoré operatívne výhody pre obe strany, ktoré podľa mňa vyplynú z našich budúcich činností v dôsledku Dohody o spolupráci. Cieľom listu nie je meniť práva alebo povinnosti žiadnej zo strán Dohody o spolupráci. Avšak zámerom je ozrejmiť úmysly strán vo vzťahu k operatívnym výhodám pre obe strany Dohody o spolupráci. 

V prvom rade vnímame Dohodu o spolupráci ako záväzné úpravy, ktoré budú rešpektovať JTI, ako aj Európsky úrad pre boj proti podvodom (OLAF) v priebehu jej 15-ročného trvania. To isté bude samozrejme platiť aj vo vzťahu ku Komisii ako celku bez ohľadu na osoby, ktoré môžu zastávať príslušné miesta v priebehu tohto obdobia v našich jednotlivých organizáciách. Úrad OLAF mieni najmä uplatniť podmienky a podstatu dohody v spolupráci s JTI takým spôsobom, ktorý čo najviac presadí výhody vyplývajúce pre strany pri boji proti výrobe, uskladneniu, pohybu a pašovaniu nezákonne dovezených a falšovaných cigariet (v tomto liste spoločne označovaných ako „nezákonné“). 

Ako viete, úrad OLAF založil špecializovaný útvar (Task Group Cigarettes), ktorého úlohou je naďalej posilňovať komunikáciu a operatívne činnosti s colnými a/alebo inými príslušnými orgánmi členských štátov a tretích krajín, najmä na územiach východnej hranice EÚ s cieľom bojovať proti falšovaniu a nezákonnému dovozu. Činnosti tohto útvaru spolu s ďalšími sekciami úradu OLAF zahŕňajú sledovanie a preverovanie výroby a pohybu nezákonných cigariet, organizáciu koordinovaných krokov v konkrétnych prípadoch zameraných na podvodníkov a zaisťovanie nezákonných cigariet, ako aj zabezpečenie najúčinnejšieho následného sledovania prípadov.

V očakávaní posilnenia týchto činností a s perspektívou nadchádzajúceho podpísania dohody úrad OLAF podniká kroky na posilnenie útvaru o pracovníkov s konkrétnymi skúsenosťami v práci s niektorými krajinami, ktoré možno považovať za zdroj vysokého rizika nezákonného obchodu s cigaretami. Podľa dostupných zdrojov a možností sa úrad OLAF chce sústrediť najmä na výber a umiestnenie zástupcov v určitých kľúčových krajinách na základe priority, aby priamo spolupracovali s orgánmi týchto krajín a zlepšili operatívnu efektívnosť. Ako súčasť procesu určovania najrizikovejších oblastí si úrad OLAF vyžiada informácie od JTI (založených na ich skúsenostiach) a od ďalších spoločností, s ktorými môže mať Spoločenstvo uzatvorené podobné dohody, pričom zohľadní takéto informácie pri rozhodovaní o ďalších krokoch. 

Po podpísaní dohody úrad OLAF a JTI budú udržiavať tesné a pravidelné kontakty medzi kľúčovými pracovníkmi, aby uľahčili rýchlu a účinnú výmenu informácií medzi stranami. Na tento účel budú osoby útvaru Task Group v kontakte s JTI, aby zabezpečili, že informácie alebo požiadavky JTI boli efektívne spracované, čo umožní JTI nastoľovať konkrétne problémy týkajúce sa nezákonných výrobkov, s ktorými sa mohli stretnúť, a aby v prípade potreby nadviazali účinnú komunikáciu s colnými a/alebo inými príslušnými úradmi na danom území. 

Na základe podmienok dohody budú členské štáty zaistenie nezákonných výrobkov JTI nahlasovať úradu OLAF a ďalej spätne oznamovať JTI s cieľom výkonu kontroly. Očakávame, že to povedie ku konštruktívnejším rozhovorom o nastupujúcich trendoch a hrozbách, ako aj spôsoboch možného riešenia problémov pri príslušnej kompetencii jednotlivých strán. V prípade závažných prípadov zaistenia nezákonných výrobkov JTI v kľúčových krajinách, ktoré nie sú signatármi dohody, by za bežných okolností úrad OLAF požiadal úrady týchto krajín, aby umožnili prístup JTI k tomuto zaistenému tovaru, aby JTI mohli získať a poskytnúť informácie, ktoré pomôžu v zameraní krokov s cieľom predísť takémuto problému v budúcnosti. Tieto kontakty by mali viesť k dialógu medzi JTI a týmito orgánmi, ktoré by úrad OLAF vyzval v rámci svojich kompetencií, aby primerane poskytli orgánom, úradu OLAF alebo JTI informácie a námety, ktoré by mohli viesť k lepšiemu zameraniu zdrojov na oblasti vzbudzujúce obavy. Úrad OLAF bude môcť využiť takéto ďalšie informácie v rámci svojich bežných pravidelných alebo špecifických kontaktov s orgánmi príslušných krajín tak, aby bolo možné využiť informácie konkrétne pri formulácii stratégií presadzovania práva a profilov rizík. 

Úrad OLAF privíta návrhy JTI na základe ich vedomostí a skúseností ako príspevok k spoločnému záujmu v boji proti podvodom súvisiacim s cigaretami, ktoré bude možné zohľadniť pri vlastnej formulácii stratégie a taktiky v boji proti nezákonným výrobkom. Účinnosť dohody takéto výmeny skutočne posilnia, pričom úrad OLAF bude môcť ešte širšie sprístupniť dôležité informácie orgánom, ktoré ich budú môcť využiť. 

Čo sa týka uľahčenia bezproblémového uplatňovania dohody bude úrad OLAF organizovať pravidelné plenárne stretnutia so zástupcami colných orgánov a/alebo iných príslušných orgánov účastníckych členských štátov s cieľom prerokovať závažné otázky, iniciatívy a vývoj v súvislosti s nezákonnými výrobkami a pašovaním, na ktoré budú JTI prizvané. Navyše sa úrad OLAF a JTI stretnú najmenej raz za každých 12 mesiacov, aby prehodnotili súčasné, minulé a budúce iniciatívy účastníckych členských štátov, týkajúcich sa boja proti nezákonným výrobkom a obchodu s nimi ,okrem iných kontaktov, ktoré sa uskutočnia podľa potreby. 

Európska komisia predložila legislatívny návrh Európskej rade ministrov a Európskemu parlamentu, ktorý obsahuje ako hlavný cieľ programy na boj proti pašovaniu falšovaných a pravých cigariet. Očakáva sa, že tento legislatívny návrh, ktorý taktiež zabezpečuje týmto programom pridelenie významných prostriedkov bude v krátkom čase prijatý. Nadväzujúc na realizáciu Dohody o spolupráci JTI, úrad OLAF preskúma s kompetentnými orgánmi potrebu zvýšenia finančných zdrojov v priebehu trvania dohody. 

Tešíme sa na pevný vzťah v duchu spolupráce v rámci dohody a potvrdzujeme presvedčenie úradu OLAF, že akékoľvek problémy z minulosti sme zanechali za sebou. Úrad OLAF môže potvrdiť, že nemá žiadny úmysel uplatniť akékoľvek nároky voči JTI v budúcnosti a že prostredníctvom žalôb vznesených voči a/alebo predložených JTI, úrad OLAF upozornil JTI na akékoľvek a všetky podstatné oblasti jeho obáv. Úrad OLAF je pripravený konštruktívne spolupracovať s JTI pri riešení spoločných problémov nezákonného dovozu a falšovania. S týmto cieľom úrad OLAF navrhuje úvodné stretnutie s JTI na riešenie otázok spoločného záujmu. 

Na záver by som chcel ešte raz zdôrazniť, že úrad OLAF vníma dohodu ako silný nástroj na posilnenie každodennej spolupráce medzi JTI, EÚ, členskými štátmi a tretími krajinami s cieľom prijať rýchle a účinné kroky v boji proti pašovaniu a falšovaniu. Po podpise dohody sa táto spolupráca rýchlo rozvinie a očakávame, že z nej vyplynú vzájomne prospešné výsledky.

IAN WALTON

	5 (e) LIST SO ZOZNAMOM DOKUMENTOV

List uvádzajúci dokumenty, ktoré môžu byť brané do úvahy pri výklade Dohody o spolupráci a s ňou spojených dokumentov

Vážený (Paul Bourassa)

Týmto potvrdzujem, že nasledujúce dokumenty (a len nasledujúce dokumenty) zo dňa [...] obsahujú rôzne dohody a dohovory strán na účely odsekov 12.3 a 24.1 Dohody o spolupráci, ktorých kópie sú priložené pre Vašu potrebu:

1.	Dohoda o spolupráci medzi Európskym spoločenstvom a účastníckymi členskými štátmi s JT International SA a JT International Holding BV;
2.	Dohoda o vzájomnom zrieknutí sa nárokov medzi Európskym spoločenstvom a účastníckymi členskými štátmi s JT International SA a JT International Holding BV;
3.	List zo dňa (deň vystavenia), v ktorom ste vyjadrili očakávania JT International SA a JT International Holding BV týkajúce sa dohovorov uzatvorených k tomuto dňu medzi Európskym spoločenstvom a účastníckymi členskými štátmi s JT International SA a JT International Holding BV;
4.	Dohoda týkajúca sa spoločnosti Gallaher medzi Európskym spoločenstvom a účastníckymi členskými štátmi s JT International SA a JT International Holding BV;
5.	Vzdanie sa určitých nárokov uplatnených voči niektorým spoločnostiam, ktoré sú v tomto dokumente definované ako subjekty RJR;
6.	 List zo dňa (deň vystavenia) od Iana Walton-Georgea týkajúci sa určenia laboratória na všetky účely na základe Dohody o spolupráci; a
7.	Tento list s protipodpisom v mene JT International SA a JT International Holding BV.

Ak s týmto súhlasíte, prosím, označte svoj súhlas s týmto zoznamom v mene JT International SA a JT International Holding BV.

S úprimným pozdravom,

(Michel Petite)

Prijaté a odsúhlasené zo strany JT International SA a JT International Holding BV 

__________________________
(Paul Bourassa)

	6. PODPISOVÉ STRÁNKY

•	JT International S. A. a JT International Holding BV 
•	Japan Tobacco Inc. 
•	Európske spoločenstvo
•	Členský štát (Slovenská republika)

JT International S. A.
JT International Holding BV 

Vec:

•	Dohoda o spolupráci medzi Európskym spoločenstvom a účastníckymi členskými štátmi a JT International SA a JT International Holding BV;

•	Dohoda o vzájomnom zrieknutí sa nárokov medzi Európskym spoločenstvom a účastníckymi členskými štátmi a JT International SA a JT International Holding BV;

•	Dohoda týkajúca sa spoločnosti Gallaher medzi Európskym spoločenstvom a účastníckymi členskými štátmi a JT International SA a JT International Holding BV;

________________________
(Paul Bourassa)

Dňa: ____________________

________________________
(druhý signatár)

Dňa: ____________________

Japan Tobacco Inc. sa týmto zaručuje, že v prípade, ak by ich spoločnosti alebo akékoľvek ich priame alebo nepriame dcérske spoločnosti, ktoré ešte nie sú stranami Dohody o spolupráci medzi Európskym spoločenstvom a účastníckymi členskými štátmi s JT International SA a JT International Holding BV, sa zaviazali vyrábať, predávať, distribuovať alebo uskladňovať cigarety v rámci alebo cez ES, alebo akúkoľvek inú krajinu uvedenú v prílohe 6, či už priamo alebo nepriamo, Japan Tobacco Inc. uisťujú, že ony samotné alebo takéto dcérske spoločnosti budú dodržiavať podmienky uvedenej dohody. Japan Tobacco Inc. taktiež zaručujú, že ich spoločnosti, ani žiadne ich priame alebo nepriame dcérske spoločnosti nebudú konať v snahe vyhnúť sa alebo obmedziť záväzky JTI alebo JTH ustanovené touto dohodou. Týmto Japan Tobacco Inc. vyhlasujú, že majú právomoc poskytnúť tieto záruky v súvislosti s ich spomínanými dcérskymi spoločnosťami.

			Japan Tobacco Inc.

			Podpísal:

			______________________________

Európske spoločenstvo

Týmto Európska komisia uzatvára nasledujúce dohody v mene Európskeho spoločenstva, a má plnú právomoc a splnomocnenie tak vykonať:

•	Dohoda o spolupráci medzi Európskym spoločenstvom a účastníckymi členskými štátmi a JT International SA a JT International Holding BV;

•	Dohoda o vzájomnom zrieknutí sa nárokov medzi Európskym spoločenstvom a účastníckymi členskými štátmi a JT International SA a JT International Holding BV;

•	Dohoda týkajúca sa spoločnosti Gallaher medzi Európskym spoločenstvom a účastníckymi členskými štátmi a JT International SA a JT International Holding BV;

Uzatvorenie a plnenie týchto dohôd Európskou komisiou je v jej plnej právomoci a bola riadne splnomocnená prostredníctvom všetkých potrebných úkonov z jej strany;

Každá z týchto dohôd predstavuje platnú a záväznú dohodu Európskeho spoločenstva a je vymáhateľná v súlade s jej podmienkami.

__________________________			____________________________
Michel Petite						Franz-Hermann Brüner
generálny riaditeľ					generálny riaditeľ
Právna služba						Európsky úrad pre boj proti podvodom
Európska komisia					Európska komisia

Dňa: 14. decembra 2007

SLOVENSKÁ REPUBLIKA

Týmto minister financií Slovenskej republiky uzatvára v mene Slovenskej republiky nasledujúce dohody a má plnú právomoc  a splnomocnenie tak vykonať:

•	Dohoda o spolupráci medzi Európskym spoločenstvom a účastníckymi členskými štátmi a JT International SA a JT International Holding BV;

•	Dohoda o vzájomnom zrieknutí sa nárokov medzi Európskym spoločenstvom a účastníckymi členskými štátmi a JT International SA a JT International Holding BV;

•	Dohoda týkajúca sa spoločnosti Gallaher medzi Európskym spoločenstvom a účastníckymi členskými štátmi a JT International SA a JT International Holding BV.

Uzatvorenie a plnenie týchto dohôd Ministerstvom financií Slovenskej republiky je v jeho plnej vládnej právomoci a bolo riadne splnomocnené prostredníctvom všetkých potrebných úkonov z jeho strany.

Každá z týchto dohôd predstavuje platnú a záväznú dohodu Slovenskej republiky a je vymáhateľná v súlade s jej podmienkami.

Ján POČIATEK v. r.
minister financií
Slovenskej republiky

__________________________

____________________________

Dňa:  21. septembra 2007

SLOVENSKÁ REPUBLIKA

Minister financií Slovenskej republiky v mene Slovenskej republiky týmto súhlasí                  s dokumentom Vzdanie sa nárokov a má plnú právomoc a splnomocnenie tak vykonať.

Uzatvorenie a plnenie tohto dokumentu je v plnej vládnej právomoci Ministerstva financií Slovenskej republiky, ktoré bolo riadne  splnomocnené prostredníctvom všetkých potrebných úkonov z jeho strany.

Dokument Vzdanie sa nárokov predstavuje platnú a záväznú dohodu Slovenskej republiky a je vymáhateľný v súlade s jeho podmienkami.

Ján POČIATEK, v. r.
minister financií
Slovenskej republiky

____________________________

Dňa:  21. septembra 2007

DOHODA O SPOLUPRÁCI S JTI
Podkladové materiály

Zoznam podkladových materiálov

[1] Zhrnutie
[2] Rekapitulácia

[1] ZHRNUTIE

DOHODA O SPOLUPRÁCI S JAPAN TOBACCO INTERNATIONAL
ZHRNUTIE

Komisia v mene Európskeho spoločenstva a 26 členských štátov vyjednala Dohodu o spolupráci so spoločnosťou Japan Tobacco International (JTI).
Komisia sa rozhodla v zásade podpísať navrhovanú dohodu v mene Spoločenstva a vyzvať členské štáty, aby takisto zvážili jej podpísanie.
V dohode sa uvádza, že v záujme všetkých zúčastnených strán je vylúčiť nezákonný predaj cigariet v Európskom spoločenstve (vrátane pašovaného a falšovaného tovaru) a posilniť schopnosť uplatňovania práva v boji proti takémuto nezákonnému obchodu. Jej zámerom je teda bojovať s pašovaním a falšovaním cigariet v budúcnosti.
Dohoda má celoeurópsky rozsah a je právne záväzná.
Okrem uvedeného je jej zámerom ukončiť všetky súdne spory medzi stranami v tejto oblasti.

Pozadie a história
Dohodou o spolupráci sa uzatvára občiansko-právna žaloba prvýkrát podaná Komisiou voči Japan Tobacco v Spojených štátoch amerických v novembri 2000 s cieľom zastaviť pašovanie cigariet do EÚ.
Súčasnú žalobu voči Japan Tobacco podala Komisia a desať členských štátov v januári 2002. Odvtedy sa ďalších šestnásť členských štátov rozhodlo pripojiť k žalobe a splnomocniť Spoločenstvo, aby v súlade s tým konalo.
9. júla 2004 bola podpísaná Dohoda o opatreniach proti nezákonnému dovozu a falšovaniu s PMI. Tá v mnohých smeroch poslúžila ako vzor pri tvorbe Dohody o spolupráci s JTI. 
Komisia sa domnieva, že dobrovoľná a právne záväzná dohoda s každým výrobcom tabakových výrobkov je vysoko efektívny spôsob boja proti nezákonnému dovozu a falšovaniu.
V nasledujúcom texte je zhrnutie cieľov a kľúčových súčastí dohody a jej príloh.
Odkazy v zhrnutí [v hranatých zátvorkách] sa odvolávajú na dokumenty v súbore:

1.	Dohoda o spolupráci
Príloha 1 – Medzinárodné ochranné známky Japan Tobacco 
Príloha 2 – Ochranné známky Japan Tobacco 
Príloha 3 – Program „Poznaj svojho zákazníka" (ďalej len „PSZ“)
Príloha 4 – Zoznam arbitrov
Príloha 5 – Dohoda o viazaní finančných prostriedkov
Príloha 6 – Zoznam krajín na účely „sledovania a pátrania“

2.	Dohoda o vzájomnom zrieknutí sa nárokov - Príloha 1: Dohoda o späťvzatí žaloby v USA
3.	Dohoda týkajúca sa spoločnosti Gallaher – Zoznam 1: Zoznam ochranných známok spoločnosti Gallaher 
4.	Vzdanie sa nárokov voči RJR – Zoznam 1: Zoznam ochranných známok JT International
5.	Podporné listy:
a.)	List určujúci laboratórium
b.)	List JTI
c.)	List potvrdzujúci prijatie listu JTI 
d.)	List úradu  OLAF
e.)	List so zoznamom dokumentov
6.	Podpisové stránky
•	JT International S. A. a JT International Holding BV
•	Japan Tobacco Inc.
•	Európske spoločenstvo
•	Členský štát (Slovenská republika)

Poznámka: Sprístupnenie dohody – Dôvernosť – Médiá

Dohoda a sprievodné dokumenty sú predmetom Dohody o prísnej dôvernosti uzatvorenej medzi stranami.
Z toho dôvodu sú všetky takéto dokumenty klasifikované ako VYHRADENÉ EÚ.
Pre prípad úniku informácií bol s JTI dohodnutý balík informácií pre médiá.

[1] DOHODA O SPOLUPRÁCI
(A) USTANOVENIA O BOJI PROTI NEZÁKONNÉMU DOVOZU

Hlavný úžitok tejto dohody pre Európske spoločenstvo a členské štáty je vytvorenie komplexného systému boja proti nezákonnému dovozu a praniu špinavých peňazí v súvislosti s predajom cigariet JTI.
Obsahuje tri kľúčové prvky, prostredníctvom ktorých výrobca zabezpečuje, že dôjde k ukončeniu nezákonného dovozu jeho výrobkov:
(i)	ustanovenia o dodržiavaní podmienok, účelom ktorých je ochrana proti pašovaniu a praniu špinavých peňazí (riadna previerka, „poznaj svojho zákazníka“; spôsoby platby, objemy predaja a vedenie záznamov); 
(ii)	ustanovenia o sledovaní a pátraní, ktoré pomáhajú snahám súvisiacim s vymáhaním európskych právnych predpisov pri prevencii pašovania v budúcnosti umožnením sledovania a pátrania po cigaretách spoločnosti Japan Tobacco (označovanie veľkých balení, kartónov a balíčkov cigariet, zriadenie databázy veľkých balení, jej sprístupnenie úradníkom ES a členských štátov a sledovanie cigariet);
(iii)	požiadavka na platby z titulu zaistenia cigariet vo výške sto percent (100 %) a [pri zaisteniach presahujúcich hranicu 90 miliónov cigariet] vo výške päťsto percent (500 %) splatného cla a daní pri pravých cigaretách Japan Tobacco zaistených v budúcnosti.
Dohoda taktiež zabezpečuje ročné peňažné platby, ktoré možno použiť na boj proti pašovaniu a falšovaniu cigariet.

(i) Ustanovenia o dodržiavaní podmienok – Články 3-5
Dohoda a jej prílohy vytvárajú komplexný súbor pravidiel o dodržiavaní podmienok, ktoré musí spoločnosť JTI dodržiavať pri predaji cigariet a získavaní platieb za ne, aby sa tým významne znížila možnosť tretích strán pašovať cigarety do Európskeho spoločenstva. Dohoda a jej prílohy:
•	obsahujú prísne pravidlá týkajúce sa programu "poznaj svojho zákazníka";
•	regulujú spôsoby, ktorými môže spoločnosť JTI prijímať platby za cigarety s cieľom predchádzať praniu špinavých peňazí;
•	vyžadujú, aby spoločnosť JTI predávala cigarety iba v množstvách, ktoré zodpovedajú legitímnemu dopytu po jej cigaretách na danom trhu;
•	vyžadujú vedenie záznamov a poskytovania záznamov osobám činným vo vymáhaní práva a
•	vyžadujú zhodu s mnohými týmito pravidlami u zákazníkov spoločnosti JTI a u zákazníkov týchto zákazníkov. 
(ii) Ustanovenia o sledovaní a pátraní – Článok 6
Prvky dohody týkajúce sa sledovania a pátrania sú určené na pomoc pri snahe o vymáhanie európskych právnych predpisov s cieľom zabrániť v budúcnosti pašovaniu tým, že umožnia sledovanie a pátranie po cigaretách Japan Tobacco.
Súčasťou prvkov sledovania a pátrania sú významné záväzky spoločnosti JTI v týchto súvislostiach:
•	označovanie určených veľkých balení
•	označovanie kartónov a v určitých konkrétnych prípadoch balíčkov cigariet 
•	vytvorenie databázy obsahujúcej informácie o veľkých baleniach cigariet JTI a
•	poskytnutie okamžitého prístupu určeným pracovníkom ES a členských štátov k informáciám v databáze veľkých balení v prípade zaistenia veľkých balení cigariet JTI.
Dohoda taktiež vyžaduje od spoločnosti JTI, aby sa zaoberala ďalším výskumom a zavádzala technológie označovania kódmi a ich snímania v praxi.

(iii) Platby z titulu zaistenia cigariet a informácie o zaistení – Článok 7
Článok 7 ustanovuje, že v prípade zaistenia 50 000 pravých cigariet Japan Tobacco musí spoločnosť JTI poskytnúť detailné informácie ohľadom zaistených cigariet, ako je dátum a miesto výroby, krajina zamýšľaného určenia, priebežné skladovanie a preprava, totožnosť prvého nákupcu a všetkých známych nasledujúcich nákupcov.
Spoločnosť JTI je tiež povinná ES a členským štátom poskytnúť faktúry a záznamy o platbách za tieto cigarety.
Spoločnosť JTI musí taktiež vykonať „dodatočnú platbu“ v prospech Európskeho spoločenstva a členského štátu  ktorý cigarety zaistil, ktorá sa bude rovnať celkovej sume ušlého cla a daní, ktoré by sa zaplatili z týchto cigariet, ak by boli zákonne distribuované do maloobchodných sietí v členskom štáte, kde boli zaistené.
Článok 7 tiež ustanovuje „základné množstvo" vo výške 90 miliónov cigariet (zhodné s Dohodou o spolupráci s Philip Morris). Ak zaistené množstvo pravých cigariet Japan Tobacco prekročí základné množstvo v ktoromkoľvek danom roku, spoločnosť JTI zaplatí dodatočne za každý prípad zaistenia cigariet (najmenej 5 veľkých balení) sumu, ktorá sa rovná štvornásobku cla a daní, ktoré by sa na tieto cigarety vymerali.
Táto záruka peňažných platieb zo strany spoločnosti JTI v prípade zaistenia akýchkoľvek pravých výrobkov Japan Tobacco by mala zaručiť, že spoločnosť JTI urobí všetko, čo je v jej moci, aby predišla pašovaniu svojich cigariet do Európskeho spoločenstva.
Táto záruka bude okamžite dostupná aj novým členským štátom po vstupe do Európskeho spoločenstva.
(iv) Peňažné platby podľa článku 8 tejto dohody
Okrem uvedeného v rámci tejto dohody spoločnosť JTI zaplatí ES a členským štátom 400 miliónov USD v 15 ročných splátkach, pričom väčšia časť bude uhradená v prvých piatich rokoch. 
Tieto peňažné platby sa vyplatia popri dodatočných platbách podľa článku 7 o zaistení pašovaných pravých cigariet po dni uzatvorenia dohody.
(B)	USTANOVENIA VZŤAHUJÚCE SA NA UKONČENIE SPOROV Z MINULOSTI
(i) Vzdanie sa nárokov  (pozrite Dohodu o vzájomnom zrieknutí sa nárokov)
Ako je nižšie podrobnejšie uvedené, navrhnutá dohoda zahŕňa upustenie od všetkých civilných sporov zo strany ES, účastníckych členských štátov a ich územných alebo správnych celkov vzťahujúcich sa na spory z minulosti  so spoločnosťou JTI týkajúce sa pašovania.
(ii) Započítanie
Ako ďalší stupeň ochrany ustanovujú klauzuly o započítaní, že spoločnosť JTI si môže ponechať časť budúcich platieb dlžných voči ES, ak je vynesený rozsudok proti JTI a v prospech členského štátu alebo jeho územného alebo správneho celku v záležitostiach týkajúcich sa civilných sporov z minulosti, ktoré mali byť zahrnuté v dohode a na ktoré sa malo vzťahovať vzdanie sa nárokov.
(iii) Ukončenie
Spoločnosť JTI má možnosť za veľmi obmedzených okolností ukončiť záväzky týkajúce sa vyplatenia peňazí podľa tejto dohody – pozrite nižšie.
Na druhej strane však nie je možné zrušiť časti dohody týkajúce sa certifikovaného zákazníka, certifikovaného zmluvného partnera, sledovania a pátrania alebo ustanovenie o riešení sporov. 
(C)	RIEŠENIE SPOROV

Článok 14 tejto dohody ustanovuje, že spory majú byť predmetom arbitráže.
Dohoda upravuje riešenie sporov, ktoré sa vzťahujú na výklad a uplatňovanie trvalých práv a záväzkov vyplývajúcich z dohody. Strany súhlasili s arbitrážou ako nezávislým spôsobom riešenia sporov, s použitím osvedčených pravidiel Komisie OSN pre medzinárodné obchodné právo (UNCITRAL). Menšie spory môže riešiť jediný arbiter uvedený v zozname arbitrov nachádzajúcom sa v prílohe 4. Senát troch arbitrov však bude k dispozícii pri závažnejších sporoch, ktoré sa týkajú napríklad platieb na základe článkov 7 a 8, zápočtu a ukončenia.
Taktiež sa odsúhlasilo použitie práva štátu New York ako rozhodného práva pri tejto dohode, pretože v tomto štáte spor začal. Arbitráž sa bude konať podľa rozhodnutia arbitrov buď v ES alebo vo Švajčiarsku, pričom všetky odvolania voči arbitrážnemu rozhodnutiu sa budú prejednávať výhradne na Spolkovom súde Švajčiarska. 
(D)	ROZDIELY V DOHODÁCH SO SPOLOČNOSŤAMI PHILIP MORRIS A JAPAN TOBACCO

Balík dohodnutý s JTI má v porovnaní s dohodou PMI určité obmedzené odlišnosti: 
•	Garantuje rovnaký prístup všetkých členských štátov k dodatočným platbám v súvislosti so zaistením. 
•	Obsahuje rozsiahlejšie ustanovenie týkajúce sa sledovania a pátrania. Ustanovuje napríklad aj sledovanie a pátranie po kartónoch a podľa potreby a postupným zlepšovaním sa techniky ustanovuje tiež automatické rozšírenie sledovania a pátrania aj na balíčky. Ďalej ustanovuje zlepšenie kontroly nasledujúcich zákazníkov a rozšírenie dohody v budúcnosti na ďalšie zdroje výrobkov podľa potreby. 
•	Obsahuje odlišné ustanovenie na ukončenie dohody (pozrite list od JTI).
•	Obsahuje konkrétne vzdanie sa nárokov voči RJR v súvislosti so značkami, ktoré spoločnosť Japan Tobacco kúpila od RJR.
•	Obsahuje dohodu o moratóriu v súvislosti so spoločnosťou Gallaher, ktorú spoločnosť JTI kúpila v apríli 2007.
•	Nemá niektoré ustanovenia obsiahnuté v dohode so spoločnosťou Philip Morris International, ktoré sa na základe skúsenosti ukázali byť nepotrebné. Napríklad ustanovenia týkajúce sa stanoviska Komisie národným súdom, zložité výpočty peňažných platieb a zložité výpočty platieb z titulu zaistenia sa vypustili alebo zjednodušili. 

[2] DOHODA O VZÁJOMNOM ZRIEKNUTÍ SA NÁROKOV (ďalej len „DVZN“)
Táto dohoda ustanovuje vzdanie sa nárokov voči spoločnostiam Japan Tobacco.
Významnou výhodou podpísania Dohody o spolupráci pre JTI je ukončenie súdnych sporov voči Japan Tobacco, ktoré v súčasnosti prebiehajú v Spojených štátoch a všeobecné vzdanie sa všetkých občianskoprávnych nárokov vo vzťahu k pochybeniam z minulosti.
Zámerom je, aby DVZN zbavila záväzkov, vzdala sa a upustila od všetkých občianskoprávnych nárokov voči skupine spoločností Japan Tobacco v súvislosti s týmito súdnymi spormi. Vzdanie sa však neznamená upustenie od akýchkoľvek obvinení z trestných činov, daňových nárokov, či nárokov týkajúcich sa ochrany zdravia alebo správneho konania.
DVZN nijak neobmedzuje alebo neobchádza právne predpisy alebo nariadenia členských štátov alebo ES a neobmedzuje právomoc a voľnosť rozhodovania ES alebo účastníckych členských štátov pri výkone úradných povinností.
Príloha 1: Dohoda o späťvzatí žaloby v USA 
DVZN sa podpisuje súčasne s Dohodou o späťvzatí žaloby v New York, čo je dokument, ktorý má byť predložený Okresnému súdu v New Yorku a ktorý žiada o vydanie rozhodnutia, ktorým sa konanie proti  Japan Tobacco skončí.

[3] DOHODA TÝKAJÚCA SA SPOLOČNOSTI GALLAHER
V apríli 2007, pred dokončením návrhu Dohody o spolupráci, spoločnosť Japan Tobacco prostredníctvom spoločnosti, ktorá je súčasťou Japan Tobacco Group, nadobudla 100 % emitovaného akciového kapitálu spoločnosti Gallaher Group plc, čo je tabaková spoločnosť so sídlom vo Veľkej Británii.
Kvôli tejto akvizícii vznikla potreba dočasnej dohody, ktorá poskytuje JTI potrebný čas na vykonanie previerky činnosti spoločnosti Gallaher, za prísneho dohľadu úradu OLAF, pričom počas tohto dočasného obdobia sa zachovávajú práva ES a účastníckych členských štátov voči spoločnosti Gallaher.
Dohoda týkajúca sa spoločnosti Gallaher obsahuje nasledujúce prvky:
(a)	Ustanovuje komplexný rámec a harmonogram, podľa ktorého musí JTI zaviesť v spoločnosti Gallaher štandardy uvedené v Dohode o spolupráci;
(b)	núti JTI reagovať na akékoľvek žiadosti úradu OLAF alebo členských štátov; 
(c)	zavádza „obdobie moratória“, počas ktorého sa ES a účastnícke členské štáty zaväzujú neuplatňovať občianskoprávne nároky týkajúce sa spoločnosti Gallaher, pričom sa súčasne pozastavuje plynutie premlčacej alebo podobnej vydržacej lehoty v súvislosti s občianskoprávnymi nárokmi;
(d)	ustanovuje, že ak úrad OLAF dospeje k záveru, že spoločnosti JTI sa podarilo dostať spoločnosť Gallaher na príslušnú prevádzkovú úroveň, JTI/Gallaher sa stane súčasťou Dohody o spolupráci (t. j. dodatočné platby) a súvisiacich dohôd (t. j. DVZN a jej ustanovenia o vzdaní sa nárokov). ES a účastnícke členské štáty si však ponechávajú možnosť uplatniť občianskoprávne nároky, ktoré sú konkrétne uvedené, oznámené spoločnostiam Gallaher/JTI a uplatnené v rámci stanovenej lehoty.
V dohode týkajúcej sa spoločnosti Gallaher nie je nič, čo by ovplyvňovalo alebo obmedzovalo právo účastníckych členských štátov kedykoľvek uplatňovať trestné, daňové nároky, nároky týkajúce sa ochrany zdravia alebo správneho konania.

[4] VZDANIE SA NÁROKOV VOČI RJR
V máji 1999 Japan Tobacco kúpilo medzinárodné značky spoločnosti R. J. Reynolds Tobacco Company a jej pridružených subjektov (ďalej len “subjekty RJR”). Ako súčasť akvizície Japan Tobacco prevzalo podpisom kúpnej zmluvy aj zmluvnú povinnosť zbaviť subjekty RJR zodpovednosti vo vzťahu k nárokom, ktoré by mohli byť uplatňované voči subjektom RJR v súvislosti s ich medzinárodnými podnikateľskými aktivitami.
ES a viaceré členské štáty uplatnili voči subjektom RJR nárok na Okresnom súde v New Yorku v USA a tento nárok, o ktorom sa koná, môže vystaviť Japan Tobacco minimálne potenciálnemu právnemu nároku na odškodnenie zo strany subjektov RJR.
Japan Tobacco si želá s ES a účastníckymi členskými štátmi uzavrieť zmier;
a čo je dôležité, nechce sa nechať vtiahnuť do budúceho konfliktu s ES a členskými štátmi v dôsledku vedenia súdneho sporu voči subjektom RJR zo strany ES a členských štátov.
V reakcii na túto obavu ES a účastnícke členské štáty súhlasili s tým, že sa čiastočne vzdajú nárokov voči subjektom RJR, t. j. vzdajú sa tých nárokov, ktoré by vystavili Japan Tobacco nároku na odškodnenie, menovite občianskoprávnych nárokov týkajúcich sa tradičných značiek RJR (t. j. Winston, Camel, Salem) vyplývajúcich z konania pred podpisom tohto vzdania sa nárokov voči RJR.
Vzdanie sa nárokov voči RJR sa netýka žiadnych údajných previnení RJR súvisiacich s inými značkami (vrátane značiek Brown & Williamson, Barton a Easton) a tiež nepredstavuje vzdanie sa nárokov v trestnom konaní a ani nárokov týkajúcich sa ochrany zdravia, správneho konania a daňových nárokov. 

[5] PODPORNÉ LISTY
(a) LIST URČUJÚCI LABORATÓRIUM
Aby sa vylúčili akékoľvek pochybnosti, tento list určuje, ktoré laboratórium bude zisťovať, či zaistené cigarety JT sú pravé (a tým pádom podliehajú platbám s titulu zaistenia) alebo falšované, v prípade, že sa strany v tejto otázke nedokážu dohodnúť. 
(b) LIST JTI a (c) POTVRDENIE PRIJATIA
V tomto liste spoločnosť JTI v súvislosti s dohodou uvádza svoje očakávania, ktorých závažné narušenie by ju mohlo oprávňovať k tomu, aby žiadala arbitrov o ukončenie platnosti dohody. 
Článok 24.1 Dohody o spolupráci odkazuje "na výslovné vyjadrenia uvedené v akomkoľvek liste uvádzajúcom primerané očakávania ktorejkoľvek zo strán ... na účely článku 12" [ukončenie platnosti].
Počas rokovaní spoločnosť JTI vyhlasovala, že uzatvára Dohodu o spolupráci na základe viacerých očakávaní, pričom každé z týchto očakávaní bolo obzvlášť dôležité z hľadiska obchodného a ekonomického zdôvodnenia predstavenstvu spoločnosti, aby mohla byť Dohoda o spolupráci spolu so súvisiacimi dokumentmi schválená. Snahou JTI bolo zahrnúť tieto očakávania do Dohody o spolupráci, avšak ES usúdilo, že aj napriek tomu, že tieto očakávania zo strany JTI boli primerané a bolo možné s nimi súhlasiť, otázka očakávaní jednej zo strán viac prináleží do pridruženého listu JTI adresovaného ES. Spoločnosť JTI pošle list a Európska komisia potvrdí jeho príjem. 
List JTI stanovuje primerané očakávania spoločnosti pri uzatváraní Dohody o spolupráci a súvisiacich dohôd. Rozumie sa, že tieto očakávania sú v súlade s tým, ako ES chápe spôsob, ako bude Dohoda o spolupráci fungovať. 
V prípade, že Dohoda o spolupráci a DVZN v praxi zlyhajú a spoločnosť JTI si bude na základe toho želať ukončiť platnosť Dohody o spolupráci, arbitri môžu použiť tento list ako pomôcku pri výklade. Súčasťou očakávaní spoločnosti JTI je: 
•	očakáva sa, že Dohoda o spolupráci a platby hradené ES a účastníckym členským štátom budú mať pozitívny vplyv na podnikanie spoločnosti JTI;
•	malo by dôjsť ku zlepšeniu spolupráce s ES a členskými štátmi – spolupráca a platby by mali zásadným spôsobom pomôcť aktivitám v boji proti nezákonnému dovozu a falšovaniu; 
•	strany si budú poskytovať primeranú úroveň vzájomnej pomoci (s ohľadom na právne obmedzenia a obmedzenia z titulu dôvernosti) v boji proti nezákonnému obchodovaniu so značkami JT; DVZN nastolí zmier medzi stranami v súvislosti s peňažnými spormi vo vzťahu k pochybeniam z minulosti a závažné nároky uplatnené voči JT by znehodnotili výhody, ktoré spoločnosti JT plynú z Dohody o spolupráci;
•	ES a účastnícke členské štáty nebudú konať tak, aby podnietili iné strany k uplatneniu „podobne vyzerajúcich" nárokov;
•	k JT sa bude pristupovať obdobným spôsobom ako k Philip Morris a
•	ES a účastnícke členské štáty sa nebudú zapájať do cielenej mediálnej kampane v súvislosti s predchádzajúcim konaním spoločnosti JTI.
Ako je uvedené vyššie, platnosť dohody sa môže ukončiť, iba čo sa týka článku 7 (platby z titulu zaistenia) a článku 8 (ročné platby). Nie je možné zrušiť časti dohody týkajúce sa certifikovaného zákazníka, certifikovaného zmluvného partnera, sledovania a pátrania alebo ustanovení o riešení sporov. 
(d) LIST ÚRADU OLAF
Po schválení Dohody o spolupráci z nej budú plynúť prevádzkové výhody pre obe strany. Spoločnosť JTI si žiadala od úradu OLAF vysvetľujúci list, v ktorom by úrad OLAF uviedol, aké potenciálne výhody očakáva.
List potvrdzuje, že:
i.	Dohoda o spolupráci je záväzným súborom opatrení, z ktorých budú plynúť výhody spoločnosti JTI aj úradu OLAF; 
ii.	Špecializovaný útvar úradu OLAF - Task Group Cigarettes (Pracovná skupina pre cigarety), bude naďalej pokračovať vo zvýšenej miere v spolupráci s JTI, v aktivitách boja proti falšovaniu a nezákonnému dovozu;
iii.	Úrad OLAF a jeho pracovná skupina v rámci obmedzeného rozpočtu plánuje nové iniciatívy; 
iv.	Úrad OLAF získa od JTI informácie o najrizikovejších oblastiach z hľadiska nezákonného dovozu a falšovania a bude udržiavať úzke styky s JTI pri výmene informácií, rešpektujúc právne obmedzenia; 
v.	JTI môže byť informované o zaisteniach a môže byť oprávnené skontrolovať cigarety; 
vi.	Budú sa konať pravidelné stretnutia úradu OLAF a spoločnosti JTI, vrátane stretnutí, na ktorých sa bude diskutovať o otázkach spoločného záujmu;
vii.	Úrad OLAF verí, že problémy JTI z minulosti zanechal za sebou a že vznikne nový vzťah na báze spolupráce.
(e) LIST SO ZOZNAMOM DOKUMENTOV
Tento list uvádza a vymedzuje dokumenty, ktoré môžu arbitri brať do úvahy pri výklade Dohody o spolupráci.
Článok 24.1 Dohody o spolupráci sa odvoláva na „výslovné vyjadrenia uvedené v akomkoľvek liste“, ktoré tvoria súčasť dohody.
Stanovuje najmä rozsah skutočností, ktoré možno brať do úvahy pri posudzovaní žiadosti spoločnosti JTI o ukončenie dohody. 
[6] PODPISOVÉ STRANY
Každá zo strán bude podpisovať dva dokumenty:
(i)	spoločnú podpisovú stranu pre tri navrhované dohody: 
[1]	Dohoda o spolupráci
[2]	Dohoda o vzájomnom zrieknutí sa nárokov a
[3]	Dohoda týkajúca sa spoločnosti Gallaher.
(ii)	 podpisovú stranu pre Vzdanie sa nárokov voči RJR, dokument [4].
Tieto dve podpisové strany budú poslané elektronickou poštou určeným kontaktným osobám každého účastníckeho členského štátu najneskôr do utorka, 17. júla 2007.
V prípade podpísania dohody, príslušní predstavitelia Komisie podpíšu podporné listy, ako je to uvedené.
Aj keď stranami dohody sú iba spoločnosti JTI a JTH, podpisový priestor pre Japan Tobacco - materskú spoločnosť JTI a JTH so sídlom v Tokiu, zaväzuje Japan Tobacco a jej dcérske spoločnosti k rešpektovaniu  dohody. Priestor na podpisy je porovnateľný s priestorom na podpisy spoločnosti Altria v dohode s PMI. 

[2] REKAPITULÁCIA

DOHODA O SPOLUPRÁCI S JAPAN TOBACCO INTERNATIONAL
Rekapitulácia
Nasleduje podrobné zhrnutie návrhu Dohody o spolupráci so spoločnosťou JTI.
I.	Zmluvné strany a signatári dohody
A.	ES a účastnícke členské štáty (tie členské štáty, ktoré podpíšu dohodu).
B.	Japan Tobacco International, S. A., vrátane svojej materskej spoločnosti Japan Tobacco Holding, B. V.
Japan Tobacco, Inc., materská spoločnosť so sídlom v Japonsku, nie je strana zahrnutá v dohode. Japan Tobacco, Inc. však podpisuje túto dohodu vo svojom vlastnom mene a v mene všetkých svojich dcérskych spoločností a súhlasila s poskytnutím príslušnej dokumentácie na potvrdenie toho, že je oprávnená zaviazať všetky svoje dcérske spoločnosti touto dohodou, ak sa ktorákoľvek dcérska spoločnosť spoločnosti Japan Tobacco bude zaoberať predajom, prepravou alebo distribúciou cigariet v Európskom spoločenstve alebo v ktoromkoľvek štáte v zóne ochrany, ako je to podrobnejšie uvedené ďalej).
II.	Článok 1 – Odôvodnenia
A.	Uvádza všeobecný opis zmluvných strán a účel dohody.
B.	Uvádza rôzne spoločné záujmy zmluvných strán vo vzťahu k odstráneniu pašovania cigariet a ďalších nezákonných činností s tým spojených.
C.	Všeobecne opisuje dohodu ako dohodu v najvyššom verejnom záujme.
III.	Článok 2 – Definície a výklad
Táto časť vymedzuje rôzne definované termíny a pravidlá na účely výkladu Dohody o spolupráci. 
IV.	Článok 3 – Záväzky spoločností Japan Tobacco 
Odsek 3.1 uvádza záväzok spoločností Japan Tobacco zabezpečiť, aby žiadnym spôsobom nedochádzalo k porušovaniu právnych predpisov vzťahujúcich sa na obchod s cigaretami.
Odsek 3.2 uvádza, že podmienky Dohody o spolupráci sa začnú uplatňovať na nové výrobné prevádzky získané spoločnosťami Japan Tobacco do dvanástich mesiacov odo dňa uzatvorenia dohody.
Odsek 3.3 uvádza, že zmluvné strany sa dohodnú na tom, ako rozšíriť podmienky tejto Dohody o spolupráci na nové spoločnosti a značky získané spoločnosťami Japan Tobacco po dni uzatvorenia dohody.
Odsek 3.4 uvádza, že bez ohľadu na harmonogramy uvedené v odseku 3.3, spoločnosti Japan Tobacco budú uplatňovať niektoré základné povinnosti na novo získané spoločnosti a značky. 
Odsek 3.5 uvádza, že spoločnosti Japan Tobacco budú dodržiavať a uplatňovať záväzky vyplývajúce z tejto dohody prostredníctvom svojich vlastných interných obchodných politík. 
Odsek 3.6 uvádza, že spoločnosti Japan Tobacco vynaložia z obchodného hľadiska primerané úsilie na zabezpečenie súladu s touto dohodou.
Odsek 3.7 uvádza, že programy spoločností Japan Tobacco sa budú podľa potreby aktualizovať a že úrad OLAF bude informovaný o všetkých závažných zmenách. 
Odsek 3.8 obsahuje zákaz akéhokoľvek konania, ktoré porušuje túto dohodu, a to aj v prípade, že dané konanie nie je porušením vnútroštátnych právnych predpisov. 
Odsek 3.9 uvádza, že Japan Tobacco napraví akékoľvek porušenie tejto dohody.
Odsek 3.10 obsahuje zákaz akéhokoľvek konania, ktoré porušuje túto dohodu, a to aj za okolností, keď sa zdá, že jeden alebo viacerí konkurenti Japan Tobacco takto konajú.
Odsek 3.11 uvádza, že interné obchodné politiky spoločností Japan Tobacco sa do šiestich mesiacov odo dňa uzatvorenia dohody budú aktualizovať tak, aby boli v súlade s ňou a v prípade akéhokoľvek nesúladu medzi nimi bude rozhodujúca dohoda.
Odsek 3.12 uvádza, že spoločnosti Japan Tobacco zverejnia dohodu pre verejnosť a svojich zamestnancov s odkazmi na často kladené otázky a systémy nabádajúce na ohlasovanie.
V.	Článok 4 – Organizácia interného dodržiavania podmienok
Odsek 4.1 uvádza, že spoločnosti Japan Tobacco budú mať stáleho hlavného inšpektora pre dodržiavanie podmienok, ktorý bude mať v spoločnostiach Japan Tobacco úplnú právomoc vo všetkých záležitostiach týkajúcich sa dohody. 
Odsek 4.2 uvádza, že spoločnosti Japan Tobacco do dvanástich mesiacov po podpise dohody vytvoria celosvetovú organizáciu dodržiavania podmienok a poskytnú informácie o tejto organizácii úradu OLAF. 
Odsek 4.3 uvádza, že spoločnosti Japan Tobacco delegujú značné právomoci vo veciach týkajúcich sa dohody len prevereným zamestnancom.
Odsek 4.4 uvádza, že previerky konania príslušných zamestnancov budú brať do úvahy ich konanie s ohľadom na dohodu.
Odsek 4.5 sa týka školiacich programov zamestnancov spoločností Japan Tobacco vo veciach týkajúcich sa dohody. Tento odsek tiež uvádza, že úrad OLAF sa môže na týchto školeniach zúčastňovať.
Odsek 4.6 uvádza povinnosť hlásiť všetky znalosti alebo podozrenia z porušenia tejto dohody.
Odsek 4.7 vyžaduje, aby spoločnosti Japan Tobacco vytvorili systém na ohlasovanie porušení dohody, hotovostných transakcií alebo podozrivých transakcií. 
Odsek 4.8 vyžaduje, aby spoločnosti Japan Tobacco vyšetrili ohlásené potenciálne porušenia dohody a aby o výsledkoch vyšetrovania informovali úrad OLAF.
Odsek 4.9 vyžaduje, aby spoločnosti Japan Tobacco vyžadovali od svojich zamestnancov, aby boli k dispozícii úradu OLAF a účastníckym členským štátom na poskytnutie prísažného vyhlásenia alebo iných dôkazov vo veciach týkajúcich sa tejto dohody. 
VI.	Článok 5 – Vzťahy s certifikovanými zákazníkmi a certifikovanými zmluvnými partnermi 
Odsek 5.1 vyžaduje od spoločností Japan Tobacco, aby dodávali cigarety iba v množstvách, ktoré zodpovedajú legitímnej spotrebe. 
Odsek 5.2 vyžaduje od spoločností Japan Tobacco, aby začali uplatňovať dohodu voči novým zákazníkom a zmluvným partnerom do šiestich mesiacov odo dňa uzatvorenia  dohody.
Odsek 5.3 vyžaduje od spoločností Japan Tobacco, aby začali uplatňovať dohodu voči súčasným zákazníkom a zmluvným partnerom do jedného roka odo dňa uzatvorenia dohody.
Odsek 5.4 uvádza, že spoločnosti Japan Tobacco budú vyžadovať od svojich zmluvných partnerov a zákazníkov, aby dodržiavali túto dohodu.
Odsek 5.5 uvádza, že spoločnosti Japan Tobacco budú vykonávať pravidelné previerky svojich zákazníkov a zmluvných partnerov.
Odsek 5.6 uvádza, že spoločnosti Japan Tobacco musia v rámci svojich povinností vyplývajúcich z tejto dohody navštevovať prevádzky svojich zákazníkov a zmluvných partnerov.
Odsek 5.7 vyžaduje od spoločností Japan Tobacco, aby ukončili vzťah so zmluvnými partnermi a zákazníkmi, ktorí nedodržujú dohodu.
Odsek 5.8 vyžaduje od spoločností Japan Tobacco, aby uchovávali príslušné záznamy a  informácie o svojich aktivitách.
Odsek 5.9 uvádza, že spoločnosti Japan Tobacco budú vyžadovať od svojich zmluvných partnerov a zákazníkov, aby sa zmluvne zaviazali:
(a)	vždy úplne dodržiavať všetky platné právne predpisy;
(b)	úplne dodržiavať kódex správania sa spoločností Japan Tobacco;
(c)	dodávať cigarety Japan Tobacco na účely predaja na určený trh maloobchodného predaja; 
(d)	nijakým spôsobom nepozmeňovať balenie cigariet Japan Tobacco;
(e)	plne spolupracovať pri vyšetrovaniach ES a/alebo účastníckeho členského štátu; 
(f)	súhlasiť s ukončením obchodného vzťahu, ak niektorá spoločnosť Japan Tobacco získa dôkaz, že sa zákazník alebo zmluvný partner nezákonne, vedome alebo v dôsledku nedbanlivosti zapojil do nezákonného obchodovania, alebo mu napomohol;
(g)	súhlasiť so sprístupnením obchodných podmienok predaja zákazníkovi a iných príslušných informácií na základe žiadosti ES alebo členského štátu; a
(h)	nepredávať cigarety Japan Tobacco žiadnej osobe alebo subjektu:
(i)	o ktorom zákazník vie, alebo o ktorom by mal vedieť, že je zapojený do akéhokoľvek nezákonného obchodu; alebo
(ii)	zákazníkovi alebo zmluvnému partnerovi, s ktorým v predchádzajúcom období rozviazal obchodný vzťah. 
Odsek 5.10 uvádza, že spoločnosti Japan Tobacco budú vyžadovať od svojich zákazníkov a zmluvných partnerov, aby vložili vyššie uvedené ustanovenia do všetkých zmlúv, ktoré uzatvárajú s ich nasledujúcimi zákazníkmi a zmluvnými partnermi vo vzťahu k výrobkom Japan Tobacco. 
Odsek 5.11 uvádza, že spoločnosti Japan Tobacco ukončia svoje obchodné vzťahy so zákazníkmi alebo zmluvnými partnermi, ktorí sú zapojení do nezákonného obchodovania.
Odsek 5.12 uvádza, že spoločnosti Japan Tobacco budú vyžadovať od svojich zákazníkov a zmluvných partnerov, aby ukončili obchodné vzťahy s nasledujúcimi zákazníkmi alebo zmluvnými partnermi, o ktorých sa zistí, že sú zapojení do nezákonného obchodovania.
Odsek 5.13 uvádza, že úrad OLAF môže požadovať, aby spoločnosti Japan Tobacco ukončili obchodné vzťahy s ktorýmkoľvek konkrétnym zákazníkom alebo zmluvným partnerom a aby vyriešili prípadné spory v súvislosti s takouto žiadosťou. 
Odsek 5.14 uvádza, že spoločnosti Japan Tobacco si budú viesť zoznam vyradených zákazníkov a zmluvných partnerov a že vyradený zákazník alebo zmluvný partner sa nesmie opätovne stať zákazníkom alebo zmluvným partnerom skôr ako po piatich rokoch.
Odsek 5.15 uvádza, že spoločnosti Japan Tobacco budú dodržiavať politiku proti praniu špinavých peňazí, ktorej účelom je zaistiť, aby sa prijímali platby výhradne z legitímnych zdrojov.
Odsek 5.16 uvádza, že spoločnosti Japan Tobacco budú prijímať platby iba od zákazníkov a zmluvných dodávateľov v súlade s touto politikou proti praniu špinavých peňazí.
Odsek 5.17 uvádza, že zákazníci a zmluvní partneri spoločností Japan Tobacco musia platiť v mene a v sume uvedenej na faktúre vystavenej spoločnosťami Japan Tobacco a že všetky platby musia prichádzať z vopred oznámených bankových účtov vedených na meno daného zákazníka alebo zmluvného partnera.
Odsek 5.18 uvádza, že platby za každú faktúru alebo súvisiacu skupinu faktúr sa budú uhrádzať jediným platobným nástrojom.
Odsek 5.19 stanovuje rôzne spôsoby, ktoré môžu spoločnosti Japan Tobacco akceptovať ako platbu od svojich zákazníkov a zmluvných partnerov.
Odsek 5.20 uvádza, že všetky výnimky týkajúce sa platobných ustanovení musí písomne schváliť hlavný inšpektor pre dodržiavanie podmienok spoločností Japan Tobacco.
VII.	Článok 6 – Postupy sledovania a pátrania
Odsek 6.1 uvádza, že spoločnosti Japan Tobacco vypracujú a zavedú do praxe vysoko efektívne postupy sledovania a pátrania po veľkých baleniach, kartónoch a balíčkoch cigariet.
Odsek 6.2 uvádza, že spoločnosti Japan Tobacco budú postupne označovať veľké balenia, kartóny a/alebo balíčky cigariet určitými konkrétnymi informáciami. 
Odsek 6.3 uvádza, že určité minimálne objemy cigariet Japan Tobacco nemusia spĺňať požiadavky sledovania a pátrania uvedené v dohode.
Odsek 6.4 uvádza, že veľké balenia cigariet Japan Tobacco vyrobené alebo predávané v ES budú označované v súlade s dohodou do šiestich mesiacov odo dňa jej uzatvorenia.
Odsek 6.5 uvádza, že veľké balenia cigariet Japan Tobacco predávané do ES, ale vyrábané mimo ES sa budú označovať v súlade s dohodou do dvanástich mesiacov odo dňa jej uzatvorenia.
Odsek 6.6 uvádza, že veľké balenia cigariet Japan Tobacco vyrobené alebo predávané na trhy mimo ES uvedené v prílohe 6 budú označované v súlade s dohodou do osemnástich mesiacov odo dňa jej uzatvorenia.
Odsek 6.7 uvádza, že po piatom zaistení štyroch miliónov cigariet akejkoľvek ochrannej známky Japan Tobacco (vrátane tých, na ktoré sa pôvodne nevzťahovali ustanovenia dohody o sledovaní a pátraní) sa Japan Tobacco a úrad OLAF stretnú s cieľom zistiť, či v súvislosti s danými cigaretami vyvstáva nejaký problém. V prípade, že dôjde k ďalším trom zaisteniam vždy najmenej štyroch miliónov cigariet, tento odsek uvádza, že spoločnosti Japan Tobacco budú musieť do dvanástich mesiacov uplatniť požiadavky na sledovanie a pátranie podľa dohody aj na predmetné cigarety.
Odsek 6.8 umožňuje spoločnostiam Japan Tobacco podať odôvodnenú žiadosť o primerané predĺženie časového obdobia podľa odseku 6.7.
Odsek 6.9 vyžaduje od spoločností Japan Tobacco označovanie kartónov cigariet Japan Tobacco vyrobených alebo predávaných v ES v súlade s dohodou do tridsiatich mesiacov odo dňa uzatvorenia dohody. 
Odsek 6.10 vyžaduje od spoločností Japan Tobacco označovanie kartónov cigariet Japan Tobacco vyrobených alebo predávaných na záujmových trhoch (uvedené v prílohe 6) v súlade s dohodou do 42 mesiacov odo dňa uzatvorenia dohody.
Odsek 6.11 vyžaduje od spoločností Japan Tobacco snímať označenia do databázy, ktorá bude sprístupnená úradu OLAF a členským štátom do troch mesiacov po požiadavke na označovanie uvedenej vyššie. 
Odsek 6.12 uvádza, že spoločnosti Japan Tobacco sprístupnia úradu OLAF a členským štátom databázu pre sledovanie a pátranie okamžite po zavedení snímania veľkých balení, kartónov a/alebo balíčkov. 
Odsek 6.13 uvádza, že elektronické záznamy v databáze sa budú uchovávať najmenej päť rokov.
Odsek 6.14 uvádza, že informácie v databáze sú dôverné.
Odsek 6.15 uvádza, že ak dôjde k nenáležitému použitiu dôverných informácií z databázy, všetky straty spôsobené spoločnostiam Japan Tobacco v dôsledku takéhoto zneužitia môžu byť odpočítané od iných platieb realizovaných na základe dohody. 
Odsek 6.16 uvádza, že spoločnosti Japan Tobacco vyvinú potrebné technológie nevyhnutné na uplatnenie prvku sledovania a pátrania u druhých nákupcov alebo nasledujúcich nákupcov. 
Odsek 6.17 vyžaduje od spoločností Japan Tobacco, aby poskytli príručky na identifikáciu určeného trhu maloobchodného predaja všetkých výrobkov spoločností Japan Tobacco po celom svete.
Odsek 6.18 zavádza tri výnimky z podmienky sledovania a pátrania podľa dohody (tabak určený na vlastnoručné šúľanie cigariet, krajiny, v ktorých vnútroštátne právne predpisy vyžadujú porovnateľný program sledovania a pátrania a trhy, na ktorých pôsobí jediný prvý nákupca výrobkov Japan Tobacco). 
VIII.	Článok 7 – Zaistenie nezákonných výrobkov
Odsek 7.1 uvádza, že úrad OLAF môže poskytnúť informácie spoločnostiam Japan Tobacco týkajúce sa zaistení cigariet Japan Tobacco a odpovedať na prípadné otázky spoločností Japan Tobacco týkajúce sa daných zaistení. 
Odsek 7.2 uvádza, že úrad OLAF môže spoločnostiam Japan Tobacco poskytnúť oznámenie o zaistení cigariet Japan Tobacco niektorým členským štátom.
Odsek 7.3 uvádza, že spoločnosti Japan Tobacco dostanú v zákonne povolenom rozsahu príležitosť preskúmať zaistené cigarety. 
Odsek 7.4 uvádza, že spoločnosti Japan Tobacco poskytnú úradu OLAF a členským štátom plnú bezplatnú technickú pomoc na účely vyplývajúce z dohody. 
Odsek 7.5 uvádza, že spoločnosti Japan Tobacco poskytnú úradu OLAF a členskému štátu, v ktorom došlo k zaisteniu, písomné stanovisko, či sú cigarety pravé alebo falšované. 
Odsek 7.6 uvádza, že ak sú cigarety falšované, od spoločností Japan Tobacco sa bude vyžadovať, aby uviedli konkrétne dôvody, prečo sa na základe určitých uvedených kritérií domnievajú, že sú falšované. 
Odsek 7.7 uvádza, že ak úrad OLAF alebo ktorýkoľvek členský štát nesúhlasí so spoločnosťami Japan Tobacco v tom, či ide o falšované cigarety alebo nie, daná záležitosť môže byť postúpená na konečné rozhodnutie nezávislému laboratóriu. 
Odsek 7.8 uvádza, že ak sú cigarety pravé, stanovisko podľa odseku 7.5 bude obsahovať nasledujúce dodatočné informácie o cigaretách:
(a)	miesto výroby zaistených cigariet;
(b)	dátum výroby zaistených cigariet;
(c)	určený trh maloobchodného predaja zaistených cigariet;
(d)	akékoľvek priebežné skladovanie a preprava;
(e)	totožnosť prvého nákupcu zaistených cigariet;
(f)	totožnosť každého známeho nasledujúceho nákupcu zaistených cigariet;
(g)	faktúry prvému nákupcovi, ktoré sa vzťahujú na zaistené cigarety a
(h)	záznamy o platbách od prvého nákupcu za akékoľvek zaistené cigarety.
Odsek 7.9 uvádza, že s falšovanými cigaretami sa bude nakladať v súlade s platnými právnymi predpismi a že spoločnosti Japan Tobacco môžu požiadať o vrátenie časti alebo všetkých pravých zaistených výrobkov alebo o ich odkúpenie na ich náklady.
Odsek 7.10 uvádza, že spoločnosti Japan Tobacco vykonajú: (a) platbu vo výške sto percent daní a cla, ktoré by boli splatné zo zaistených výrobkov a (b) platbu vo výške päťsto percent, ak by celkové množstvo cigariet Japan Tobacco zaistených v priebehu jedného kalendárneho roka presiahlo 90 miliónov cigariet.
Odsek 7.11 uvádza, že spoločnosti Japan Tobacco nebudú musieť uhradiť dodatočné platby z titulu zaistenia podľa odseku 7.10 za nasledujúcich okolností:
(a)	viacnásobné zaistenie toho istého výrobku;
(b)	predaj alebo povolenie predaja zaistených výrobkov (ak bola vo vzťahu k daným zaisteným cigaretám prijatá platba, príslušný účastnícky členský štát každú takúto platbu refunduje); 
(c)	v prípadoch zaistenia vykonaného na základe konkrétnych informácií poskytnutých spoločnosťami Japan Tobacco;
(d)	nenáležité oznámenie zaistenia; 
(e)	odmietnutie práva skontrolovať zaistené cigarety; 
(f)	keď celkové zaistené množstvo je menšie než 50.000 cigariet;
(g)	cigarety boli vyrobené pred dňom uzatvorenia dohody;
(h)	ak zaistené cigarety boli odcudzené;
(i)	zaistenia mimo ES a keď cigarety neboli určené pre ES; alebo
(j)	keď spoločnosti Japan Tobacco môžu preukázať, že cigarety boli predané v súlade so všetkými platnými finančnými a právnymi požiadavkami, alebo podľa štatistickej analýzy (viac ako 7 500 cigariet tej istej výrobnej série) boli predané v maloobchode.
Odsek 7.12 uvádza, že po uplynutí ročného skúšobného obdobia môžu strany revidovať štatistické informácie uvedené v odseku 7.11 (j).
Odsek 7.13 uvádza, že všetky dodatočné platby na základe odseku 7.10 sa budú vykonávať štvrťročne 1. januára, 1. apríla, 1. júla a 1. októbra.

IX.	Článok 8 – Platby spoločností Japan Tobacco 
Odsek 8.1 uvádza, že spoločnosti Japan Tobacco zrealizujú platbu v celkovej výške 400 miliónov USD v prospech ES a členských štátov. 
Odsek 8.2 uvádza nasledujúci konkrétny harmonogram realizácie platieb:
-	50 miliónov USD v deň uzatvorenia dohody a v dňoch 1. až 4. výročia uzatvorenia dohody; a
-	po 15 miliónov USD v dňoch 5. až 14. výročia uzatvorenia dohody.
Odsek 8.3 uvádza, že zdroje možno použiť na účely eliminácie nezákonného výrobku súlade s cieľmi tejto dohody a že strany prerokujú možné použitie takýchto zdrojov v súlade s platnými právnymi predpismi.
Odsek 8.4 uvádza, že žiadnu časť realizovaných platieb nemožno použiť na vysporiadanie žiadnych skutočných alebo možných nárokov v akejkoľvek jurisdikcii.
X.	Článok 9 – Vzájomná výmena informácii a spolupráca
Odsek 9.1 uvádza, že spoločnosti Japan Tobacco budú úradu OLAF a členským štátom proaktívne poskytovať všetky informácie, ktoré môžu získať v súvislosti s pašovaním cigaretových výrobkov.
Odsek 9.2 uvádza, že úrad OLAF môže spoločnostiam Japan Tobacco poskytovať informácie o pašovaní cigaretových výrobkov, aby umožnil spoločnostiam Japan Tobacco prijať ďalšie efektívne opatrenia na zamedzenie pašovania. 
Odsek 9.3 uvádza, že úrad OLAF a spoločnosti Japan Tobacco sa aspoň raz ročne stretnú, aby prerokovali fungovanie dohody.
Odsek 9.4 uvádza, že aspoň raz ročne sa bude konať aj väčšie stretnutie všetkých strán s cieľom prerokovať fungovanie dohody.
Odsek 9.5 uvádza, že spoločnosti Japan Tobacco môžu byť tiež prizvané na stretnutie s úradom OLAF pri príležitosti výročnej porady pracovnej skupiny pre cigarety (Task Group Cigarettes).
Odsek 9.6 uvádza, že spoločnosti Japan Tobacco do dvadsiatich dní od požiadania poskytnú informácie o svojich výrobkoch a programoch sledovania a pátrania zavedených na základe dohody.
Odsek 9.7 uvádza, že úrad OLAF na základe žiadosti do piatich dní poskytne nasledujúce dokumenty a údaje:
(a)	zoznam certifikovaných zákazníkov, certifikovaných zmluvných partnerov, vyradených zmluvných partnerov a vyradených zákazníkov k dátumu žiadosti;
(b)	objemy predaja certifikovaným zákazníkom počas akéhokoľvek obdobia po dni uzatvorenia dohody;
(c)	primerané odhady ročného maloobchodného dopytu, predaja alebo spotreby alebo iné dostupné odhady, výhľady alebo predpovede maloobchodného dopytu pre akýkoľvek domáci alebo bezcolný (duty-free) trh za akékoľvek obdobie po dni uzatvorenia dohody;
(d)	informácie týkajúce sa uskladnenia a zásielky cigariet Japan Tobacco pre akýkoľvek trh maloobchodného alebo bezcolného (duty-free) predaja po dni uzatvorenia dohody;
(e)	akékoľvek informácie PSZ o certifikovaných zákazníkoch a certifikovaných zmluvných partneroch; a
(f)	akékoľvek záznamy o certifikovaných zákazníkoch alebo certifikovaných zmluvných partneroch, ktoré vznikli po dni uzatvorenia dohody vo vzťahu k činnosti prebiehajúcej počas tohto termínu alebo po ňom.
Odsek 9.8 uvádza, že spoločnosti Japan Tobacco poskytnú informácie určitého druhu v súvislosti so zaistením, aby úrad OLAF a členské štáty dokázali pochopiť obchodné transakcie, ktoré predchádzali zaisteniu a transakcie, ktoré mohli prebehnúť alebo prebiehali po zaistení.
XI.	Článok 10 – Informácie o výrobkoch v colných skladoch a oznámenie pred zásielkou
Odsek 10.1 uvádza, že spoločnosti Japan Tobacco na základe žiadosti úradu OLAF alebo členského štátu poskytnú určité informácie o výrobkoch nachádzajúcich sa v colných skladoch. Takáto žiadosť môže obsahovať:
(a)	dátum zásielky z posledného bodu fyzickej držby cigariet Japan Tobacco zo strany Japan Tobacco;
(b)	podrobnosti týkajúce sa prepravovaných cigariet Japan Tobacco (značka, množstvo, sklad);
(c)	zamýšľané miesto určenia zásielky;
(d)	totožnosť osoby, ktorej sa cigarety zasielajú;
(e)	spôsob prepravy, vrátane totožnosti prepravcu;
(f)	očakávaný dátum príchodu zásielky do zamýšľaného miesta určenia; a
(g)	určený trh maloobchodného predaja.
XII.	Článok 11 – Osvedčenie o dodržiavaní podmienok
Odsek 11.1 uvádza, že spoločnosti Japan Tobacco budú každý rok osvedčovať svoje dodržiavanie podmienok dohody.
Odsek 11.2 uvádza, že úrad OLAF môže do šesťdesiatich dní vzniesť námietku voči osvedčeniu o dodržiavaní podmienok.
Odsek 11.3 uvádza, že úrad OLAF môže tiež kedykoľvek vydať vyhlásenie o nedodržiavaní podmienok bez toho, aby musel čakať na osvedčenie o dodržiavaní podmienok.
Odsek 11.4 uvádza, ako budú strany riešiť spory a že arbiter môže prostredníctvom príkazov na zabezpečenie dodržiavania podmienok vyžadovať od spoločností Japan Tobacco, aby dodržiavali podmienky, alebo prostredníctvom príkazov na kontrolu umožniť získanie dodatočných informácií. 
Odsek 11.5 uvádza podmienky vydania príkazov voči spoločnostiam Japan Tobacco.
Odsek 11.6 uvádza podrobnosti o tom, ako budú fungovať príkazy na kontrolu podľa dohody na účely vstupu do priestorov spoločností Japan Tobacco a preskúmania dokumentov.
XIII.	Článok 12 – Ukončenie platnosti a ukončenie platieb
Odsek 12.1 uvádza, že platnosť tejto dohody skončí za 15 rokov. 
Odsek 12.2 uvádza, že platnosť dohody možno ukončiť prostredníctvom výpovede, iba ak arbitri zistia, že ES alebo členský štát:
(a)	zásadným spôsobom porušil dohodu;
(b)	trvalo a podstatne sa nenaplnili očakávania niektorej strany, čo nebolo zásadným spôsobom napravené prostredníctvom následných krokov strán a nedá sa vyriešiť prostredníctvom arbitrov alebo dohodou strán.
Odsek 12.3 uvádza, že očakávania strán budú posudzované vo vzťahu k dohode a prislúchajúcim dokumentom.
Odsek 12.4 uvádza, že akékoľvek ukončenie platnosti dohody sa obmedzí iba na ukončenie platnosti ustanovení o platbách v článkoch 7 a 8.
Odsek 12.5 uvádza, že ukončenie platnosti dohody sa môže obmedzovať, ak je to vhodné, na podskupinu  členských štátov a na pomerné zníženie splatných čiastok.
Odsek 12.6 uvádza pravidlá nakladania s platbami splatnými počas plynutia  výpovednej doby. 
Odsek 12.7 uvádza, že ustanovenia o ukončení dohody sa budú vzťahovať na spoločnosti nadobudnuté spoločnosťami Japan Tobacco po 1. januári 2007,  ak ich podiel na trhu ES nikdy nepresahoval dve percentá. Tento odsek tiež uvádza, že ustanovenia o ukončení dohody sa nebudú vzťahovať na žiadne zo subjektov RJR. 
XIV.	Článok 13 – Započítanie
Odsek 13.1 uvádza, že spoločnosti Japan Tobacco budú mať právo započítať si voči splatným platbám podľa dohody sumy splatné v súvislosti s nárokom peňažnej povahy vo vzťahu k sporom z obdobia pred dňom uzatvorenia dohody.
Odsek 13.2 uvádza, že spoločnosti Japan Tobacco musia predložiť oznámenie o svojom úmysle započítať si akékoľvek sumy, pričom v priebehu 90 dní sa neuskutoční žiadna platba a počas tohto obdobia môžu strany rokovať o danej otázke prv, než sa obrátia na arbitráž.
Odsek 13.3 uvádza, že pozastavená suma bude viazaná až do vtedy, kým arbiter neurčí výšku sumy.
Odsek 13.4 uvádza, že ak arbiter rozhodne, že dané započítanie bolo náležité, uvoľní finančné prostriedky príslušným stranám. 
Odsek 13.5 uvádza, že ustanovenia o započítaní sa budú vzťahovať na spoločnosti nadobudnuté spoločnosťami Japan Tobacco po 1. januári 2007, ak ich podiel na trhu ES nikdy nepresahoval dve percentá. Tento odsek tiež uvádza, že ustanovenia o započítaní sa nebudú vzťahovať na žiadne zo subjektov RJR.
XV.	Článok 14 – Riešenie sporov
Odsek 14.1 uvádza, že cieľom strán je vysporiadať po dobrom, pomocou rokovania alebo dohody všetky spory vyplývajúce z dohody.
Odsek 14.2 uvádza, že všetky spory bude v prvom stupni riešiť vedúci pre právne záležitosti úradu OLAF a viceprezident pre obchodné a regionálne právo za spoločnosti Japan Tobacco. 
Odsek 14.3 uvádza, že ak takéto rokovania nedokážu vyriešiť spor do tridsiatich dní, spor sa postúpi vyššie na úroveň prvého viceprezidenta, hlavného právneho zástupcu spoločnosti Japan Tobacco a na úroveň riaditeľa alebo rovnocennú úroveň za ES a každý členský štát.
Odsek 14.4 uvádza, že nič z komunikácie v priebehu eskalácie procesu nebude prípustné použiť pri akomkoľvek súdnom spore alebo arbitráži.
Odsek 14.5 uvádza, že každý spor, ktorý po šesťdesiatich dňoch odo dňa písomného oznámenia ostane nevyriešený, môže byť postúpený na arbitráž v súlade s pravidlami UNCITRAL. Arbitráž bude prebiehať v angličtine a bude sa konať v EÚ alebo vo Švajčiarsku. V každom prípade sa za sídlo arbitráže bude považovať Ženeva.
Odsek 14.6 uvádza, že vo väčšine prípadov bude konať jeden arbiter, ktorý bude vybratý z dohovoreného zoznamu arbitrov uvedeného v prílohe 4.
Odsek 14.7 uvádza možnosť zostavenia senátu troch arbitrov na riešenie sporov vyplývajúcich z článku 7 (Dohoda o spolupráci), 8 (Platby), 12 (Ukončenie platnosti) a 13 (Započítanie).
Odsek 14.8 uvádza, že viacerí navrhovatelia alebo odporcovia spoločne vymenujú svojho arbitra na účely zostavenia senátu na základe odseku 14.7. 
Odsek 14.9 uvádza, že podania v zmysle „amicus curiae“ alebo „priateľov súdu“ sú neprípustné a že rozhodnutie môže byť vynesené na základe väčšiny hlasov. 
Odsek 4.10 uvádza, že odvolanie voči rozhodnutiu arbitráže sa bude podávať výhradne na Spolkový súd Švajčiarska.
XVI.	Článok 15 – Oznámenia a ustanovení zástupcovia
Článok hovorí o tom, akým spôsobom sa doručujú oznámenia a konkretizuje adresy ustanovených zástupcov. Ustanoveným zástupcom za ES a členské štáty je riaditeľ úradu OLAF.
XVII.	Článok 16 – Dôvernosť
Tento článok uvádza, že spoločnosti Japan Tobacco sa nezriekajú žiadnych práv vo vzťahu k obchodne citlivým informáciám alebo obchodným tajomstvám, ktoré môžu poskytnúť na základe dohody. Strany súhlasia, že takéto informácie nebudú poskytnuté bez predchádzajúceho písomného súhlasu.
XVIII.	Článok 17 – Právomoc na výkon a plnenie
Tento článok uvádza, že signatári majú právomoc na plnenie dokumentu a že disponujú všetkými nevyhnutnými splnomocneniami potrebnými na uvedenie dohody do platnosti.
XIV.	Článok 18 – Ďalšie zabezpečenie
Tento článok uvádza, že každá zo strán príjme všetky potrebné alebo požadované kroky, aby ustanovenia dohody boli účinné a že každá zo strán tak učiní na svoje vlastné náklady.
XX.	Článok 19 – Náklady
Tento článok uvádza, že každá zo strán znášala a bude znášať vlastné právne a iné náklady vo všetkých záležitostiach súvisiacich s realizáciou dohody.
XXI.	Odsek 20 – Neplatnosť/oddeliteľnosť a zákonnosť
Odsek 20.1 uvádza, že ak sa bude akákoľvek časť dohody z akéhokoľvek dôvodu považovať za neplatnú, zvyšok dohody zostane naďalej platný a náležite vymáhateľný. Strany súhlasia, ak je to možné s nahradením neplatného ustanovenia.
Odsek 20.2 uvádza, že na všetky povinnosti vyplývajúce z dohody sa vzťahujú právne predpisy ES a členských štátov a že ak povinnosť ktorejkoľvek strany vyplývajúca z tejto dohody porušuje príslušné právne predpisy, tejto strane bude odpustené plnenie takejto povinnosti len v rozsahu, v ktorom by toto plnenie porušovalo tieto právne predpisy a daná záležitosť sa nebude považovať za porušenie dohody.
XXII.	Článok 21 – Vyhotovenia a účinnosť
Tento článok uvádza, že dohoda môže byť uzatvorená v akomkoľvek počte vyhotovení a všetky tieto vyhotovenia spoločne sa budú považovať za jeden dokument, ktorý nadobudne účinnosť dňom uzatvorenia dohody.
XXIII.	Článok 22 – Nástupníctvo a postúpenie
Toto ustanovenie uvádza, že dohoda bude záväzná pre strany, ich právnych zástupcov a nástupcov.
XXIV.	Článok 23 – Pozmenenie a zrieknutie sa nárokov
Tento článok uvádza, že dohoda môže byť pozmenená alebo je možné vzdať sa nárokov z nej len na základe písomného súhlasu strán.
XXV.	Odsek 24 – Úplná dohoda
Tento článok uvádza, že dohoda spolu so súvisiacimi dokumentmi predstavuje úplnú dohodu medzi stranami a nahrádza všetky predchádzajúce dohovory medzi stranami, či už ústne alebo písomné, s výnimkou listov zaslaných bezprostredne pred dňom uzatvorenia dohody. 
XXVI.	Článok 25 – Dodatoční signatári - členské štáty
Tento článok uvádza, že členský štát sa môže stať účastníckym členským štátom uzatvorením dohody a všetkých s ňou spojených dohôd, a že Komisia bude podporovať členské štáty, ktoré nie sú jej účastníkmi, aby sa nimi stali.
XXVII.Článok 26 – Súhlas s jurisdikciou a vymáhaním
Tento článok uvádza, že strany súhlasia s jurisdikciou arbitrov a súdov potrebnou na uplatňovanie dohody.
XXVIII.Článok 27 – Rozhodné právo
Tento článok uvádza, že dohoda sa bude riadiť právom štátu New York.
XXIV.Článok 28 – Uzatvorenie
Tento článok uvádza štandardné znenie ustanovujúce dátum nadobudnutia platnosti.
XXX.	Príloha 1 – Zoznam medzinárodných ochranných známok Japan Tobacco
XXXI.	Príloha 2 – Zoznam všetkých ochranných známok Japan Tobacco
XXXII.Príloha 3 – Programy „Poznaj svojho zákazníka a zmluvných partnerov“
Odsek 1 uvádza, že spoločnosti Japan Tobacco budú uplatňovať programy „Poznaj svojho zákazníka" (ďalej len „PSZ“) na všetkých jestvujúcich a/alebo potenciálnych prvých nákupcov alebo zmluvných partnerov. Zoznam zahrnutých informácií je nasledujúci:
(a)	úplná totožnosť osoby alebo subjektu
(b)	úplné informácie o spoločnosti
(c)	navrhovaný „plán predaja“
(d)	úplné informácie o prípadnej trestnej minulosti
(e)	úplná identifikácia spôsobov platieb, ktoré sa budú používať a 
(f)	úplné informácie o programoch PSZ danej osoby alebo subjektu.
Odsek 2 ustanovuje, že pri certifikácii a následne aspoň raz ročne sa musí vykonať postup riadnej previerky. Postup riadnej previerky bude zahŕňať:
(a)	pravidelné kontroly podnikov a prevádzok
(b)	udržiavanie informácií v aktuálnom stave
(c)	priebežné monitorovanie nákupov
(d)	revidovanie a overovanie programov PSZ.

XXXIII.Príloha 4 – Zoznam arbitrov
a. Walter van Gerven
b. Hans van Houtte
XXXIV.Príloha 5 – Dohoda o viazaní finančných prostriedkov
Táto príloha ustanovuje pravidlá nakladania s prostriedkami uloženými na viazanom účte v priebehu riešenia akýchkoľvek sporov v súvislosti s týmito prostriedkami. Prostriedky budú vložené na úročený účet a na príkaz arbitra uvoľní správca viazaného účtu tieto prostriedky spolu s úrokmi, po odpočítaní primeraných bankových a iných poplatkov úspešnej strane.
XXXV.Príloha 6 – Zoznam krajín na účely sledovania a pátrania
Zoznam je vyhradený.

DOHODA O VZÁJOMNOM ZRIEKNUTÍ SA NÁROKOV
REKAPITULÁCIA
Súhrn
Jednou z výhod podpísania Dohody o spolupráci pre Japan Tobacco je ukončenie súdnych sporov voči Japan Tobacco, ktoré v súčasnosti prebiehajú v Spojených štátoch amerických a všeobecné vzdanie sa všetkých občianskoprávnych nárokov vo vzťahu k ich konaniu v minulosti. Vzdanie sa nárokov je stelesnené v Dohode o vzájomnom zrieknutí sa nárokov (DVZN). Zámerom DVZN je zbaviť, vzdať sa a upustiť od všetkých občianskoprávnych nárokov voči spoločnostiam JT Group v súvislosti s uvedenými súdnymi spormi. Vzdanie sa však neznamená zrušenie akýchkoľvek obvinení z trestných činov, daňových nárokov, nárokov týkajúcich sa ochrany zdravia alebo správneho konania. Je dôležité poznamenať, že DVZN nijak neobmedzuje alebo neobchádza právne predpisy alebo nariadenia členských štátov alebo ES a neobmedzuje právomoc a voľnosť rozhodovania ES alebo účastníckych členských štátov pri výkone úradných povinností.
DVZN obsahuje viacero prvkov uvedených v siedmich (7) častiach, ktoré možno zhrnúť nasledujúco:
1. Odôvodnenia a definície DVZN obsahuje viacero odsekov odôvodnenia. Odôvodnenie jednoducho vymedzuje hlavné ciele DVZN, ktorými sú úplné a konečné vyriešenie nevyriešených občianskoprávnych nárokov voči Japan Tobacco, a to bez priznania zodpovednosti zo strany Japan Tobacco.
2. Podmienka predchádzajúca uzatvorenie Dohody o spolupráci. Strany Dohody o spolupráci musia tiež uzavrieť DVZN.
3. Vzájomné zrieknutie sa nárokov. DVZN ustanovuje, v akom rozsahu dôjde k zrieknutiu sa nárokov voči spoločnostiam skupiny JT. Zrieknutie sa týka občianskoprávnych nárokov takého druhu, ktoré boli, alebo mohli byť uplatnené voči spoločnostiam skupiny JT v občianskoprávnom konaní v jurisdikcii USA alebo v inej jurisdikcie. DVZN nepozbavuje alebo neruší žiadne obvinenia z trestných činov, daňové nároky alebo správne konania. DVZN výslovne uvádza, že neupúšťa od potenciálnych nárokov týkajúcich sa ochrany zdravia. DVZN a upustenie od nárokov z nej vyplývajúce sa obmedzuje na činy z minulosti, ku ktorým došlo „predo dňom podpisu" DVZN - upustenie sa nijakým spôsobom netýka budúceho konania. DVZN nepriznáva žiadne práva alebo náhrady tretím stranám a výslovne uvádza, že DVZN sa nevzťahuje na subjekty RJR, vrátane ich zástupcov a pobočiek. Cieľom DVZN je poskytnúť vzdanie sa nárokov z minulého konania voči malým spoločnostiam, ktoré môže Japan Tobacco neskôr nadobudnúť (t. j. spoločnosti s podielom na trhu ES menej ako 2 %), avšak nevzdávať sa nárokov voči žiadnej veľkej tabakovej spoločnosti predávajúcej cigarety v Európskom spoločenstve aj napriek tomu, že ich má neskôr odkúpiť Japan Tobacco.
Aby bola zachovaná súmernosť, Japan Tobacco sa tiež vzdáva nárokov voči účastníckym členským štátom a ES. ES súhlasí so späťvzatím občianskoprávnej žaloby voči Japan Tobacco prebiehajúcej v Spojených štátoch amerických a návrh oznámenia o späťvzatí je priložený k DVZN.
4. Vzájomné záväzky a záruky. Strany potvrdzujú, že nebudú vznášať nároky, ktorých sa vzdali a od ktorých upustili na základe DVZN.
5. Ďalšie a administratívne otázky, oznámenia a ustanovení zástupcovia. Kvôli skráteniu DVZN viaceré štandardné ustanovenia uvedené v Dohode o spolupráci boli do nej zakomponované formou odkazu.
6. Rozhodné právo. DVZN sa riadi právom štátu New York.
7. Uzatvorenie a účinnosť. DVZN jasne stanovuje, že nijakým spôsobom neobmedzuje alebo neruší právne predpisy alebo nariadenia členských štátov alebo ES. Táto časť ubezpečuje ES a členské štáty, že DVZN nijakým spôsobom neobmedzuje ich právomoc a voľnosť rozhodovania pri výkone úradných povinností.

VZDANIE SA NÁROKOV ES VOČI RJR
REKAPITULÁCIA
Súhrn
V máji 1999 Japan Tobacco kúpilo medzinárodné značky spoločnosti R. J. Reynolds Tobacco Company a jej pridružených subjektov (ďalej len „subjekty RJR”). Ako súčasť akvizície Japan Tobacco prevzalo podpisom kúpnej zmluvy aj zmluvnú povinnosť zbaviť subjekty RJR zodpovednosti týkajúcej sa nárokov, ktoré by mohli byť uplatňované voči subjektom RJR v súvislosti s ich medzinárodnými podnikateľskými aktivitami. ES a viaceré členské štáty uplatnili voči subjektom RJR nárok na Okresnom súde v New Yorku v USA a tento prejednávaný nárok môže vystaviť Japan Tobacco minimálne potenciálnemu právnemu nároku na odškodnenie zo strany subjektov RJR.
Japan Tobacco si praje uzavrieť zmier s ES a účastníckymi členskými štátmi a čo je dôležité, nechce sa nechať vtiahnuť do budúceho konfliktu s ES a členskými štátmi v dôsledku vedenia súdneho sporu voči subjektom RJR zo strany ES a členských štátov.
V reakcii na túto obavu ES a účastnícke členské štáty súhlasia s tým, že sa vzdajú nárokov voči RJR, ktoré by vystavili Japan Tobacco nároku na odškodnenie zo strany RJR - občianskoprávnych nárokov týkajúcich sa tradičných značiek RJR (t. j. Winston, Camel, Salem) vyplývajúcich z konania pred podpisom tohto vzdania sa nárokov voči RJR. Vzdanie sa nárokov voči RJR sa netýka žiadnych údajných previnení RJR súvisiacich s inými značkami (vrátane značiek Brown & Williamson, Barton a Easton) a tiež nepredstavuje upustenie od trestného stíhania a ani nárokov týkajúcich sa ochrany zdravia, správnych a daňových nárokov.
Vzdanie sa nárokov voči RJR obsahuje nasledujúce ustanovenia:
1. Úvodný odsek uvádza strany vzdávajúce sa nárokov (ES a účastnícke členské štáty) a strany zbavené nárokov – subjekty RJR a tiež subjekty konajúce v mene subjektov RJR, vrátane predstaviteľov, riaditeľov, zamestnancov, nástupcov a zástupcov. Ďalej uvádza, že od občianskoprávnych nárokov a iných záväzkov definovaných v kúpnej zmluve a týkajúcich sa konania pred dátumom vstupu Dohody o vzdaní sa nárokov voči RJR do platnosti sa týmto upúšťa, pričom vzdanie sa nárokov sa netýka konania po dni vstupu tejto dohody voči RJR do platnosti.
Vzdanie sa nárokov voči RJR konkrétne uvádza tri predmetné oblasti, na ktoré sa upustenie vzťahuje, obzvlášť nároky voči subjektom RJR:
(a)	ktoré vyplývajú alebo sa vzťahujú na výrobu, marketing, predaj, distribúciu a/alebo uskladnenie cigariet, ktoré nesú ochranné známky  Japan Tobacco pred dátumom účinnosti (ale nevzťahujú sa na výrobu, marketing, predaj, distribúciu a/alebo uskladnenie akýchkoľvek iných cigariet a zvlášť na žiadne cigarety, ktoré nie sú označené ochrannými známkami Japan Tobacco); alebo
(b)	ktoré vyplývajú alebo sa vzťahujú na výkon „podnikania“, ako je definovaný v kúpnej zmluve predo dňom nadobudnutia účinnosti (avšak sa netýkajú činností, na ktoré sa nevzťahuje definícia „podnikania“ a na výrobu, marketing, predaj, distribúciu alebo uskladnenie akýchkoľvek cigariet, ktoré nie sú označené ochrannými známkami Japan Tobacco); alebo
(c)	ktoré vyplývajú, alebo sa vzťahujú na akýkoľvek nárok, dôvod konania, požiadavku alebo žalobu, na základe ktorých by sa Japan Tobacco Inc. mohol kedykoľvek odôvodnene stať predmetom nároku na náhradu škôd na základe kúpnej zmluvy zo strany alebo v mene „skupiny predajcov“ (tak ako je definovaná v kúpnej zmluve), alebo ich príslušných riaditeľov, predstaviteľov, zástupcov, zamestnancov alebo nástupcov na základe podmienok kúpnej zmluvy.
2. Vzdanie sa nárokov voči RJR obsahuje viacero výnimiek, ktorých účelom je ubezpečiť ES a účastnícke členské štáty, že toto vzdanie sa nárokov je obmedzené vo viacerých dôležitých hľadiskách:
- Po prvé, nevzťahuje sa na žiadne cigarety nesúce ochrannú známku Brown & Williamson, Inc. alebo BAT, plc.
- Po druhé, netýka sa nárokov vzťahujúcich sa na cigarety vyrobené subjektmi RJR ako napr. Barton, Easton a iné, ktoré nie sú označené ochrannými známkami Japan Tobacco.
- Po tretie, nevzťahuje sa na cigarety vyrobené alebo predávané subjektmi RJR spoločne alebo v súčinnosti s Gallaher Group Plc.
- Po štvrté, toto vzdanie sa nárokov nezahŕňa záležitosti týkajúce sa ochrany zdravia.
- Po piate, vzdanie sa nárokov voči RJR sa netýka nárokov uplatnených na základe právnych predpisov ES alebo členských štátov o výbere daní, alebo vedení trestného konania. Vzdanie sa nárokov sa netýka správnych konaní.
3. Vzdanie sa nárokov voči RJR tiež uvádza, že sa riadi právom štátu New York a že ES a účastnícke členské štáty súhlasia s tým, aby sa o sporoch týkajúcich sa tohto vzdania sa nárokov konalo na Okresnom súde New York City, USA alebo súde štátu New York v New York City.

DOHODA týkajúca sa spolOČNOSTI Gallaher
REKAPITULÁCIA
Krátko pred dokončením Dohody o spolupráci, spoločnosť Japan Tobacco prostredníctvom pridruženej spoločnosti získala všetky emitovaný akciový kapitál spoločnosti Gallaher Group plc, čo je tabaková spoločnosť so sídlom vo Veľkej Británii. Dohoda o spolupráci sa automaticky nevzťahuje na nadobudnuté spoločnosti presahujúce určitú veľkosť, napr. spoločnosť Gallaher. ES a JT si želajú zahrnúť spoločnosť Gallaher do Dohody o spolupráci, ale všetky strany sú si vedomé, že to je možné dosiahnuť iba po tom, ako bude mať JT čas, aby v spoločnosti Gallaher zaviedla prevádzkové parametre podľa Dohody o spolupráci a úrad OLAF sa riadne uistí o  tom, že spoločnosť Gallaher bude schopná spĺňať všetky požiadavky dohody. Dohoda týkajúca sa spoločnosti Gallaher poskytuje spoločnosti Japan Tobacco potrebný čas na vykonanie previerky činností spoločnosti Gallaher, za prísneho dohľadu úradu OLAF, pričom počas tohto dočasného obdobia sa zachovávajú práva ES a účastníckych členských štátov voči spoločnosti Gallaher.
Dohoda týkajúca sa spoločnosti Gallaher funguje nasledujúco: 
(a)	ustanovuje komplexný rámec a harmonogram, podľa ktorého musí Japan Tobacco zaviesť v spoločnosti Gallaher štandardy uvedené v Dohode o spolupráci;
(b)	núti Japan Tobacco reagovať na zisťovania úradu OLAF alebo členských štátov; 
(c)	zavádza „obdobie moratória“, počas ktorého sa ES a účastnícke členské štáty zaväzujú neuplatňovať občianskoprávne nároky týkajúce sa spoločnosti Gallaher, pričom sa súčasne pozastavuje plynutie premlčacej lehoty alebo podobnej vydržacej lehoty v súvislosti s občianskoprávnymi nárokmi;
(d)	ustanovuje, že ak úrad OLAF dospeje k záveru, že spoločnosti Japan Tobacco sa podarilo dostať spoločnosť Gallaher na príslušnú prevádzkovú úroveň, Japan Tobacco/Gallaher sa stane súčasťou Dohody o spolupráci a príslušných dohôd (t. j. DVZN).
(e)	ES a účastnícke členské štáty si ponechávajú možnosť uplatniť občianskoprávne nároky, ktoré sú konkrétne uvedené, oznámené spoločnostiam Gallaher/Japan Tobacco a uplatnené v rámci stanovenej lehoty. Okrem toho, v Dohode týkajúcej sa spoločnosti Gallaher nie je nič, čo by ovplyvňovalo alebo obmedzovalo právo účastníckych členských štátov kedykoľvek vznášať trestné, daňové nároky alebo nároky týkajúce sa ochrany zdravia alebo správneho konania.
Dohoda o spoločnosti Gallaher obsahuje nasledujúce ustanovenia:
Odsek 1.	V  odôvodneniach strany uvádzajú okolnosti nadobudnutia spoločnosti Gallaher spoločnosťou Japan Tobacco a všeobecné ciele Dohody týkajúcej sa spoločnosti Gallaher. Potvrdzuje sa, že je v spoločnom záujme strán, aby sa Dohoda o spolupráci týkala aj spoločnosti a značiek Gallaher s cieľom zamedziť nezákonnému dovozu a s tým spojeným nezákonným činnostiam, a že spoločnosti Japan Tobacco by malo byť umožnené vykonať náležitú previerku spoločnosti Gallaher pod príslušným dohľadom úradu OLAF. Taktiež sa potvrdzuje, že pravdepodobnosť úspechu previerky a prevádzkovej reformy spoločnosti Gallaher zo strany Japan Tobacco bude vyššia, ak postup nebude brzdený potenciálne rušivými občianskoprávnymi nárokmi.
Dohoda týkajúca sa spoločnosti Gallaher tiež ustanovuje príslušné definície.
Odsek 2.1 – Záväzky Japan Tobacco v súvislosti so spoločnosťou Gallaher.
(a)	JT bude uplatňovať normy „Poznaj svojho zákazníka“ (PSZ) v spoločnosti Gallaher v súlade s Dohodou o spolupráci.
(b)	JT prehodnotí prvých a druhých nákupcov značiek Gallaher a tiež subdodávateľov a iné subjekty zapojené do výroby, predaja, distribúcie alebo uskladnenia značiek Gallaher s cieľom zistiť, či sa zúčastňujú obchodu s nezákonne dovezenými cigaretami v ES.
(c)	Japan Tobacco vynaloží z obchodného hľadiska primerané úsilie, aby zabránila ďalšiemu obchodu s nezákonne dovezenými cigaretami v ES opísanom v  ustanovení písmena (b).
(d)	JT bude renegociovať zmluvy s cieľom zahrnúť ustanovenia o výpovedi pre tých zákazníkov spoločnosti Gallaher, ktorí sa zúčastňujú nezákonného dovozu a s tým súvisiacej nezákonnej činnosti.
(e)	JT zavedie protokoly proti praniu špinavých peňazí v súvislosti so značkami Gallaher.
(f)	JT stanoví legitímny objem spotreby značiek Gallaher na určených trhoch s cieľom uistiť sa, že dodávané objemy zodpovedajú legitímnej spotrebe.
(g)	JT bude uplatňovať svoj kódex správania sa a podobné smernice v spoločnosti Gallaher.
(h)	JT zabezpečí, aby bývalí zamestnanci spoločnosti Gallaher neprispievali k obchodu s nezákonne dovezenými cigaretami a podľa potreby podnikne príslušné kroky voči týmto zamestnancom.
(i)	JT zavedie programy nabádajúce na ohlasovanie nezákonnej činnosti.
Odsek 2.2 – Spoločnosť Japan Tobacco bude v plnom zákonnom rozsahu spolupracovať s úradom OLAF a účastníckymi členskými štátmi v prípadnom vyšetrovaní týkajúcom sa minulej nezákonnej činnosti spoločnosti Gallaher, jej zamestnancov, zákazníkov a zmluvných partnerov. Spoločnosť Gallaher je povinná vykonať vlastné vyšetrovanie v súvislosti s pochybením spojeným so spoločnosťou Gallaher a výsledky tohto vyšetrovania oznámiť úradu OLAF.
Odsek 2.3 – Tento odsek ustanovuje harmonogram, v súlade s ktorým Japan Tobacco vykoná previerku činnosti spoločnosti Gallaher a zavedie nevyhnutné reformy.
Odsek 2.4 - Japan Tobacco a úrad OLAF sa budú stretávať najmenej raz za šesť mesiacov s cieľom revidovať a potvrdiť záväzky prijaté spoločnosťou Japan Tobacco v súvislosti so spoločnosťou Gallaher.
Odsek 2.5 – Ak spoločnosť Japan Tobacco nesplní svoje záväzky v súvislosti so spoločnosťou Gallaher, spoločnosť Gallaher nebude súčasťou Dohody o spolupráci a súvisiacich dohôd. Toto je jediná sankcia voči Japan Tobacco za nesplnenie podmienok tejto dohody.
Odsek 2.6 – Tento odsek stanovuje podmienky, ktoré spoločnosť Japan Tobacco musí splniť, aby bola spoločnosť Gallaher súčasťou Dohody o spolupráci a súvisiacich dohôd. Spoločnosť Gallaher bude zahrnutá do Dohody o spolupráci a súvisiacich dohôd najskôr po dvoch rokoch od uzatvorenia Dohody o spolupráci, ak: (i) Japan Tobacco podniklo účinné kroky na zavedenie prevádzkových noriem v spoločnosti Gallaher podľa Dohody o spolupráci a (ii) úrad OLAF dospel k názoru, že spoločnosť Japan Tobacco splnila svoje záväzky a spoločnosť Gallaher je schopná plniť podmienky Dohody o spolupráci.
Odsek 2.7 – Tento odsek zachováva občianskoprávne nároky, ktoré ES a účastnícke členské štáty môžu mať voči spoločnosti Gallaher. Aj keď sa takéto nároky v súčasnosti považujú za vzdialené, bolo zachované právo uplatnenia takýchto nárokov počas dočasného obdobia, na ktoré sa vzťahuje Dohoda týkajúca sa spoločnosti Gallaher.
Do jedného roka od začlenenia spoločnosti Gallaher do Dohody o spolupráci získa spoločnosť Japan Tobacco/Gallaher všetky výhody vyplývajúce z Dohody o spolupráci (t. j. právo výpovede a započítavania) a DVZN (t. j. zbavenie občianskoprávnych nárokov), s výnimkou určitých konkretizovaných nárokov.
ES a účastnícke členské štáty si môžu zachovať určité nároky spojené so spoločnosťou Gallaher, ak:
(a)	ES oznámi spoločnosti Gallaher, že mieni voči nej uplatniť konkrétny občianskoprávny nárok pred tým, než spoločnosť Gallaher bude začlenená do Dohody o spolupráci a
(b)	tento konkrétny občianskoprávny nárok je v skutočnosti uplatnený do jedného roka od začlenenia spoločnosti Gallaher do Dohody o spolupráci.
Odsek 3. Moratórium. Aby spoločnosť Japan Tobacco mala primeranú možnosť vykonať previerku činnosti spoločnosti Gallaher a riadne v nej zaviesť normy podľa Dohody o spolupráci, ES a účastnícke členské štáty sa zaväzujú počas „obdobia moratória“ (18. apríl 2007 až 18. apríl 2009) neuplatňovať občianskoprávne nároky voči spoločnosti Gallaher vrátane nárokov týkajúcich sa údajne nezákonne dovezeného tovaru alebo s tým súvisiacich nezákonných činností. V dohode týkajúcej sa spoločnosti Gallaher nie je nič, čo by ovplyvňovalo alebo obmedzovalo právo členských štátov kedykoľvek uplatňovať trestné, daňové nároky alebo nároky týkajúce sa ochrany zdravia alebo správneho konania. Nárok uplatnený porušením moratória bude  vzatý  späť alebo zamietnutý podľa potreby.
Odsek 4. Započítanie. Toto ustanovenie dáva spoločnosti Japan Tobacco právo na započítanie, ak dôjde k uplatneniu nároku porušením dohody o moratóriu podľa odseku 3 a spoločnosti Gallaher by v dôsledku takéhoto nároku vznikla povinnosť zaplatiť určitú peňažnú sumu.
Odsek 5. Premlčacie lehoty. Kvôli ochrane práva ES a členských štátov uplatniť nároky v spojitosti so spoločnosťou Gallaher sa strany dohodli, že pozastavia plynutie premlčacích alebo podobných vydržacích lehôt na čas odo dňa začatia obdobia moratória    (18. apríl 2007) až do 18. októbra 2009.
Odsek 6. Ďalšie ustanovenia. Tento odsek zahŕňa prostredníctvom odkazov viacero ustanovení z Dohody o spolupráci. Dohoda týkajúca sa spoločnosti Gallaher sa bude riadiť právom štátu New York tak, ako všetky doterajšie dohody.